Colombia Aai Japan Dhevana Burah, Senegal Kataifi - Vaguthu\nކޮލަމްބިޔާ އާއި ޖަޕާން ދެވަނަ ބުރަށް، ސެނެގާލް ކަޓައިފި\nވޯލްޑް ކަޕްގެ ދެވަނަ ބުރަށް ކޮލަމްބިޔާ އާއި ޖަޕާން ދަތުރުކުރިއިރު، މުބާރާތުން ސެނެގާލް ކަޓައިފިއެވެ.\nގްރޫޕް އެޗްެގެ އެއްވަނަ ޓީމުގެ ގޮތުގައި މުބާރާތުގެ ދެވަނަ ބުރަށް ކޮލަމްބިޔާ ދަތުރުކުރީ މިރޭ ސެނެގާލްގެ މައްޗަށް 0-1 އިން ކުރި ހޯދައިގެންނެވެ. ޖަޕާން ދެވަނަ ބުރުގެ ޖާގައެއް ހޯދިއިރު އެޓީމު މިރޭ ޕޯލެންޑާއި ބައްދަލުކޮށް 0-1 އިން ބަލިވެފައެވެ.\nކޮލަމްބިޔާ އަށް ގްރޫޕްގެ އެއްވަނަ ލިބުނީ ކުޅުނު ތިން މެޗުން ލިބުނު ހަ ޕޮއިންޓާއެކުއެވެ. ގްރޫޕްގެ ދެވަނަ ހޯދި ޖަޕާނަށް ހަތަރު ޕޮއިންޓު ލިބުނުއިރު ތިންވަނަ ހޯދި ސެނެގާލް އަށް ވެސް ހަމަ އެ އަދަދަށް ވަނީ ޕޮއިންޓު ލިބިފައެވެ. ނަމަވެސް ޖަޕާނަށް ކުރި ލިބުނީ ސެނެގާލް އަށް ވުރެ މަދުން ރީނދޫ ކާޑު ދައްކާފައިވާތީއެވެ. މިއީ މިފަދަ ގޮތަކަށް ޓީމެއް މުބާރާތުން ކެޓި ފުރަތަމަ ފަހަރެވެ. މި ގްރޫޕްގެ ފުލަށްދިޔަ ޕޯލެންޑަށް ލިބުނީ ތިން ޕޮއިންޓެވެ.\nކޮލަމްބިޔާ އާއި ސެނެގާލް ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nކޮލަމްބިޔާ އާއި ސެނެގާލް ބައްދަލުކުރި ވާދަވެރި މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު މި ހާފުގައި ގޯލެއް ކާމިޔާބުކުރުމަށް މާ ރަނގަޅު ފުރުސަތުތަކެއް ދެ ޓީމުންކުރެ ޓީމަކަށް ލިބިގެން ގޮސްފައެއް ނުވެއެވެ. މި ހާފުގައި ކޮލަމްބިޔާ އަށް ކުރިމަތިވި އެންމެ ބޮޑު ނުތަނަވަސްކަމަކީ އަނިޔާގެ ސަބަބުން މެޗުގެ 31 ވަނަ މިނެޓްގައި ހަމޭސް ރޮޑްރިގޭޒް ބަދަލުކުރަން ޖެހުމެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު މެޗުގެ 66 ވަނަ މިނެޓްގައި ކޮލަމްބިޔާގެ ކެޕްޓަން އަދި ފޯވާޑް ރަޑަމެލް ފަލްކާއޯ އަށް ވަނީ ރަނގަޅު ފުރުސަތެއް ލިބިގެން ގޮސްފައެވެ. ނަމަވެސް ސެނެގާލްގެ ޕެނަލްޓީއޭރިއާ ތެރޭ ހުރެ ފަލްކާއޯ ބޮލުން ފޮނުވާލި އެ ހަމަލާ ވަނީ ގޯލާ އަމާޒުކުރެވޭ ގޮތް ނުވެފައެވެ.\nއެ ފުރުސަތުގެ ބޭނުން ނުހިފުނު ނަމަވެސް މެޗުގެ 74 ވަނަ މިނެޓްގައި ޔެރީ މީނާ ވަނީ ކޮަލަމްބިޔާ އަށް ލީޑު ނަގާދީފައެވެ. ޔެރީ މީނާ މި ގޯލު ކާމިޔާބުކުރީ ސެނެގާލްގެ ޕެނަލްޓީއޭރިއާ ތެރޭ ހުރެ ބޮލުން ފޮނުވާލި ހަމަލާއަކުންނެވެ. މިއީ މި މުބާރާތުގައި އޭނާ ކާމިޔާބުކުރި ދެވަނަ ގޯލެވެ.\nކޮލަމްބިޔާގެ ގޯލު ޔެރީ މީނާ ކާމިޔާބުކޮށްދެނީ - ފޮޓޯ: އޭއެފްޕީ\nކޮލަމްބިޔާ އިން ލީޑު ނެގިތާ މާގިނަ އިރުތަކެއް ނުވަނީސް ނަތީޖާ އެއްވަރުކޮށްލަން ސެނެގާލް އަށް ރަނގަޅު ދެ ފުރުސަތެއް ވަނީ ލިބިގެން ގޮސްފައެވެ. ނަމަވެސް ސެނެގާލް އިން ފޮނުވާލި އެ ދެ ހަމަލާ ވެސް ކޮލަމްބިޔާގެ ކީޕަރު އޮސްޕީނާ ވަނީ ދިފާއުކޮށްފައެވެ.\nސެނެގާލް މުބާރާތުން ކެޓިއިރު ވޯލްޑް ކަޕްގައި އެފްރިކާ އަށް ނިސްބަތްވާ އިތުރު ޓީމެއް މިހާރު ނެތެވެ. މިއީ އެފްރިކާގެ ޓީމެއް ނެތި ވޯލްޑް ކަޕްގެ ދެވަނަ ބުރު ކުޅޭ ފުރަތަމަ ފަހަރުކަން ފާހަގަކޮށްލެވެއެވެ.\nމިއީ ވޯލްޑް ކަޕްގެ ދެވަނަ ބުރަށް ކޮލަމްބިޔާ ދަތުރުކުރި ތިންވަނަ ފަހަރެވެ. ދެވަނަ ބުރުގައި ކޮލަމްބިޔާ ބައްދަލުކުރާނީ ގްރޫޕް ޖީގެ ދެވަނަ އަށްދާ ޓީމާއެވެ. އަދި ޖަޕާން ބައްދަލުކުރާނީ ގްރޫޕް ޖީގެ އެއްވަނައަށް ދާ ޓީމާއެވެ.


އެތައް ކަންބޮޑުވުމެއްގެ ވާހަކަ އެންމެ ފޮޓޯއަކުން\nJanuary 07, 2019 07:22:14\nފޮޓޯ: އަހުމަދު މުނީޒު\nދުނިޔެ ހޫނުވަމުން އަންނަ ވާހަކައާއި އެކަމުގެ ސަބަބުން ކަނޑުގެ ލޮނުގަނޑު އުފުލެމުން އަންނަ ވާހަކައަކީ އިއްޔައަކު މިއަދަކު ތިލަވެގެން އުޅޭ ވާހަކަތަކެއް ނޫނެވެ. އެވާހަކަތަކުގެ އިންޒާރު މީގެ އެތަކެއް އަހަރެއް ކުރީން ސައިންސްވެރީން ވަނީ ދީފައެވެ.\nއެއިރު ގިނަ ބަޔަކަށް އެކަމުގެ ހަޤީޤީ ގެއްލުން ރޭކާ ނުލިޔަސް އަދުގެ މުޖުތަމައުން ފެންނަމުންދާ މަންޒަރުތަކުން ބައެއް ފަރާތްތަކުގެ ހިތްތަކަށް ވަނީ ކޮންމެވެސް ވަރެއްގެ ބިރުވެރިކަމެއް ވެރިވެފައެވެ.\nރީތި ކަނޑުފަޅުތަކާއި ހޭޅިތައް ހަލާކު ކޮށްލަނީ ހަމަ އިންސާނީ އަމަލުތަކުގެ ސަބަބުންނެވެ. ފަސޭހައަށް ކޮށްލާ ކުޑަކުޑަކަމެއްގެ ސަބަބުންނެވެ. އިންސާނުން ފަސޭހައަކަށް ކުރާ ކުދި ކުދި ކަންތައްތަކުގެ ވޭން އެހެން ފަރާތަކުން ތަހައްމަލުކުރަން ޖެހުމަކީ ހަމަ ޔަގީނުންވެސް ބަލައިގަނެވޭނެ ކަމެއް ނޫނެވެ.\nކުޑަކުޑަ މިސާލެއް ދަންނަވާލާނަމެވެ. ޕްލާސްޓިކް ކޮތަޅަކީ އޭގެ ޒާތުގައި އަގުބޮޑު އެއްޗެއް ނޫނެވެ. ގިނަ ބަޔަކަށް އެއީ މާ މުހިންމު އެއްޗެއްވެސް ނޫނެވެ. އެއްފަހަރު އޭގެ ބޭނުންކޮށްލުމަށް ފަހު އެއްލާލަނީއެވެ. ނަމަވެސް އޭގެ ސަބަބުން ގެއްލުން ލިބެނީ ކިތައް ދިރުންތަކަށް ކަމާއި މެދަކު ކުޑަކޮށްވެސް ވިސްނައެއް ނުލެވެއެވެ.\nޕްލާސްޓިކް ކޮތަޅާއި އެނޫންވެސް ކުނިބުނި ހޭޅިފަށާއި ކަނޑަށް އެޅުމުގެ ނަތީޖާ ދަށްކުވައިދޭ ފޮޓޯއެއް މީގެ ހަފްތާއެއްގެ ކުރިން ވަނީ މީސްމީޑިއާގައި އާންމުވެފައެވެ.\nއއ. ރަސްދޫގައި ދިރިއުޅެމުން އަންނަ ށ.ފޮނަދޫއަށް އުފަން އަހުމަދު މުނީޒް ނަގާފައިވާ މި ފޮޓޯއަށް ގިނަ ބައެއްގެ ނަޒަރު ހުއްޓުނު އިރު އެ ފޮޓޯއިން އިންސާނީ އަމަލުތަކުގެ ސަބަބުން ދިރުންތަކަށް ވަމުން އަންނަ ގެއްލުންތައް ވަރަށް ރަނގަޅަށް ދައްކުވައިދެއެވެ.\nފޮޓޯއިން ފެންނަނީ ޕްލާސްޓިކް ކޮތަޅެއްގެ ޝިކާރައަކަށްވެފައި އިން މާކަނާއެކެވެ. މާކަނާ އިނީ ޕްލާސްޓިކް ކޮތަޅުގައި ހައްޔަރުވެފައެވެ. ގައިމު މިއީ މީހަކަށް ދެއްކުމަށް ބަޔަކު ކޮށްގެން އުޅޭ ކަމެއް ނޫނެވެ. މިއީ އިންސާނީ އަމަލެއްގެ ސަބަބުން ލިބެމުން އަންނަ ގެއްލުން ދައްކުވައިދޭ އިބްރަތުން ފުރިގެންވާ ފޮޓޯއެކެވެ.\nމި ފޮޓޯ ނެގި އަހުމަދު މުނީޒް "ޖަޒީރާ"އަށް ބުނީ އޭނާއަށް އެ މަންޒަރު ފެނުމުން ހިތައް ވަރަށް ބޮޑަށް އަސަރުކުރި ކަމަށެވެ. އަދި އެފަދަ ކަންކަމާއި މެދުގައި އިތުރަށް މީހުން ހޭލުންތެރިކުރަން ޖެހޭ ކަމުގައިވެސް އޭނާ ބުންޏެވެ.\n"އަޅުގަނޑަކީވެސް މިއީ ޑައިވް ކުރާ މީހެއް. ވަރަށް ގިނައިން ފެނޭ ޕްލާސްޓިކާއި އެނޫންވެސް ކުނި ބުނި. މި ފޮޓޯއަކީ މީގެ ހަފްތާއެއް ކުރިން ރަސްދޫގައި އަޅުގަނޑު ނެގި ފޮޓޯއެއް. އަޅުގަނޑުގެ މަގުސަދަކަށްވީ މި ފޮޓޯގެ ޒަރީއާއިން ތިމާވެށްޓައް ލިބެމުން އަންނަ ގެއްލުން އާންމުނަނަށް އަންގައިދިނުން" މުނީޒް ބުންޏެވެ.\nމޫސުމަށް އަންނަ ބަދަލުތަކުގެ ސަބަބުން އެންމެ ބޮޑަށް ގެއްލުންވާނެ އެއްގައުމަކީ ރާއްޖެއެވެ. އަދި ރާއްޖެއަކީ ޤުދުރަތުން ރާއްޖެއަށް ދެއްވާފައިވާ ނިއުމަތްތައް ތަރައްޤީކޮށްގެން މަންފާ ހޯދަމުން އަންނަ ބަޔަކަށް ވީ ހިނދު ރާއްޖޭގެ ރީތިކަމަށް ގެއްލުން ލިބޭ ފަދަ އެއްވެސް ކަމެއް ކުރުމަކީ އެއްވެސް ހާލެއްގައި ކޮށްގެންވާނެ ކަމެއް ނޫނެވެ. މިކަންކަން އިސްލާހު ކުރުމަކީ ހަމަ އެކަނި ސަރުކާރުގެ ވުޒާރާއެއްގެ މަސްއޫލިއްޔަތެއްވެސް ނުމެ ނޫނެވެ. މިއީ ދިވެހިރާއްޖެއަށް އުފަން ކޮންމެ ދިވެހި ރައްޔިތެއްގެ ކޮނޑުގައި އެޅިފައިވާ ޤައުމީ ވާޖިބެކެވެ.\nތިމާވެށި އީޕީއޭ މާނަކާ


ޕަބްލިޝްކުރި ތާރީޚް: 05 ޑިސެންބަރު 2019\nސުންގަޑި: 05 ޑިސެންބަރު 2019 1130\nއެޗް.އާރް ސޮފްޓްވެއަރއެއް ފޯރުކޮށްދޭނެފަރާތެއް ހޯދުން\nމިކޮމިޝަނުން ދޭ މަޢުލޫމާތާއި އެއްގޮތަށް އެޗް.އާރް ސޮފްޓްވެއަރއެއް ފޯރުކޮށްދޭނެ ފަރާތެއް ހޯދުމަށް ކުރެވުނު ނަންބަރު: A)AD-2019/265) (ނޮވެމްބަރ 28, 2019) އިޢުލާނާއި ގުޅިގެން އަންދާސީ ހިސާބު ހުށަހެޅުމަށް އެކަށީގެންވާ އަދަދަށް ވަޑައިގެންފައި ނުވާތީވެ އެ އިޢުލާނު ބާޠިލްކޮށް، މި ކޮމިޝަނަށް އެޗް.އާރް ސޮފްޓްވެއަރއެއް ފޯރުކޮށްދޭނެ ފަރާތެއް ހޯދުމަށް އަލުން އިޢުލާން ކުރަމެވެ.\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2019 ޑިސެމްބަރ 10 ވާ އަންގާރަ ދުވަހުގެ 11:30 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2019ޑިސެމްބަރ 11 ވާ ބުދަ ދުވަހުގެ 11:30 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


Priyanka ge Hollywood aa film Celine Dion aaeku\nޕްރިޔަންކާގެ އާ ހޮލީވުޑް ފިލްމު ސެލިން ޑިއޮން އާއެކު\nމަޝްހޫރު ބަތަލާ ޕްރިޔަންކާ ޗޯޕްޅާ ޖޯނަސް އަށް ވަރަށް ބޮޑު ހޮލީވުޑް ޕްރޮޖެކްޓެއް ކުޅެން ލިބިއްޖެ އެވެ. ބުދަ ދުވަހު އޭނާ ވަނީ ރަސްމީކޮށް މި ފިލްމު ކުޅޭކަން ސޯޝަލް މީޑިއާގައި އިއުލާން ކޮށްފަ އެވެ. މި ފިލްމުގައި ޕްރިޔަންކާ އާއެކު ބައިވެރިވަނީ "ޓައިޓޭނިކް" ގެ "މައި ހާޓް ވިލް ގޯ އޮން" ލަވަ ކިޔައިދިން ލަވަކިޔުންތެރިޔާ ސެލިން ޑިއޮން އެވެ.\n"ޓެކްސްޓް ފޯ ޔޫ" ގެ ނަން ދީފައިވާ މި ފިލްމުގައި ސޭމް ހިއުއަން ވެސް މުހިއްމު ރޯލެއް އަދާ ކުރާނެ އެވެ.\nފިލްމު އިއުލާން ކުރަމުން ޕްރިޔަންކާ ބުނެފައި ވަނީ ސެލިން އާއި ސޭމް ފަދަ ކުޅަދާނަ އެކްޓަރުން ތަކަކާއެކު މި ފިލްމު ކުޅެވޭތީ ވަރަށް އުފާވެފައި ހުރި ކަމަށެވެ. އަދި މި ތަރިންނާއެކު މަސައްކަތް ކުރުމަކީ ލިބޭ ޝަރަފެއްގެ ގޮތުގައި ދެކޭ ކަމަށެވެ.\nހޮލިވުޑް ރިޕޯޓްތައް ބުނާ ގޮތުގައި "ޓެކްސްޓް ފޯ ޔޫ" އަކީ 2016 ގައި ރިލިޒްކުރި ޖަރުމަން ފިލްމެއް ކަމަށްވާ "އެސްއެމްއެސް ފާ ޑީޗް" ގެ ރިމޭކް އެކެވެ. މި ފިލްމު ބިނާ ކޮށްފައި އޮތީ ލިޔުންތެރިޔާ ސޯފީ ކްރޭމާގެ ވާހަކައަކަށެވެ.\nޕްރިޔަންކާ މި ފިލްމުގައި ކުޅޭނީ ހުވަފަތް އަންހެނެއްގެ ބައެވެ. ފިރިމީހާ މަރުވެފައި ވިޔަސް އޭނާ ދެކެ ވާ ލޯބިން އަދި އޭނާ މަރުވުމުން ހިތް ހަލާކުވެފައި ހުރެ މަރުވި ލޯބިވެރިޔާގެ ފޯނަށް ވަރަށް ގިނަ ލޯބީގެ ޓެކްސްޓްތައް އޭނާ ކުރެ އެވެ. އެ ނަމްބަރުގެ ވެރި ފަރާތަކީ މިހާރު އެހެން މީހެއްކަން ނޭނގި ހުރެ އެވެ.\nފިލްމުގައި އެ ފޯނު ނަންބަރު ފަހުން ގެންގުޅެނީ ސޭމް ހިއުއަންގެ ކެރެކްޓާ އެވެ. ސޭމްގެ ކެރެކްޓާ އަކީ ވެސް ކޮންމެވެސް ސަބަބަކާ ހުރެ ހިތް ހަލާކުވެފައި ހުންނަ މީހެކެވެ. ޕްރިޔަންކާ އާއި ސޭމް ބައްދަލުވެ ދެ މީހުންގެ މެދުގައި ލޯބި އުފެދެން މެދުވެރިވަނީ ސެލީންގެ މިއުޒިކްގެ ސަބަބުންނެވެ.\nމި ފިލްމު ޑައިރެކްޓްކުރާނީ ޖިމް ސްޓްރައުސް އެވެ. މި ފިލްމު ނޫނަސް ޕްރިޔަންކާގެ އަތުގައި އިތުރު ބައެއް ޕްރޮޖެކްޓްތައް އެބަހުއްޓެވެ. އޭގެ ތެރޭގައި "ދަ ވައިޓް ޓައިގާ"، "މެޓްރިކްސް 4"، "ވީ ކޭން ބީ ހީރޯޒް" އަދި "ސިޓެޑަލް" ހިމެނެ އެވެ.


Dho?! Naa ge Makeover: Filmee dhaaira ah unmeedhee nameh\nނާގެ މޭކްއޯވާ: ފިލްމީ ދާއިރާއަށް އުންމީދީ ނަމެއް\nމޭކްއޯވާގެ ދެވަނަ ސީޒަން ފަށަން ނިންމީ ދިވެހިންގެ ތެރޭގައި މާ މަޝްހޫރު ނުވިޔަސް މަޝްހޫރު ނަންތަކަކުންނެވެ. ތަފާތު ގޮތަކަށް މި ސީޒަން ގެނެސްދޭތީ އެވެ. ފިހާރަ އިން ތިން ހެދުން ނަގައިގެން މޮޑެލް ނަލަހެއްދުމުގެ ބަދަލުގައި މިފަހަރު ދައްކާލާނީ ފެޝަން ޑިޒައިނަރު ނޫރާ ރަޝީދުގެ ޑިޒައިނެކެވެ.\nނާ ރައްޓެއްސަކާއެކު. -- ފޮޓޯ: ބައްޓި ނިޝާން\nއެގޮތުން މި ސެގްމަންޓަށް ހޮވާލެވުނު ނަންތަކުގެ ތެރެއިން ވެސް ފާހަގަކޮށްލެވުނު އެއް ނަމަކީ ނާޖިހާ އަޒޫރު (ނާ) އެވެ. ބައެއް ދިވެހި ފިލްމުތަކުންނާއި ލަވަތަކުން ނާ ފެނިފައި ވާއިރު އިންސްޓަގްރާމްގެ އަހުލުވެރިންނަށް މިއީ އާ މޫނެއް ނޫނެވެ.\nނާގެ މޭކްއޯވާގެ ބިހައިންޑް ދަ ސީންސް\nއިންސްޓަގްރާމަށް ރީތި ނަލަ ފޮޓޯތަކެއް ދޫކުރަމުން އަންނަ ނާ ގެނެސް ނޫރާގެ ޑިޒައިނަކާއި ޗޫޓީ ހިސާންގެ މޭކަޕަކުން ނަލަ ހައްދާލައިގެން މި ފޮޓޯތައް ނަގައިދިނީ ބައްޓި ނިޝާން އެވެ. ސްޓޫޑިއޯ ތެރޭގައި ނެގި މި ފޮޓޯ ޝޫޓުގެ ބިހައިންޑް ދަ ސީން ވީޑިއޯ ނަގައި އެޑިޓްކޮށްދިނީ ޔަޒްދާން މާޒް އެވެ.\nފިލްމުކުޅެން ލިބޭ ހުރިހާ ފުރުސަތުތަކެއްގެ ބޭނުން ހިފަން ވެސް ނާ ތައްޔާރު. -- ފޮޓޯ: ބައްޓި ނިޝާން\nފިލްމު ކުޅެމުން، އިޝްތިހާރާއި ލަވަތައް ކުޅެމުން އަޔަސް، އުމުރުން 19 އަހަރުގެ މި ތަރީގެ ހުވަފެނަކީ މިއެއް ނޫނެވެ. ކެމެރާގެ ކުރިމަތިން މީހުންގެ މުނިފޫހި ފިލުވައިދިނުމަށްވުރެ ބޮޑަށް ބޭނުންވަނީ ފްލައިޓްތެރޭގައި ފަސިންޖަރުންނަށް ހިދުމަތްކޮށްދޭށެވެ.\nނާ އެންމެ ދެކެން ބޭނުންވަނީ ކެބިންކްރޫއަކަށް ވެވޭނެ ދުވަހެއް. -- ފޮޓޯ: ބައްޓި\nމި ރޯދަމަސް ނިންމާލާފައި ކިޔަވަން ފުރަން މިހާރު ވެސް އަންނަނީ ތައްޔާރުވަމުންނެވެ. އެކަމަކު އަދި އެއްކޮށް ހަމައެއް ނުޖެހެ އެވެ. ނާ ބުނަނީ ފަހަރެއްގައި ގިނަ ދުވަސް ވެދާނެ ކަމަށެވެ. އެހެންވެ އެ ދުވަހެއް އަންނަންދެން އޭނާ ބޭނުންވަނީ ކެމެރާގެ ކުރިމަތިން އޭނާގެ ހުނަރު ދައްކާލާށެވެ.\nނާ. -- ފޮޓޯ: ބައްޓި ނިޝާން\nފިލްމީ ދާއިރާގައި ނާ އަދި މަޑުމަޑުން އަރަނީ އެވެ. މާގިނަ ފުރުސަތުތަކެއް ނުލިބުނަސް ލިބުނު ހުރިހާ ފުރުސަތުތަކެއްގެ ބޭނުން ނާ އަންނަނީ ކުރަމުންނެވެ. އެންމެ ފުރަތަމަ ނާ ގިނަބަޔަކަށް ފެނިގެން ދިޔައީ މިދިޔަ އަހަރު ޑައިރެކްޓަރު އަމްޖަދު އިބްރާހީމްގެ "ރޭވުމުން" ނެވެ. ނިއުމާ މުހައްމަދުގެ "ނިވައިރޯޅި"ގެ ދެތިން މަންޒަރަކުން ވެސް ނާ ފެނިގެން ދިޔަ އެވެ.\nނާ ރައްޓެއްސަކާއެކު ސައިކަލު ދުއްވާލަން ނުކުމެ. -- ފޮޓޯ: ބައްޓި ނިޝާން\nފަސް ވަރަކަށް ވީޑިއޯ ލަވަ ވެސް ނާ މިހާތަނަށް ކުޅެފި އެވެ. އެއީ ވީޓީވީގެ ރަންހަނދާނުގައި އަދި މަނިކް އާޓްސްގެ ލަވަތަކެކެވެ.\nފޮޓޯގްރެފީ: ބައްޓި ނިޝާން | ޑިޒައިނާ: ނޫރާ | މޭކަޕް އެންޑް ހެއާ: ޗޫޓީ\nބައެއް ފިލްމުތަކާއި ޑްރާމާތަކުގެ މަސައްކަތްތައް ވެސް އެބަހުއްޓެވެ. ޝޫޓިން ނިންމާފައި ސްކްރީނާ ހަމައަށް ނާންނަ ބައެއް މަސައްކަތްތައް ވެސް އެބަހުއްޓެވެ. މޮޑެލްކުރަން މިހާރު ވެސް ފުރުސަތުތަކެއް އެބަހުއްޓެވެ. އެކަމަކު އޭނާ އަކީ މޮޑެލް އެއް ނޫނެވެ.\n"ނާ އަކީ އަސްލު މޮޑެލް ކުރާ ކުއްޖެއް ނޫން. އެންމެ ފުރަތަމަ 2016ގައި ފޮޓޯނަގާ ރައްޓެއްސަކު އޭނާގެ ޕޭޖަށް ލާން ފޮޓޯތަކެއް ނެގީ. ދެން އޭގެ ފަހުން ނާގެ އަމިއްލަ ބޭނުމަށް ރައްޓެހި ފޮޓޯގްރާފަރުންނާއެކު ފޮޓޯތައް ނަގަން ފެށީ،" ނާ ކިޔައިދިނެވެ.\nއެހެން ފޮޓޯ ނަގަނަގާފަ އިންސްޓްގަރާމަށް އަޅަނިކޮށް އައިސް ނާގެ އަތުގައި ހިފީ އިޝްތިހާރެއް ކުޅުމުގެ ފުރުސަތެވެ. ވީޓީވީގެ ރަންހަނދާނުގައި އިން ފުުރސަތު ލިބުނީ އޭގެ ފަހުންނެވެ. އެއަށްފަހު މަނިކްއާޓްސްގެ ލަވަތައް ކުޅުމުގެ ފުރުސަތުތަކާއި ފިލްމު ކުޅުމުގެ ފުރުސަތެވެ. ގިނަ އިޝްތިހާރުތަކެއް ވެސް މިހާތަނަށް ކުޅެފި އެވެ.\nއާންމުންގެ ތެރޭގައި ނާ މަޝްހޫރުވެ މަގުބޫލުވީ އޭގެފަހުންނެވެ. އާންމުންނަށް ބޮޑަށް އެނގުނީ މަނިކްއާޓްސްގެ "ގެއްލިފާ" ލަވައިންނެވެ. އޭގެފަހުން ކުޅުނު އިޝްތިހާރުތަކުން ވެސް އިތުރު މަޝްހޫރުކަމެއް ލިބުނެވެ.\nމިހާރުވެސް ނާގެ ޝެޑިއުލް ވަރަށް ބިޒީ އެވެ. މޮޑެލް ޝޫޓިންތަކެއް ވެސް އެބަހުއްޓެވެ. އޭގެ އިތުރުން ރާއްޖޭގެ ރަށްތަކަށް ދާން ހުންނަ ޝައުގުވެރިކަމުން އުޅެނީ އަބަދުވެސް ކޮންމެވެސް ދަތުރެއްގަ އެވެ. ރާއްޖޭގެ ހުރިހާ ހިސާބަކަށް ދަތުރުކޮށް އެކްސްޕްލޯކުރުމަކީ ނާގެ ހުވަފެނެކެވެ. އަނެއްކާ ދުވަހުގެ ވަޒީފާއާ ވެސް އެކުގަ އެވެ\nނާ އަކީ އެނެކްސްގެ އެކައުންޓެންޓެކެވެ. ކޮންމެ ދުވަހަކު ވެސް ބޭނުން ވަގުތަކު މަސައްކަތް ކުރެވޭތީ ފިލްމު ކުޅުމާއި މޮޑެލްކުރުމަށް ވަގުތު ހުސްކުރަނީ އެވެ.\nމިހުރިހާ ކަމެއްގެ ކުރިން ނާ އަކީ ކޭކު އަޅައި ބުކޭ ވެސް ހެދި ޒުވާނެކެވެ. ސްކޫލް ނިންމާލާފައި އުފަން ރަށް ކ. ހިންމަފުށީގައި ހުރެ ކޮންމެ ދުވަހަކު މާލެ އައިސް ކޯހެއް ހަދައިގެން ކޭކު އެޅުމުގެ މަސައްކަތް ވެސް ކުރި އެވެ. ނަމަވެސް ފޫހިވެގެން އެ މަސައްކަތް ހުއްޓާލީ އެވެ.\nއެހެންވެ މިހާރު އޭނާ ބޭނުންވަނީ ކެބިންކްރޫއަކަށް ވާން ދެކެމުން އަންނަ ހުވަފެން ހާސިލްކުރާށެވެ. ހުރިހާ ޝައުގުވެރިކަމެއް ހުސްކޮށްލައިގެން ހުރީ އެކަން ހާސިލްކުރާށެވެ.


miaharu hajjuge alhukan adhaakuran huddha lubunu meehunge list haama koffi | Atoll News\nޙައްޖުގެ އަޅުކަން އަދާކުރަން މިއަހަރު ހުއްދަ ލިބުނު މީހުންގެ ލިސްޓު އާންމު ކޮށްފި\nޝާއިޢުކުރީ: ޢާއިޝް ޖުލައި 9, 2021, 13:29\nޙައްޖުގެ މަތިވެރި އަޅުކަން އަދާކުރުމަށް މިއަހަރު ފުރުސަތު ލިބުނު 60،000 މީހުންގެ ލިސްޓު ސައުދީ އަރަބިއްޔާގެ ޙައްޖު އަދި އުމްރާއާއި ބެހޭ ވުޒާރާއިން އިއްޔެ އާންމު ކޮށްފި ކަމަށް އެޤައުމުގެ ރަސްމީ ނޫސް އެޖެންސީއިން ބުނެފިއެވެ.\nމިއަހަރު ހައްޖުގެ އަޅުކަން އަދާކުރުމަށް ފުރުސަތު ދީފައިވަނީ ކޮވިޑް ވެކްސިންގެ2ޑޯޒް ފުރިހަމަ ކޮށްފައިވާ ސައުދީގެ ރައްޔިތުންނާއި ސައުދީގައި ދިރިއުޅޭ ރައްޔިތުންގެ ތެރެއިން ހޮވާލެވުނު ބަޔަކަށެވެ. ހައްޖަށް ދިއުމަށް ނަންނޯޓް ކުރުމަށް ހުޅުވާލި ޕޯޓަލް ބަންދުކުރުމާއި ހަމައަށް 558،270 ޝަތުރު ހަމަވާ މީހުން ވަނީ ޕޯޓަލް މެދުވެރިކޮށް ނަން ހުށަހަޅާފައެވެ.\nހައްޖާއި ބެހޭ ވުޒާރާއިން ހާމަ ކޮށްފައިވާ ގޮތުގައި، ނަން ހުށަހެޅި މީހުންގެ ތެރެއިން ފުރުސަތު ދީފައިވަނީ ވަކި ޝަރުތުތަކެއް ހަމަވާ މީހުންނަށެވެ. އޭގެތެރޭގައި އުމުރާއި، ވެކްސިން ފުރިހަމަ ކޮށްފައިވޭތޯއާއި، އަދި ކޮވިޑްގެ ސަބަބުން އަޅާފައިވާ ފިޔަވަޅުތަކަށް ފުރިހަމައަށް ތަބާވެފައިވޭތޯ ވެސް ބަލާފައިވެއެވެ. އަދި އަލަށް ޙައްޖަށްދާ މީހުންނަށް އިސްކަން ދީފައިވާނެ ކަމަށްވެސް އެވުޒާރާއިން ހާމަ ކޮށްފައިވެއެވެ.\nހައްޖަށް ދިއުމަށް އެޕްލިކޭޝަން ފޮނުވާފައިވާ 558،270 މީހުންގެ ތެރޭގައި ވަނީ %59 ފިރިހެނުންނާއި %41 އަންހެނުންނެވެ.\nމިއަހަރުގެ ޙައްޖުގެ އަޅުކަމަށް ސައުދީގެ ރައްޔިތުންނާއި އަދި ސައުދީގައި ދިރިއުޅޭ ފަރާތްތަކުގެ ތެރެއިން 60،000 މީހުންނަށް ފުރުސަތު ދޭނެކަން އަންގާފައި ވަނީ ފާއިތުވި ޖޫން މަހުގައެވެ. ހައްޖު އަދި އުމްރާއާއި ބެހޭ ވުޒާރާއިން ބުނެފައި ވަނީ، ޙައްޖު މަހުގެ7އަދި 8 ވަނަ ދުވަހު4ހިސާބަކުން ހައްޖާޖީންނަށް މަރުޙަބާ ކިޔައި އެމީހުންނާއި ހަވާލުވާނެ ކަމަށާއި، އެއަށްފަހު ހައްޖާޖީން ޙަރަމްފުޅަށް ތަވާފް ކުރުމަށް ގެންދާނީ ބަހުގައި ކަމަށެވެ. އަދި އެއަށްފަހު ޙައްޖު އަޅުކަމުގެ ދެންހުރި ހުރިހާ ކަމެއްވެސް ރޭވިފައިވާ ގޮތަށް ކޮވިޑްގެ އުސޫލުތަކާއި އެއްގޮތަށް ކުރިއަށް ގެންދިއުމަށް ހަމަޖެހިފައިވާ ކަމަށްވެސް ބުނެފައިވެއެވެ.\nތިނަދޫއިން ކޮވިޑް ޖެހިގެން3މަހުގެ ތުއްތު ކުއްޖަކު މަރުވެއްޖެ


Dhefai thalhaa roan nufashaathi, kureege Anurag kaiveni kuranee – Iru\nއެކްޓަރް ސުޒޭން ޙާން، އެންމެ ދަންނަގޮތުންނަމަ ޓީވީ ޑުރާމާ “ކަސޯޓީ ޒިންދަގީ ކޭ” ގެ އަނުރާގް ބާސޫ ވަރަށް އަވަހަށް ކައިވެނިކުރާނެކަމަށް ބުނެފިއެވެ.\nކައިވެނިކުރަނީ ކާކުކަން އަދި ބުނެފައިނުވިނަމަވެސް ކައްކާލެއް މީރުކަމަށާއި ކެއްކުމުގެ ހުނަރަކީ އޭނާ ދެކެ ލޯބި ވެވުނު އެއް ސަބަބުކަމަށްވެސް ވަނީ ސުޒޭން ވަނީ ބުނެފައެވެ. މި ދެމީހުންވެސް މިދިޔަ އަހަރު ކައިވެނިކުރަން ނިންމާފައިވިނަމަވެސް ފަސްކުރަންޖެހުނީ ކޮވިޑުގެ ޕެންޑަމިކާއި ގުޅިގެންނެވެ. އަދި މިހާރު ހަބަރުތަކުން ބުނާގޮތުގައި މިއަހަރު ކައިވެނިކުރާނެއެވެ.\nދަ ޓައިމްސް އޮފް އިންޑިއާއަށް ދިން އިންޓަވިއުއެއްގައި އޭނާ ބުނެފައިވަނީ އެއަކީ ވަރަށް ހާއްސަ މީހެއްކަމަށާއި އެދެމީހުން ޑޭޓްކުރާތާ3އަހަރުވެއްޖެކަމަށާއި އަދި ނިސްބަތްވަނީ އަމްހޯރާއަށް ކަމަށެވެ. އަދި2020 ގައި ކޮވިޑުގެ ސަބަބުން ކައިވެނިފަސްކުރަން ޖެހުނީކަމަށެވެ.\nސުޒޭން ޙާން އާއި އޭނާގެ ލޯބިވެރިޔާ ދިމާވީ ރައްޓެހިންގެ ފަރާތުންނެވެ. އަދި ޕްރޮޕޯސްކޮށްފައިވަނީ ބިރިޔާނީ ކައްކައިދިނުމުންނެވެ.\n“ކަސޯޓީ ޒިންދަގީކޭ” އިން އަނުރާގް ބާސޫގެ ގޮތުގައި މަޝްޙޫރުވި ސުޒޭން 2000 ގައި “އޭކް ލަޑްކީ އަންޖާނީސީ”، “ހަމް2ހޭ ނާ” އިންވެސް ފެނިގެންދިޔައެވެ. އެންމެ ފަހުން ފެނިގެންގޮސްފައިވަނީ 2009 ގައި “ސީތާ އޯރް ގީތާ” އިންނެވެ.\nކޮޔާ ސަމާ. މަށަށް ކިޔާނީ ކުޒޭނެއް ނޫން. ސިޒޭން ޚާން.


Faakhaanaagai thaashi vi dhuvahu libunu iburaiy - Hali News\nފާޚާނާގައި ތާށިވި ދުވަހު ލިބުނު ޢިބްރަތް\n30 March 2021, 05:38\nއެއްވެސް މީހަކު ފާޚާނާގައި ތާށިވި ހެއްޔެވެ؟ ފާޚާނާއަށް ވަން ބޭނުން ނިމުމުން ފާޚާނާގައި ނުނުކުމެވި ތާށިވެ ހުންނަން ޖެހުމަކީ ވޭން ހުރިކަމެކެވެ.\nރޯދަ މަހެއްގެ މެންދުރުގަޑިއެވެ. އަހަރެންގެ ދެ އަހަރުގެ ދަރިފުޅު ނިދާފައި އޮތުމުން ފެންވަރާލަން ފާޚާނާއަށް ވަނީމެވެ. ފާޚާނާ އަށް ވަނީ ކޮޓަރި ތަޅުލާފައެވެ. ފެންވަރާ ނިމިގެން ފާޚާނާއިން ނުކުންނަން ދޮރު ހުޅުވަން އުޅެ އުޅެ ނުހުޅުވުނެވެ. އޭރު އަހަރެންގެ ކުޑަ ދަރިފުޅު މަންމާއޭ ކިޔާފައި ގޮވާ އަޑު އިވެއެވެ. އަހަރެން ދަރިފުޅު ކީއްކުރީހޭ އެހީމެވެ. ދަރިފުޅު ކިޔާ އެއްޗެއް ނޭނގެއެވެ. އެކަމު އަޑު އަންނަ ގޮތުން އޭނާ ހުރީ އޭނާގެ ކުޑަ ގޮޑިއަށް އަރާ ފާޚާނާ ދޮރުމަތީގައި ކަން އަހަންނަށް ވިސްނުނެވެ. ދޮރާ ކައިރިއަށް އައިސް އަހަރެން ދަރިފުޅު ގާތު ބުނީމެވެ. ދަރިފުޅު ތަންޑު އެޅުވީހެއްޔެވެ؟\nއަހަރެމެންގެ ކޮޓަރީގެ ފާޚާނާގެ ދޮރު ލައްޕާފައި ބެހެއްޓުމަށްޓަކައި ބޭރުންވެސް ތަންޑެއް އެޅުވެން ހުންނާނެއެވެ. ދަރިފުޅު އަތް ނުފޯރާ ހިސާބު މަތީގައެވެ. ނަމަވެސް އޭނާ ގޮނޑިއަށް އަރައިފިނަމަ، އަތް ފޯރާނެއެވެ. އެހެންކަމުން އަހަރެން އުޅެނީ ފާޚާނާގައި ކަމަށްވާތީ ދަރިފުޅު ފާޚާނާ ދޮރުހުޅުވަންވެގެން ގޮނޑިއަށް އަރައި ތަންޑުގައި ހިފައި ކުޅެނިކޮށް ތަންޑު އެޅުވުނީ އެވެ.\nދަރިފުޅަށް ކިޔައިދީދީ ވަރުބަލިވި އިރުވެސް އޭނާއަކަށް ތަންޑެއް ނުނެއްޓުނެވެ. އެންމެފަހުން އަހަރެން ފާޚާނާގައި ތާށިވީކަން ދަރިފުޅަށް ވެސް އިހުސާސް ވިކަންނޭނގެއެވެ. ރޯން ފަށައިފިއެވެ. އަހަރެން ބުނެފީމެވެ. ދަރިފުޅު މާމައަށް ގޮވާށެވެ. އަހަރެންގެ ދަރިފުޅަކަށް އަމިއްލަޔަށް ކޮޓަރީ ދޮރެއްވެސް ނުހުޅުވޭނެއެވެ. އެހެންނަމަވެސް އޭނާ ހުރިތަނުން ގުޑާ ނުލާ ހުރެ ރޮނީއެވެ. އޭރު އަހަރެން ފާޚާނާގައި ހުންނަތާ ގަޑިއެއްގެ އިރު ވެދާނެއެވެ.\nއެންމެ ފަހުން ވަރަށް ބާރަށް އެންމެންނަށް ގޮވަން ފަށައިފީމެވެ. ނަމަވެސް ގޭގެ އެއްވެސް މީހަކާހަމައަށް އަހަރެންގެ އަޑެއް ނުފޯރިއެވެ. ދަރިފުޅު ރޮއި ރޮއި ވަރުބަލިވެގެން ދޮރުކައިރިން ދުރަށް ދިޔަ ކަން އެނގުނެވެ. އަހަރެން ކަރުން ނާރުނަގާ ފަހަރަކު މީހަކަށް ގޮވަމުން ދިޔައީމެވެ.\nއިރުކޮޅަކުން ކޮއްކޮ އެއްޗެއް ބުނިހެން ހީވިއެވެ. އަހަރެމެން ދެމައިން ކޮޓަރިން ނުނުކުމެ ގިނައިރުވުމާއި ގޮވާއަޑުވެސް ކޮންމެވެސް ވަރަކަށް އިވޭތީ ކޮއްކޮ އައިސް ވައި ގޮޅިން އަންހަންނަށް ގޮވާލިއެވެ. އަހަރެން ބުނީމެވެ. މިހިރީ ފާޚާނާގައި ތާށިވެފައެވެ. ދެން ކޮއްކޮ އަހަރެމެން ކޮޓަރީ ދޮރުކައިރި އަށް އައިސް ދަރިފުޅަށް ގޮވިއެވެ. ދަރިފުޅުގެ ޚަބަރެއް ނުވުމުން ވަރަށް ބާރަށް ދޮރުގައި ޖެހިޖެހީނުން ދޮރު ހުޅުވައިފިއެވެ. އަދި ފާޚާނާ ތަންޑު ނައްޓައި ދީފިއެވެ. އެވަގުތު ގޭގެ އެހެންމީހުންވެސް ކޮޓަރިއަށް ވަން އަޑު އިވުނެވެ. އޭރު ފާޚާނާގައި އަހަރެން ތާށިވެފައި ހުންނަތާ2ގަޑި އިރަށްވުރެ ގިނަ އިރުވީއެވެ. ފިރިމީހާ ރަށުގައި ނެތުމުން ދެން ކޮޓަރީގެ ތަޅުދަނޑި އޮންނާނެ އެއްވެސް މީހަކު ގެއަކު ނެތެވެ.\nއިރުކޮޅަކުން އެންމެން ކޮޓަރިން ނުކުތުމުން ބޯދީ ބަލާލާފައި އަހަރެން ފާޚާނާއިން ނުކުމެއްޖައީމެވެ. އޭރު ދަރިފުޅު އޮތީއެނދުގައި ނިދިފައެވެ. ތައްޔާރުވެގެން ކޮޓަރީން ނުކުތުމުން އެނގުނީ ދަރިފުޅު ރޮއިރޮއި ވަރުބަލިވެގެން ނިދިގެން ކޮޓަރިތެރެއަށް ވެއްޓިފައި އޮތްކަމެވެ. މިއީ ލިބުނު ޢިބުރަތަކަށް ވިއެވެ.\nއޭގެ ފަހުން ކޮޓަރީގެ އެއް ތަޅުދަނޑި މަންމައާ ހަވާލު ކުރީމެވެ. އަދި ފާޚާނާގައި ބޭރުން އަޅުވާ ތަންޑު ކޮއްކޮ ނަޓާލިއެވެ. އެއަށްފަހު ކުރިން ހުރި ހިސާބަށްވުރެ މާ މަތީގައި އެ ތަންޑު ހަރުކޮށްދިނެވެ.


ދީނާއި ސިޔާސަތުވަކިކުރުން - ޝަރުޢީ ނަޒަރަކުން (1) | ސިޔާސީ | ސިޔާސަތާއި ޤާނޫނު\nBack ކަވާސާ ސިޔާސަތާއި ޤާނޫނު ސިޔާސަތާއި ޤާނޫނުގެ ބައިތައް ސިޔާސީ ދީނާއި ސިޔާސަތުވަކިކުރުން - ޝަރުޢީ ނަޒަރަކުން (1)\nޢަލްމާނީން ނުވަތަ ސެކިއުލަރ ވިސްނުމުގެ މީހުން، ދައުލަތާއި ދީނުގެ މެދުގައި އޮންނަންޖެހޭ ގުޅުމުގެ ނަޒަރިއްޔާ، ތަރުތީބުކޮށްފައިވަނީ އެންމެ އިސްކަމެއްގެ ގޮތުގައި ސިޔާސަތާއި ދީންވަކިކޮށް ދީނާއި ސިޔާސަތުވަކިކޮށްގެންނެވެ. އަދި އެމީހުން އަންނަވި މަޝްހޫރު ބުނުން ފެތުރިއެވެ. ސިޔާސަތުގައި ދީނެއްނުވެއެވެ. ދީނުގައި ސިޔާސަތެއްނުވެއެވެ. މިބަހަކީ ބަޙުސްކުރުމާއި ނަޤުދުކުރުމުގެ މަސްރަޙުގައި ސާބިތުނުވާނެ ބަހެކެވެ.\nއަދިކިއެއްތޯއެވެ؟ މިބައިމީހުންގެ ތެރެއިން ބައެއް މީހުންނަކީ ދިރިއުޅުމާއި ދީންވަކިކުރުމަށް ގޮވާލާ މީހުންނެވެ. އެބައިމީހުން ދެކޭ ގޮތުގައި ފަރުދެއްގެ ފެންވަރުގައި އެމީހެއްގެ ޟަމީރުގައި މެނުވީ ދީނުގެ ދައުރެއް ނޯންނާނެއެވެ. ދީނުގެ ދާއިރާ އެއަށްވުރެ ތަނަވަސްކުރަން އެދޭނަމަ، މިސްކިތާއ ފައްޅިން ފުދެއެވެ. މިފަދަ ސެކިއުލަރިސަމް ނުވަތަ ޢަލްމާނިއްޔަތަށް ޑރ ޢަބްދުލްވައްހާބުލްމަސީރީ ދެއްވާ ނަމަކީ ޝާމިލު ޢަލްމާނިއްޔަތުގެ ނަމެވެ.\nސިޔާސަތުގައި ދީނެތް ނުވާނެކަމަށް ބުނެވޭ ބުނުމާމެދު ކުރެވޭ ބަޙުސް\nސިޔާސަތުގައި ދީނެއް ނެތްކަމަށް ބުނާ ބަހުގެ މުރާދަކީ ކޮބައިހެއްޔެވެ؟ އޭގެ މާނައަކީ ސިޔާސަތަށް ދީނެއް ނެތުމުން ދީނީ އަގުކުރުންތަކާއި ޤަވާޢިދުތަކަށް ތަބާވާން ނުޖެހޭނެ ވާހަކަހެއްޔެވެ؟ އަދި ސިޔާސަތަކީ ކޮންމެ ގޮތަކުން ނަމަވެސް ފައިދާ ހޯދައިގަތުން ކަމަށް (Pragmatism) ބެލުން ހެއްޔެވެ؟ އެއީ މާއްދީ ނުވަތަ ވަޠަނީ ނުވަތަ ސިޔާސީ ނުވަތަ ކޮންމެވެސް ބާވަތެއްގެ މަންފާއެއްކަމުގައި ވަނީނަމަ ނިމުނީހެއްޔެވެ؟ އަދި އަވަސް މަޞްލަޙަތަކީ ދީނާއި އެދީނުގެ އުޞޫލުތަކުގެ މަތީގައި ވާއެއްޗެއްކަމުގައި ދެކެ، ސިޔާސަތުގެ ދުނިޔޭގައި މާތްﷲއާއި އެކަލާނގެ އަމުރުފުޅުތަކަށާއި ނަހީފުޅުތަކަށް މަޤާމެއް ނެތްކަމަށް ޤަބޫލުކުރުން ހެއްޔެވެ؟\nޙަޤީޤަތުގައި މިބަހުގެ މުރާދަކީ މޭކިޔާ ވިލީގެ ނަޒަރިއްޔާއަށް ތަބާވުމެވެ. އެއީ ސިޔާސަތާއި އަޚުލާޤު ވަކިކުރާ ނަޒަރިއްޔާއެކެވެ. އަދި މިނަޒަރިއްޔާ ބުނެދޭ ގޮތުގައި ލަނޑުދަނޑު ރަނގަޅުނަމަ، ކޮންމެ ވަސީލަތެއް ބޭނުންކުރުންވެސް ރަނގަޅުވާނެއެވެ. އެއީ ޑިކުޓޭޓަރުންނާއި އަނިޔާވެރިވެރިން އެބައިމީހުންގެ ރައްޔިތުންނާ ދެކޮޅަށް ހިންގާ ޖަރީމާތައް އެނޫން ގޮތަކަށް ސިފަކޮށްދީ އެކަންކަން ބަރީއަކުރުމަށް ބޭނުންކުރާ ނަޒަރިއްޔާއެވެ. އަދި ޚާއްޞަކޮށް އެބައިމީހުންނާ އިދިކޮޅު ފަރާތްތަކާ މެދު ހިންގާ ޖަރީމާތައް ޒީނަތްތެރިކުރަނީ މިނަޒަރިއްޔާގެ އެހީގައެވެ. ދައުލަތުގެ އަމާންކަން ދެމެހެއްޓުމުގެ ނަމުގައި ނުވަތަ ކޮންމެވެސް އެފަދަ އެހެން ބަހަނާއެއް ދެއްކުމަށްފަހު، މީހުންގެ ކޮއްތަށް ހުރަސްއަޅައި، އެކި ޒާތުގެ އަދަބުތައްދީ، މީހުންގެ ދިރިއުޅުން ދަތިކުރާކަށް އެއުރެން ޖެހިލުމެއްނުވާނެއެވެ.\nއިންސާނިއްޔަތު އެސިޔާސަތަކަށް ބޭނުންވެގެންވާ އަދި އިންސާނިއްޔަތު ރަނގަޅުކުރާނެ ސިޔާސަތަކީ މިއީހެއްޔެވެ؟\nހަމަޔަގީނުން ދީނީ އަގުކުރުންތަކާއި އަޚުލާޤީ ޤަވާޢިދުތަކުން ހިފެހެއްޓިފައިވާ، ހެވާއި ނުބައިގެ މިންގަނޑާއި ޙައްޤާއި ބާޠިލުގެ ތިލަފަތް ޤަބޫލުކުރާ ސިޔާސަތެއް މެނުވީ އިންސާނިއްޔަތަށް އެކަށީގެންނެއް ނުވެއެވެ.\nސިޔާސަތު ދީނާ ގުޅުމުގެ މާނައަކީ ބެލެހެއްޓުންތެރިކަމުގައި ޢަދުލުވެރިވުމާއި މުއްސަނދިކަން ބެހުމުގައި ހަމަހަމަވުމާއި އަނިޔާވެރިޔާގެ މައްޗަށް އަނިޔާ ލިބޭ ފަރާތަށް ނަޞްރުވެރިވުމާއި، ހަމަހަމަ ފުރުޞަތުތަކެއް މީސްތަކުންނަށް ލިއްބައިދިނުމާއި، ޔަތީމުންނާއި ފަޤީރުންނާއި، މަގުގެއްލިފައިވާ މީހުންނާއި، މުޖުތަމަޢުގައި ނިކަމެތިވެގެންވާ ގިންތިތަކަށް ބަލައި އޯގާވެރިވުމެވެ. އަދި ޢާންމު ގޮތެއްގައި އިންސާނީ ޙައްޤުތައް ޙިމާޔަތްކޮށް ނެގެހެއްޓުމެވެ.\nބައެއްމީހުން ޤަބޫލުކުރާ ފަދައިން، ސިޔާސަތުގެ ތެރެއަށް ދީން ވަނުމަކީ ސިޔާސަތަށް ނުވަތަ ދީނަށް ހުރި ގެއްލުމެއް ނޫނެވެ.\nއެހެނީ ޙައްޤު ދީން ސިޔާސަތުގެ ތެރެއަށް ވަންނާނީ މަގުދައްކާ ފަރާތެއްގެ ގޮތުގައެވެ. ޙައްޤު ގޮތް ބަޔާންކުރާ، މަގުފުރެދުމާއި ނުބައިކަންކަމުން ނެރެދޭ ވާގިވެރިއެއްގެ ގޮތުގައެވެ. އެދީން އަނިޔާއަކަށް ނުރުހޭނެއެވެ. މަކަރާއި ޚިޔާނަތާ އެއްބަހެއް ނުވާނެއެވެ. ފުރެދުމުގެ ކުރިމަތީ ހަނަކުން ނުހުންނާނެއެވެ. އަދި ބަލިކަށި މީހުންގެ މައްޗަށް ބާރުހުރި މީހުން ވެރިވުމަކާ އެއްބަހެއް ނުވާނެއެވެ. ބޮޑެތި ވަގުންނަށް ކަމޭހިތުމާއެކު، ކުދި ވަގުންނަށް އަދަބު ދިނުމުގެ އުޞޫލަކާވެސް އެއްބަހެއް ނުވާނެއެވެ.\nސިޔާސަތުގެ ތެރެއަށް ދީންވަދެއްޖެނަމަ، އިންސާނާގެ ނިސްބަތުގައި، އަދި މުޖުތަމަޢުގެ ނިސްބަތުގައި، މަތިވެރި ލަނޑުދަނޑިތަކެއް ހޯދައިދެއެވެ. ﷲ އެއްކައުވަންތަކުރުމާއި، ނަފްސު ޠާހިރުކުރުމާއި ރޫޙާނިއްޔަތު މަތިވެރިކުރުމާއި އަޚުލާޤު ހެޔޮމަގަށް އެޅުވުމެވެ. އަދި މާތް ﷲ އިންސާނާ އުފެއްދެވި މަޤުޞަދުތައް ޙާޞިލުކުރަން މަސައްކަތްކުރާނެއެވެ. ﷲ އަށް އަޅުކަންކުރުމާއި ބިން އާރާސްތުކުރުމާއި މާތް ﷲ ގެ ޚަލީފާއެއްގެ ވަޒީފާ އަދާކުރުމުގެ އިތުރަށް ޢާއިލީ ގުޅުންތައް ހަރުދަނާކޮށް، އިޖުތިމާޢީ ރައްކާތެރިކަން ފޯރުކޮށްދީ، އުންމަތުގެ އެއްބައިވަންތަކަން ރައްކާތެރިކޮށް، ދައުލަތުގެ ޢަދުލުވެރިކަން ޤާއިމުކޮށް އިންސާނީ މުޖުތަމަޢުގެ އެކުވެރިކަން އުފައްދާނެއެވެ.\nމަތިވެރި ލަނޑުދަނޑިތަކަކަށް މަގުދެއްކުމާއެކު، އެލަނޑުދަނޑިތައް ހާސިލުކުރާނެ މަތިވެރި މަންހަޖެއްވެސް ދީނުގެ ސަބަބުން އެނގިގެންދާނެއެވެ. އަދި އެމަންހަޖަކީ ދިރިއުޅުމުގެ މައިދާނުގައި ތަންފީޛުކުރެވޭ މަންހަޖެއްކަމުގައިވާނެއެވެ. ހަމައެކަނި ޖަހައިލެވޭ މިސާލުތަކެއް ނުވަތަ ސިކުނޑީގައި ހުރި ފިކުރުތަކެއް ކަމުގައި އެކަންކަން ނުވާނެއެވެ.\nއަދި ހަމައެފަދައިން ދީނުގެ ސަބަބުން ސިޔާސަތުގައި ޙަރަކާތްތެރިވާ ފަރާތްތަކަށް، ހެޔޮކަންކަމަށް ނަޞްރު ދިނުމުގެ ޤާބިލުކަމާއި، ބޭނުންޖެހިފައިވާ މީހާއަށް އެހީތެރިވުމުގެ ކުޅަދާނަކަމާއި، އަދި ނިކަމެތި މީހާއަށް ވާގިވެރިވެ، އަނިޔާވެރިޔާގެ އަތުގައި ހިފަހައްޓެމުގެ ކެރިފޯރުންތެރިކަން ލިއްބައިދެއެވެ. އަދި އަނިޔާވެރިވާ މީހާ އޭނާގެ އަނިޔާވެރިކަން ދޫކުރަންދެން އޭނާގެ ކުރިމަތީ ސާބިތުވުމުގެ ޤާބިލުކަން ހޯދައިދެއެވެ. ޞައްޙަ ޙަދީސްގައި ކީރިތި ރަސޫލުﷲ ޞައްލަ ﷲ ޢަލައިހިވަސައްލަމް ގެ ކިބައިން ރިވާވެގެންވާ ފަދައިންނެވެ. އެކަލޭގެފާނު ޙަދީސްކުރެއްވިއެވެ. "انصر أخاك ظالما أو مظلوما". قالوا: يارسول الله، ننصره مظلوما، فكيف ننصره ظالما؟ قال: "تمنعه من الظلم، فذلك نصر له" (1)\nމާނައީ: ތިބާގެ އަޚާއަށް އަނިޔާވެރިއެއްކަމުގައި އޭނާވާ ޙާލަތުގައި ނުވަތަ އަނިޔާ ލިބޭ މީހެއްކަމުގައި އޭނާވާ ޙާލަތުގައިވެސް ވާގިވެރިވެ، ނަޞްރުދޭށެވެ. އެހިނދު އެކަލޭގެފާނުގެ ޞަޙާބީން ދެންނެވިއެވެ. އަނިޔާލިބޭ މީހާއަށް ނަޞްރުވެރިވާނެ ގޮތް އަޅުގަނޑުމެން ދަންނަމުއެވެ. އެކަމަކު އަނިޔާވެރިވާ މީހައަށް ނަޞްރުވެރިވާނީ ކިހިނަކުންތޯއެވެ؟ އެކަލޭގެފާނު ޙަދީސްކުރެއްވިއެވެ. އޭނާ އަނިޔާވެރިވުން މަނާކުރާނީއެވެ. އެއީ އޭނާއަށް ލިބޭ ނަޞްރެކެވެ.\nއަދި ހަމައެފަދައިން ދީނުގެ ސަބަބުން ސިޔާސީ މީހުންނަށް، ކުށްފާފައިގެ ސަބަބުން މަލާމާތް ރައްދުކުރާ ނަފްސު ނުވަތަ، ދިރުން ހުރި ޟަމީރު ލިބެއެވެ. އޭގެ ސަބަބުން މުދަލުގެ ތެރެއިން ޙަރާމްއެއްޗެހި ކެއުމާ ދުރުވެއެވެ. ޙަރާމްވެގެންވާ ކަންކަން ޙަލާލުކުރުމާ ދުރުވެއެވެ. ޢާންމު މުދާ ބާޠިލުގޮތުގައި ކެއުމާމެދު، ބިރުހީވެއެވެ. ހަދިޔާގެ ނަމުގައި ނުވަތަ ފީއެއްގެ ނަމުގައި ރިޝްވަތު ނެގުމާމެދު، ބިރުގަނެއެވެ.\nއަދި ދީނަކީ ވެރިކަން ކުރާ ފަރާތުން ޢާންމުންގެ ކިބައިން ނަޞޭޙަތަށާއި ހަމަމަގަށް އެޅުވުމަށް އެދެން ޖެހޭ ސަބަބެވެ. "ތިމަންކަލޭގެފާނަށް ކުށެއް ކުރެއްވިއްޖެނަމަ، ހަމަމަގަށް އަޅުވާށެވެ."(2) އަދި "ތިޔަބައިމީހުންކުރެ، ތިމަންކަލޭގެފާނުގެ ކިބައިން ކަސިޔާރުކަމެއް ފެނިއްޖެ މީހާ، ތިމަންކަލޭގެފާނު ސިދާ މަގަށް އަޅުވާހުށިކަމެވެ." (3)\nއަދި ޢާންމުންނަށް ޙައްޤު ބަސްބުނުމުގެ ޤާބިލުކަން ދީނުގެ ސަބަބުން ލިބެއެވެ. އަދި ވެރިންނަށް ނަސޭހަތްތެރިވުމާއި، އެމީހުންގެ ކަންކަން ބެލެހެއްޓުމާއި، މަގުން ކަސިޔާރުވާނަމަ، ހަމަމަގަށް އެޅުވުމުގެ ކުޅަދާނަކަން ޢާންމުނަށް ދީން ފޯރުކޮށްދެއެވެ. އަދި މީހަކު ކޮށްފާނެ މަލާމާތަކަށް ފުރައްސާރައަކަށް އެކަމުގައި ނުބަލައެވެ. ކީރިތި ޤުރުއާނުގެ އަންނަނިވި އާޔަތްތަކުގައި ބަޔާންކުރައްވާފައިވާ ވަޢީދުގެ ތެރެއަށް ނުވަނުމަށެވެ. "واتّقُوا فتْنةً لا تُصيبَنَّ الذينَ ظَلمُوا منْكُم خاصَّة واعْلمُوا أنَّ اللهَ شَديدُ العقاب"\nމާނައީ: ތިޔަބައިމީހުންގެ ތެރެއިން އަނިޔާވެރިވީމީހުންނަށް ޚާއްޞަކޮށް ނާންނާނެ، ޢަޛާބަކަށް ބިރުވެތިވާށެވެ. އަދި ﷲ އަކީ ޢިޤާބު ގަދަފަދަވެގެންވާ އިލާހުކަން ދަންނާށެވެ. -ސޫރަތުލްއަންފާލު 25-\nއަދި ރަސޫލުﷲ ޞައްލަ ﷲ ޢަލައިހިވަސައްލަމް ގެ އަންނަނިވި ޙަދީސްބަސްފުޅުގެ ތެރޭގައި ނުހިމެނުމަށެވެ. "إذا رأيت أمتي تهاب أن تقول للظالم: يا ظالم، فقد تُوُدِّعَ منهم" (4)\nމާނައީ: ތިބާއަށް ތިމަންކަލޭގެފާނުގެ އުންމަތް، އަނިޔާވެރިޔާއަށް އޭ އަނިޔާވެރިޔާއޭ ބުނަން ނުކުޅެދިގެންވާ ޙާލުގައި ފެނިއްޖެނަމަ، އެމީހުންގެ ކިބައިން ހުރިހާ ހެޔޮކަމެއް އުފުލިއްޖެއެވެ. މާނައަކީ އަނިޔާވެރިންނާ ދެކޮޅު ހެދުމުގެ ޤާބިލުކަމެއް ނެތުމުން އެބައިމީހުން ކިބައިގައި ހެޔޮކަމެއް ނުވާނެއެވެ. އަދި އެބައިމީހުން ދުނިޔޭގައި ތިބުމެކޭ ނެތުމެކޭ އެއްހަމަވާނެއެވެ.\nކާފަރުންނާއެކު، ކީރިތި ރަސޫލުﷲ ޞައްލަ ﷲ ޢަލައިހިވަސައްލަމް އެއްބަސްވުމެއް ވެވަޑައިގެންފައިވަނިކޮށް އެމީހުންނާ ދެކޮޅަށް އެހީތެރިކަމާއި މަދަދު ލިބިވަޑައިގަތުމުން އެމަދަދު ރައްދުކުރެއްވި އިރު އެދެއްކެވި މިސާލު ފަދައިންނެވެ. އެކަލޭގެފާނު ޙަދީސްކުރެއްވިއެވެ. "نفي لهم ونستعين الله عليهم"(5)\nމާނައީ: އެބައިމީހުންނަށްޓަކައި ކުޅަ ނަފީއެކެވެ. އަދި އަހަރެމެން އެބައިމީހުންގެ މައްޗަށް ވާތްގަށް އެދެނީ މާތްﷲ ގެ ޙަޟްރަތުންނެވެ. އަދި ހަނގުރާމައެއްގައި އަންހެނަކު މެރުމާމެދު އިންކާރުކުރައްވައި ޙަދީސްކުރެއްވިއެވެ. : "ما كانت هذه لتقاتل"(6) މާނައީ: މިކަނބުލޭގެ މެރުމެއް ތިޔަބައިމީހުންނަކަށް ނުވެއެވެ.\nއަދި އަންހެނުންނާއި ކުޑަކުދިން ޤަތުލުކުރުން ނަހީކުރެއްވިއެވެ.\nމަކަރު ހެދުމާއި އޮޅުވާލުމާއި ނިފާޤުކަމަށް ސިޔާސަތޭ ކިޔާނަމަ، އެއީ އަހަރުމެން ޤަބޫލުކުރާނެ މުސްތަލަހެއް (ޓަރމެއް) ނޫނެވެ. އެއީ ނުބައި ފާޖިރުންގެ ސިޔާސަތެވެ. ހެޔޮކަމުގެ އެންމެހާ އަހުލުވެރިންގެ މައްޗަށް ވާޖިބުވެގެންވަނީ އެފަދަ ސިޔާސަތާ ދުރުހެލިވެ، އެފަދަ ސިޔާސަތު މުޖުތަމަޢިން ބޭރުކުރުމެވެ.\n1 رواه البخاري في المظالم (2444) عن أنس، وأحمد في المسند (11994).\n2 އަބޫބަކުރުގެފާނު ޚިލާފަތާ ޙަވާލުވެވަޑައިގަތުމަށްފަހު، ދެއްވި ޚުޠުބާގެ ތެރެއިން ބައެއް.\n3 ޢުމަރުގެފާނުގެ ބަސްފުޅެއް.\n4 رواه أحمد في المسند (6786) عن عبد الله بن عمرو\n5 رواه مسلم في الجهاد والسير (1787) عن حذيفة بن اليمان\n6 رواه أحمد في المسند (15992) عن رباح بن الربيع


"Teacherunge musaara bodukuran onigandu badhalukoffin, varah avahah iulaanu kuraanan"\n"ޓީޗަރުންގެ މުސާރަ ބޮޑުކުރަން އޮނިގަނޑު ބަދަލުކޮށްފިން، ވަރަށް އަވަހަށް އިއުލާނުކުރާނަން"\nއެޑިއުކޭޝަން މިނިސްޓަރު އައިޝަތު އަލީ: ޓީޗަރުންގެ މުސާރައަށް ހެޔޮ ބަދަލު ގެނެސްފައިވާ ކަމަށް ވިދާޅުވި\nޓީޗަރުންގެ މުސާރަ ބޮޑުކުރުމަށްޓަކައި މުސާރައިގެ އޮނިގަނޑަށް ބަދަލުތަކެއް ގެނެސްފައިވާ ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ މިއަދު ވިދާޅުވެއްޖެ އެވެ.\nއެޑިއުކޭޝަން މިނިސްޓްރީގެ މައުލޫމާތުތައް ހިއްސާކުރުމަށް ރައީސް އޮފީހުގައި ބޭއްވި ނޫސްވެރިން ބައްދަލުވުމެއްގައި މިނިސްޓަރު ވިދާޅުވީ ޓީޗަރުންގެ މުސާރައަށް ހެޔޮ ބަދަލުތަކެއް ގެނައުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދުފުޅެއް ކަމަށެވެ.\nއެހެންވުމާއެކު ޓީޗަރުންގެ މުސާރައަށް ހެޔޮ ބަދަލުތައް ގެނައުމަށް މުސާރައިގެ އޮނިގަނޑަށް މިހާރު ވެސް ބަދަލުތަކެއް ގެނެސްފައިވާ ކަމަށް މިނިސްޓަރު ވިދާޅުވި އެވެ. ނަމަވެސް ގެނެސްފައިވާ ބަދަލުތަކެއް މިނިސްޓަރު ހާމައެއް ނުކުރައްވަ އެވެ. ވިދާޅުވީ ވަރަށް އަވަސް މުއްދަތެއްގެ ތެރޭގައި އެ ބަދަލުތައް މިނިސްޓްރީން އިއުލާން ކުރާނެ ކަމަށެވެ.\n"ރައީސް އޮފީހާއި މިނިސްޓްރީއާއި ގުޅިގެން އޮނިގަނޑުތަކަށް ބަދަލު ގެނެސްފިން. އެއީ މުދައްރިސުންގެ މުސާރަ ބޮޑުކުރުމަށްޓަކައި. އަދި ވަރަށް އަވަސް މުއްދަތެއްގެ ތެރޭގައި އަޅުގަނޑުމެން މި ކަން އިއުލާން ކުރާނަން." މިނިސްޓަރު އައިޝަތު ވިދާޅުވި އެވެ.\nއޭގެ އިތުރުން ޓީޗަރުންގެ އޯވާ ޓައިމްގެ އުސޫލުތަކަށް ވެސް ހެޔޮ ބަދަލުތަކެއް ގެނައުމަށް މަސައްކަތް ކުރަމުންދާ ކަމަށާއި އިތުރު އިނާޔަތްތަކެއް ވެސް ޓީޗަރުންނަށް ހަމަޖައްސައިދިނުމަށް މިނިސްޓްރީން މަސައްކަތް ކުރަމުންދާ ކަމަށް މިނިސްޓަރު ވިދާޅުވި އެވެ.\nޓީޗަރުންގެ ވަޒީފާއަށް ޝައުގުވެރިވާ ކުދިންގެ ނިސްބަތް އަހަރުން އަހަރަށް މަދުވަމުންދާ ކަމުގެ ކަންބޮޑުވުން ފާޅު ކުރައްވަމުން މިނިސްޓަރު ވިދާޅުވީ ޓީޗަރުންގެ މުސާރައަށް ހެޔޮ ބަދަލުތަކެއް ގެންނަން ޖެހޭ އިތުރު ސަބަބަކީ ވެސް އެ ދާއިރާއަށް ޝައުގުވެރިވާ ޒުވާނުންތަކެއް އުފެއްދުން ކަމަށެވެ.\nމިނިސްޓަރު އިތުރަށް ވިދާޅުވީ ކުރިއަށް އޮތް އަހަރު ތަކުގައި ދިވެހި މުދައްރިސުން ބިނާކޮށް ތަމްރީން ކުރުމަށް ޕްރޮގްރާމްތަކެއް ހިންގަން ރާވާފައިވާ ކަމަށެވެ. އަދި ވިދާޅުވީ، މިހާރު އޮންނަ ބްލޮކް މޯޑަށް ޓީޗަރުން ތަމްރީން ކުރުމުން ރަނގަޅު ޓީޗަރުން ބިނާ ނުވާ ކަމަށާއި އެ ކަމަށް މަދުވެގެން ތިން އަހަރު ބޭނުންވާ ކަމަށެވެ.\n"މި ބްލޮކް މޯޑަށް ހިންގައިގެން ސެމިސްޓާއެއްގެ އެއް ފަހަރު ލެކްޗަރާއަކާ އެކު ބައްދަލު ކޮށްގެން އެ ކިޔަވައިދޭ ކިޔަވައިދިނުމަކުން ހަގީގަތުގައި ރަނގަޅު ޓީޗަރެއް ބިނައެއް ނުކުރެވޭ. އެހެންވެ އަޅުގަނޑުމެން ޕްލޭންގައި އޮތީ ފޭސް ޓު ފޭސްކޮށް އެ ޓީޗަރުންނަށް ތަމްރީން ދީ ކްލާހަށް ވެއްދުން." މިނިސްޓަރު ވިދާޅުވި އެވެ.\nރާއްޖޭގައި ކިޔަވައިދެމުންދާ ހުރިހާ ސްކޫލްތަކަށް ބަލާއިރު ޕްރައިމަރީ ގްރޭޑްތަކުގައި ކިޔަވައިދޭން ޖުމުލަ 634 ވަގުތީ ޓީޗަރުން އެބަ ތިއްބެވެ. ޕްރައިމަރީ ގްރޭޑްތަކަކީ ދަރިވަރުންގެ ކިޔެވުން ފެށޭ މަރުހަލާކަމަށްވާތީ އެ ގްރޭޑްތަކުގައި ވީހާ ވެސް ގިނައިން ތަމްރީންވެފައި ތިބި ޓީޗަރުން ތިބުމަކީ ސަރުކާރުގެ ވިސްނުން ކަމަށް މިނިސްޓަރު ހާމަކުރެއްވި އެވެ.\nރައީސް އޮފީސް މިނިސްޓްރީ އޮފް އެޑިއުކޭޝަން ޑރ. އައިޝަތު އަލީ + ސިވިލްސާވިސް ކޮމިޝަން\n"ޓީޗަރުން ބަދަލު ކުރުމާ ޖިންސީ ފުރައްސާރައާ ގުޅުމެއް ނެތް"


vnews - Vissaarayas jalsaa onnaane: Gulhifaivaa party thah\nވިއްސާރަޔަސް ޖަލްސާ އޮންނާނެ: ގުޅިފައިވާ ޕާޓީތައް\nކުނޫޒުގައި ބޭއްވި ޖަލްސާއެއްގައި ކުރީގެ ރައީސް މައުމޫން އަބްދުލްގައްޔޫމާއި ޖޭޕީގެ ލީޑަރު ގާސިމް އިބްރާހީމާއި އެމްޑީޕީގެ ޕީޖީ ލީޑަރު އިބްރާހީމް މުހައްމަދު ސޯލިހު\nގުޅިފައިވާ ސިޔާސީ ޕާޓީތަކުން މިރޭ ބޭއްވުމަށް ހަމަޖެހިފައިވާ ޖަލްސާ ވިއްސާރަ ނަމަވެސް އޮންނާނެ ކަމަށް ބުނެފިއެވެ.\nޖުމްހޫރީ ޕާޓީގެ ތަރުޖަމާނު އަލީ ސޯލިހު ވިދާޅުވީ ރައްޔިތުންގެ މަޖިލީހުގެ މެމްބަރުންނަށް ކުރާ އަނިޔާ ހުއްޓާލުމަށް ގޮވާލާ ބާއްވާ ޖަލްސާއެއް ޖުމްހޫރީ ޕާޓީގެ މައި އޮފީސް ހިންގާ ކުނޫޒުގައި މިރޭ އޮންނާނެ ކަމަށެވެ. މިދުވަސްވަރަކީ ވިއްސާރަ ދުވަސްވަރަކަށް ވީނަމަވެސް، ކުނޫޒަކީ ހިޔާކުރެވިފައިވާ ތަނަކަށް ވުމުން ވާރޭވެހުނު ނަމަވެސް ޖަލްސާ ކެންސަލްނުކޮށް ބާއްވާނެ ކަމަށް އަލީ ސޯލިހު ވިދާޅުވިއެވެ. އޭނަ ވިދާޅުވީ ޖަލްސާ އޮންނާނީ މިރޭ 9:30 ގައި ކަމަށާއި ގުޅިފައިވާ ސިޔާސީ ޕާޓީތަކުގެ މެމްބަރުންނާއި ޕާޓީތަކަށް ތާއީދުކުރާ ވީހާވެސް ގިނަ ބަޔަކު ޖަލްސާގައި ބައިވެރިވުމަށް އެދޭ ކަމަށެވެ.\nމިރޭ ބާއްވާ ޖަލްސާއަކީ ގުޅިފައިވާ ސިޔާސީ ޕާޓީތަކުގެ ހަރަކާތްތައް އީދުބަންދަށް މެދުކަނޑާލުމަށްފަހު އަލުން ފެށިފަހުން ބާއްވާ ދެވަނަ ޖަލްސާއެވެ. އީދުބަންދަށްފަހު ހަރަކާތްތައް ފެށުމަށް މިދިޔަ ހަފުތާގެ ހޮނިހިރު ދުވަހުގެރޭ ކުނޫޒުގައި ބޭއްވި ޖަލްސާގައި ރައީސް މައުމޫންވެސް ބައިވެރިވެވަޑައިގެން ވާހަކަފުޅު ދެއްކެވިއެވެ.\nގުޅިފައިވާ ސިޔާސީ ޕާޓީތަކުން ބާއްވާ އިހުތިޖާޖުތައްވެސް މިދިޔަ ހޯމަދުވަހުގެ ރެއިން ފެށިގެން ދަނީ ކުރިއަށް ގެންދަމުންނެވެ. ސަރުކާރުގެ އަނިޔާވެރިކަމާ ދެކޮޅަށް އަޑުއުފުލުމަށާއި ޚާއްސަގޮތެއްގައި ރައްޔިތުންގެ މަޖިލީހުގެ މެމްބަރުންނަށް ކުރާ އަނިޔާ ހުއްޓާލުމަށް ގޮވާލައި ގުޅިފައިވާ ސިޔާސީ ޕާޓީތަކުން ރަސްމީކޮށް ސިލްސިލާ އިހުތިޖާޖުތަކެއް ފެށީ އޮގަސްޓު މަހުގެ ފުރަތަމަ ދުވަހުގެ ރެއެވެ. މި އިހުތިޖާޖުތަކުގެ ތެރޭގައި ހަމަނުޖެހުމެއް ނުހިނގި ނަމަވެސް، ގިނަ އަދަދެއްގެ ފުލުހުން ހަރަކާތްތެރިވެ، އާންމުގޮތެއްގައި ކޮންމެ ރެއަކުހެން މީހުން ހައްޔަރުކޮށްފައިވެއެވެ.\nގުޅިފައިވާ ސިޔާސީ ޕާޓީތަކުގެ ހަރަކާތްތައް ހުއްޓުމެއްނެތި ކުރިއަށް ގެންދާއިރު، މިހަރަކާތުގައި އެންމެ އިސް ލީޑަރެއްގެ ގޮތުން އުޅުއްވި ޖޭޕީގެ ލީޑަރު ގާސިމް އިބްރާހީމަށް3އަހަރުގެ ޖަލު ހުކުމެއް ދާދި ފަހުން ވަނީ އިއްވާފައެވެ. އެމަނިކުފާނަށް ރާއްޖެއިން ބޭރުން ބޭސްފަރުވާ ބޭނުންވާ ކަމަށް ޑޮކްޓަރުން ތަކުރާރުކޮށް ލަފާދެއްވައި އަދި އެމަނިކުފާނުގެ މައްޗަށް ކޯޓުން އިއްވި ހުކުމުގައިވެސް އެކަމަށް މަގުފަހިކޮށްދިނުމަށް ސަރުކާރުގެ އިދާރާތަކަށް އަމުރުކޮށްފައި ވަނިކޮށް، ބޭސްފަރުވާއަށް ނުފޮނުވައި އެތައް ދުވަހެއް ވަންދެން ހިފެހެއްޓުމަށްފަހު ހުއްދަ ދިނުމުން މިވަގުތު ހުންނެވީ ބޭސްފަރުވާއަށް ވަޑައިގެން ސިންގަޕޫރުގައެވެ. އެމްޑީޕީގެ ރައީސް މުހައްމަދު ނަޝީދާއި އަދާލަތު ޕާޓީގެ ރައީސް ޝައިޚް އިމްރާން އަބްދުﷲ ވެސް މިވަގުތު ގެންދަވަނީ ޖަލު ހުކުމް ތަންފީޒު ކުރައްވަމުންނެވެ.


ޕީއާރުސީ ފުޓްބޯޅަ ޓޯނަމަންޓް 2017: ހަތަރުވަނަ މެޗް ކާމިޔާބުކުރީ މާފުށީ ޕްރިޒަން\nޕްރިޒަން ކްލަބުން އިންތިޒާމްކޮށްގެން ކުރިއަށް ގެންދާ ޕީއާރުސީ ފުޓްބޯޅަ ޓޯނަމަންޓްގައި މިއަދު މާފުށީ ޕްރިޒަން އާއި އީއެސްޖީ ބައްދަލުކުރި މެޗް 1-2 އިން ކާމިޔާބުކުރީ މާފުށީ ޕްރިޒަން އެވެ.\nމިއަދުގެމެޗަކީ މި މުބާރާތުގައި މިހާތަނަށް ފެނިގެންދިޔަ އެންމެ ފޯރިގަދަ މެޗެވެ. މި މެޗްގެ ފުރަތަމަ ލަނޑު މެޗްގެ ފުރަތަމަ ހާފުގެ 18 ވަނަ މިނެޓްގައި ކާމިޔާބުކޮށްދިނީ މާފުށި ޕްރިޒަން ޓީމުގެ ހުސައިން ރިލްވާން އެވެ. ފުރަތަމަ ހާފު ނިމިގެންދިޔައީ 1-0 ގެ ނަތީޖާއަކުން މާފުށި ޕްރިޒަން ކުރީގައި އޮވެގެންނެވެ.\nމެޗްގެ ދެވަނަ ހާފުގައި ދެޓީމުގެ ކުޅުންތެރިންގެ ފަރާތުންވެސް މޮޅު ކުޅުމެއް ވަނީ ފެނިގެން ގޮސްފައެވެ. އަދި އީއެސްޖީގެ ކުޅުން އިތުރަށް ރަނގަޅުކޮށް ފަހުހާފުގެ 11 ވަނަ މިނެޓުގައި އީއެސްޖީގެ އަހުމަދު ޝާމިންވަނީ އެޓީމުންޖެހި ހަމައެކަނި ލަނޑު ކާމިޔާބުކޮށްދީ ނަތިޖާ ހަމަހަމަ ކޮށްދީފައެވެ. އަދި ފަހު ހާފު ނިމެން ކައިރިވެފައިވަނިކޮށް މާފުށީ ޕްރިޒަން ޓީމުވަނީ އިތުރު ގޯލެއް ކާމިޔާބުކޮށް ލީޑު ނަގާފައެވެ. މި ލަނޑު ކާމިޔާބުކޮށްދިނީ މާފުށީ ޕްރިޒަން ޓީމުގެ ހުސައިން މުޙައްމަދު އެވެ.\nމެޗަށްފަހު މާފުށީ ޕްރިޒަން ޓީމުގެ ކޯޗް އަހުމަދު ޝާހިން ވިދާޅުވީ ބޭނުންވި ނަތީޖާ މި މެޗުން ނެރެވުނީމާ އެކަމާ ވަރަށް ހިތްހަމަ ޖެހިއްޖެ ކަމަށާއި މިއީ ވަރަށް ދުވަހުގެ އިންތިޒާރުގެ ނިމުމެއްކަމަށެވެ. އަދި މިމެޗްގައި ކުޅުންތެރިން ދެއްކި ކުޅުމަށް ތައުރީފު ހައްގުކަމަށާއި މި ނަތީޖާއަކީ ކުޅުންތެރިންގެ ހިތްވަރުން ނެރެވުނު ނަތީޖާއެއްކަމަށެވެ.\nމިއަދުގެ މެޗުގެ މޮޅު ކުޅުންތެރިއަކަށް ހޮވިފައިވަނީ މާފުށީ ޕްރިޒަން ޓީމުގެ ޖައިލަމް ޖަމީލެވެ. މި މުބާރާތުގެ މެޗެއް މާދަމާވެސް އޮވެއެވެ. އެމެޗުގައި ބައްދަލުކުރާނީ ޓީމް އައްސޭރި އާއި ޓީމް އެޗްކިއު އެވެ.


Thaareehee kaamiyaabeeeh, wales semi ah\nތާރީހީ ކާމިޔާބަކާއެކު ވޭލްސް ސެމީ އަށް\nވޭލްސްގެ ތަރި ބޭލް\nތަރިންގެ މައްޗަށް އެކުލެވިފައިވާ ބެލްޖިއަމް 3-1އިން ބަލިކޮށް ވޭލްސް ތާރީހީ ކާމިޔާބީއަކާ އެކު ޔޫރޯ ފުޓްބޯޅަ މުބާރާތުގެ ސެމީ ފައިނަލަށް ދަތުރުކޮށްފި އެވެ.\nމިއީ ބޮޑު މުބާރާތެއްގެ ސެމީ ފައިނަލަށް ވޭލްސް ދަތުރުކުރި ފުރަތަމަ ފަހަރެވެ. ސެމީފައި ވޭލްސް ކުޅޭނީ މަޝްހޫރު ކްރިސްޓިއާނޯ ރޮނާލްޑޯ ހިމެނޭ ޕޯޗުގަލްއާ އެވެ. މިހެންވެ މިއީ ދުނިޔޭގެ އެންމެ އަގުބޮޑު ދެ ކުޅުންތެރިން ކަމަށްވާ ރޮނާލްޑޯ އާއި ގެރެތް ބޭލްގެ ކުރިމަތިލުމަކެވެ.\nމުހިންމު ޑިފެންޑަރުންނަށް އަނިޔާވުމުގެ ސަބަބުން ފަހަތް ބަލިކޮށް އޮތް ބެލްޖިއަމްކޮޅަށް ވޭލްސްގެ ފުރަތަމަ ގޯލު ޖަހައި 1-1އިން ނަތީޖާ ހަމަހަމަކޖުރީ ކެޕްޓަން އޭޝްލީ ވިލިއަމްސް އެވެ. އޭގެ ކުރިން މެޗުގެ ފުރަތަމަ ލަނޑު ޖެހީ ބެލްޖިއަމްގެ ރަޖާ ނައިން ގޯލަން އެވެ.\nވޭލްސް ލީޑް ނެގީ ހާލް ރޮބްސަން ކާނޫ ޖެހި ގޯލުންނެވެ. އޭގެ ފަހުން މެޗުގެ ފަހު ލަނޑު ބެލްޖިއަމް ކޮޅަށް ޖެހީ 85 ވަނަ މިނިޓްގައި ވޯކްސް އެވެ.\nމެޗަށް ފަހު ވޭލްސްގެ ކޯޗު ކްރިސް ކޯލްމަން ބުނީ މިއީ މީގެ އަށް އަހަރު ކުރިން ގައުމީ ޓީމާ ހަވާލުވިއިރު އޭނާ އުއްމީދު ވެސް ކުރި ކާމިޔާބީއެއްނޫން ކަމަށެވެ.\n"މިއީ ވަރަށް ބޮޑު ކާމިޔާބީއެއް،. އަހަރެން ހުރީ މީގެ އަށް އަހަރު ކުރިން މަގާމު ގެއްލޭ ހިސާބުގައި. މިހާރު އަހަރުމެން މިދަނީ އުފާފާޅު ކުރަން. ޓީމެއްގެ ގޮތުގައި އަހަރުމެން މަސައްކަތްކޮށްގެން ކާމިޔާބި މިހޯދީ،" ކޯލްމަން ބުންޏެވެ.\nމެޗަށް ފަހު ރޮބްސަން ކާނޫ ބުނީ މިއީ ވަރަށް ފުރިހަމަ ކާމިޔާބީއެއް ކަމަށާއި ޓީމެއްގެ ގޮތުގައި ކާމިޔާބު ހޯދަން ކުޅުންތެރިން ވަރަށް މަސައްކަތް ކުރި ކަމަށެވެ.\nމި މެޗުގައި ދެެއްކި ރީނދޫ ކާޑާއެކު ވޭލްސްގެ އާރޮން ރަމްސޭއަށް ސެމީ ފައިނަލުގައި ނުކުޅެވޭނެ އެވެ. އޭނާ އަށް ވަނީ ދެ ކާޑު ހަމަވެފަ އެވެ.


“އިސްލާމްދީން ބިނާވެގެންވަނީ ފަސްކަމެއްގެ މައްޗަށެވެ” ޙަދީޘުގެ ފައިދާތައް2 – DhiSalafiyyah\n“އިސްލާމްދީން ބިނާވެގެންވަނީ ފަސްކަމެއްގެ މައްޗަށެވެ” ޙަދީޘުގެ ފައިދާތައް2\n23/09/2014 ފިޤުހާއި އޭގެ ޢިލްމުތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއިންސާނާގެ އަޚުލާޤު ގޯސްވުމުގެ ބަލިމަޑުކަމަށް ނަމާދުގެ ސަބަބުން ފަރުވާލިބެއެވެ. ﷲ ތަޢާލާ ވަޙީކުރައްވާފައިވެއެވެ. إِنَّ الصَّلَاةَ تَنْهَى\nعَنِ الْفَحْشَاءِ وَالْـمُنْكَرِ[العنكبوت 45] މާނައީ: “ހަމަކަށަވަރުން ނަމާދަކީ ފާޙިޝްކަންތައްތަކާއި މުންކަރާތްތައް ނަހީކުރާ ކަމެކެވެ.”\nނަމާދަކީ ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރައްވާފައިވާ ފަދައިން، ޤިޔާމަތްދުވަހު އެންމެ ފުރަތަމަ ޙިސާބު ބެއްލެވޭ ކަންތަކެވެ. ނަމާދު ރަނގަޅުވެއްޖެނަމަ އަޅާ ކާމިޔާބުވީއެވެ. އަދި ނަމާދު ރަނގަޅުނުވެއްޖެނަމަ އަޅާ ނާކާމިޔާބުވީއެވެ.\nފަރުޟު ފަސްނަމާދަކީ ފާފަތައް ފުހެލާ ކަމެކެވެ.\nނަމާދުގެ ފަރުޟަށް އިންކާރު ކުރުމާއެކު ނަމާދުއަޅާ މީހާއީ މުރުތައްދުވެ ކާފިރުވެފައިވާ މީހެއްކަމަށް ޢިލްމުވެރިން އިޖްމާޢުވެވަޑައިގެންފައިވެއެވެ. ނަމާދުގެ ފަރުޟަށް އިންކާރު ކުރުމެއްނެތި ފަރުވާކުޑަވުމުގެ ސަބަބުން ނުވަތަ ކަންނެތްކަމުގެ ސަބަބުން ނަމާދުއަޅާ މީހާގެ ޙުކުމާމެދު ޢިލްމުވެރިން އިޚްތިލާފުވެވަޑައިގެންފައިވެއެވެ.\nފަރުވާކުޑަވުމުގެ ސަބަބުން ނުވަތަ ކަންނެތްކަމުގެ ސަބަބުން ނަމާދުއަޅާ މީހާވެސް ކާފިރުވާނޭކަމަށް ވިދާޅުވާ ބޭކަލުންގެ ތެރޭގައި ޞަޙާބީންގެ ތެރެއިން ޢުމަރު ބުނުލް ޚައްޠާބު، ޢަބްދުއްރަޙްމާން ބިން ޢައުފު، މުޢާޛު ބިން ޖަބަލު، އަބޫ ހުރައިރާ، ޢަބްދުﷲ ބިން މަސްޢޫދު، ޢަބްދުﷲ ބިން ޢައްބާސް، ޖާބިރު ބިން ޢަބްދިﷲ، އަބުއްދަރުދާއު ރަޟިޔަﷲ ޢަންހުމް ހިމެނިވަޑައިގަންނަވައެވެ.\nއަދި އިމާމު އަޙްމަދު ބިން ޙަންބަލް، އިސްޙާޤު ބިން ރާހަވައިހި، ޢަބްދުﷲ އިބްނުލް މުބާރަކު، އަންނަޚަޢީ ދެކެވަޑައިގަންނަވާގޮތުގައިވެސް ފަރުވާކުޑަވުމުގެ ސަބަބުން ނުވަތަ ކަންނެތްކަމުގެ ސަބަބުން ނަމާދުއަޅާ މީހާއީ ކާފިރެކެވެ.\nނަމާދު އަޅާ މީހާ ކުފުރުވުމުގެ މައްޗަށް އަންނަނިވި ދެ ދަލީލު ފުދެއެވެ.\nعَنْ جَابِرٍ قَالَ : قَالَ رَسُولُ اللهِ صَلَّى اللهُ عَلَيْهِ وَسَلَّمَ: ((بَيْنَ الرَّجُلِ وَبَيْنَ الشِّرْكِ تَرُكُ الصَّلَاةِ)) [رواه مسلم]ޖާބިރު ރަޟިޔަﷲ ގެ ކިބައިން ރިވާވެގެންވެއެވެ. ޖާބިރު ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. “އަޅާއާ ޝިރުކާ(ކުފުރާ) ދެމެދު ވަނީ ނަމާދުއެޅުމެވެ.”\nعَنْ عَبْدِ اللهِ بن شَقِيْقٍ قَالَ: “كَانَ أَصْحَابُ الرَّسُولِ صَلَّى اللهُ عَلَيْهِ وَسَلَّمَ لاَ يَرَونَ شَيْئًا مِنَ الأَعْمَالِ تَرْكُهُ كُفْرٌ غَيْرَ الصَّلَاة” ޢަބްދުﷲ ބިން ޝަޤީޤް ވިދާޅުވިއެވެ. “ރަސޫލުﷲ ޞައްލަﷲ ޢަލައިހި ވަސައްލަމަގެ ޞަޙާބީން، ނަމާދު މެނުވީ ޢަމަލުތަކުގެ ތެރެއިން އެއްވެސް ޢަމަލެއް ދޫކޮށްލުން އެއީ ކުފުރުކަމުގައި ދެކި ނުލައްވައެވެ.”\n3- ޒަކާތަކީ އެމީހެއްގެ މިލްކުވެރި މުދަލުގައި ނިޞާބު ހަމަވެފައި، އަހަރު ހަމަވުމުން އެމުދަލުން އަދާކުރަންޖެހޭ ވާޖިބެކެވެ. ޒަކާތުގެ މާނައަކީ ގިނަވުމާއި، އިތުރުވުމާއި ޠާޙިރުވުމެވެ. ޒަކާތް ދިނުމުގެ ސަބަބުން މުދާ އިތުރުވެ، ދަހިވެތިކަމުން ނަފުސު ޠާޙިރުވެއެވެ.\nޒަކާތް ވާޖިބުވުމުގެ ދަލީލުތައް ކީރިތި ޤުރުއާނުގައި ވަރަށް ގިނައެވެ. އެގޮތުން: خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيْهِمْ بِهَا [التوبة 103] މާނައީ: “އޭގެ ސަބަބުން އެބައިމީހުން (ފާފަތަކުން) ޠާހިރުކޮށްފަނިވި އަދި (ހެޔޮކަން) އިތުރުކޮށްފަނިވި ޞަދަޤާތެއް(ޒަކާތެއް) އެބައިމީހުންގެ މުދަލުން ކަލޭގެފާނު ނަންގަވާށެވެ” އަދިވެސް ވަޙީކުރައްވާފައިވެއެވެ. وَأَقِيمُوا الصَّلَاةَ وَآَتُوا الزَّكَاةَ وَارْكَعُوا مَعَ الرَّاكِعِينَ – [البقرة 43] މާނައަކީ: “އަދި ތިޔަބައިމީހުން ނަމާދު ޤާއިމު ކުރާށެވެ. އަދި ޒަކާތްދޭށެވެ. އަދި ރުކޫޢުކުރާ މީހުންނާއެކު ތިޔަބައިމީހުން ރުކޫޢުކުރާށެވެ” އަދިވެސް ﷲ ތަޢާލާ ވަޙީ ކުރައްވާފައިވެއެވެ. وَأَقِيمُوا الصَّلَاةَ وَآَتُوا الزَّكَاةَ وَأَقْرِضُوا اللَّهَ قَرْضًا حَسَنًا – [المزمل 20]މާނައަކީ: “އަދި ތިޔަބައިމީހުން ނަމާދު ޤާއިމު ކުރާށެވެ. އަދި ޒަކާތްދޭށެވެ. އަދި ތިޔަބައިމީހުން ﷲއަށް ހެޔޮވެގެންވާ ދަރަނި ދޭށެވެ.(އެބަހީ ގިނަގިނައިން ޞަދަޤާތްކުރާށެވެ).”\nޒަކާތް ދިނުމަށް އިސްލާމްދީން ވަރަށް ބޮޑަށް ބާރުއަޅާފައިވެއެވެ. އެގޮތުން ޒަކާތް ދިނުމުގެ ސަބަބުން:\n* ﷲ ގެ ރަޙުމަތް އެއިލާހުގެ އަޅުތަކުންނަށް ލިބެއެވެ. ﷲ ތަޢާލާ ވަޙީކުރައްވާފައިވެއެވެ. އާޔަތް މާނައީ: وَالـْمُؤْمِنُونَ وَالـْمُؤْمِنَاتُ بَعْضُهُمْ أَوْلِيَاءُ بَعْضٍ يَأْمُرُونَ بِالْـمَعْرُوفِ وَيَنْهَوْنَ عَنِ الْـمُنْكَرِ وَيُقِيمُونَ الصَّلَاةَ وَيُؤْتُونَ الزَّكَاةَ وَيُطِيعُونَ اللهَ وَرَسُولَهُ أُولَئِكَ سَيَرْحَمُهُمُ اللهَ إِنَّ اللَّهَ عَزِيزٌ حَكِيمٌ[التوبة 103] “މުއުމިނު ފިރިހެނުންނާއި، މުއުމިނުއަންހެނުންނީ، އޭގެ އެއްބަޔަކު އަނެއްބަޔެއްގެ އެހީތެރިން ކަމުގައިވާ މީހުންނެވެ. އެބައިމީހުން ހެޔޮކަންތަކަށް އަމުރުކުރެއެވެ. އަދި އެބައިމީހުން ނުބައިކަންތައްތައް ނަހީކުރެއެވެ. އަދި އެބައިމީހުން ނަމާދު ޤާއިމުކޮށް، ޒަކާތްދީ، ﷲ އާ އެއިލާހުގެ ރަސޫލާއަށް ކިޔަމަންވެއެވެ. އެބައިމީހުންނަށް ﷲ ރަޙްމަތްލައްވާނެއެވެ. ހަމަކަށަވަރުން ﷲ ޢީ ޢަޒީޒުވަންތަ ޙަކީމުވަންތަ އިލާހެވެ.”\n* މުދަލުގައި ބަރަކާތް ލެއްވި، މުދާ އިތުރުވެ، ދަހިވެތިކަންފަދަ ގޯސް ސިފަތަކުން ނަފުސު ޠާހިރުކޮށްދެއެވެ. ﷲ ތަޢާލާ ވަޙީކުރައްވާފައިވެއެވެ. خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيْهِمْ بِهَا [التوبة 103] މާނައީ: “އޭގެ ސަބަބުން އެބައިމީހުން (ފާފަތަކުން) ޠާހިރުކޮށްފަނިވި އަދި (ހެޔޮކަން) އިތުރުކޮށްފަނިވި ޞަދަޤާތެއް(ޒަކާތެއް) އެބައިމީހުންގެ މުދަލުން ކަލޭގެފާނު ނަންގަވާށެވެ”\n* ސުވަރުގެ ވަނުމަށް މަގުފަހިވެއެވެ. عَنْ أَبِي أَيُّوبَ أَنَّ رَجُلًا قَالَ لِلنَّبِيِّ صَلَّى اللهُ عَلَيْهِ وَسَلَّمَ أَخْبِرْنِي بِعَمَلٍ يُدْخِلُنِي الْجَنَّةَ فَقَالَ رَسُولُ اللَّهِ صَلَّى اللهُ عَلَيْهِ وَسَلَّمَ تَعْبُدُ اللهَ وَلَا تُشْرِكْ بِهِ وَتُقِيمُ الصَّلَاةَ وَتُؤْتِيَ الزَّكَاةَ وَتَصِلُ الرَّحِمَ [البخاري جزء2ص 109- شرح مسلم جزء1 ص 146] މާނައީ: އަބޫ އައްޔޫބުގެ ކިބައިން ރިވާވެގެންވެއެވެ. ހަމަކަށަވަރުން މީހަކު ރަސޫލުﷲ ޞައްލަﷲ ޢަލައިހި ވަސައްލަމައަށް ބުންޏެވެ. “އެ ޢަމަލެއްގެ ސަބަބުން އަހުރެން ސުވަރުގެ ވަންނާނޭ ޢަމަލެއް އަހުރެންނަށް ބުނެދެއްވާށެވެ!” ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. “ﷲ އަށް އަޅުކަންކުރާށެވެ. އަދި ﷲ އާ ޝަރީކުނުކުރާށެވެ. އަދި ނަމާދު ޤާއިމުކުރާށެވެ. އަދި ޒަކާތްދޭށެވެ. އަދި ރަޙިމުގެ ގުޅުން ދަމަހައްޓާށެވެ.” (ނުނިމޭ)


SunOnline: MU Store falhaalai5million negi massala saabitheh nuvi\nއެމްޔޫ ސްޓޯރު ފަޅާލައި ފަސް މިލިއަން ނެގި މައްސަލަ ސާބިތެއް ނުވި\nޝަފްނާ ހުސައިން 31 Mar 2021, 13:55\nދެހާސް ސޯޅަ ވަނަ އަހަރު ފިލާ ބިލްޑިންގް އާ އިންވެގެން ހުންނަ އެމްޔޫ ސްޓޯރުގެ އޮފީހުގައި ހުރި ތިން ތިޖޫރީ ފަޅާލައި ވައްކަން ކުރި މައްސަލަ ސާބިތުނުވާކަމަށް ކްރިމިނަލް ކޯޓުން ހުކުމްކޮށްފި އެވެ.\nފިލާ ބިލްޑިންގުގެ ސެކިއުރިޓީ އަށް ހުރި މީހާ ރަޙީނު ކުރުމަށް ފަހު، އެމްޔޫ ސްޓޯރުގެ އޮފީހުގައި ހުރި ތިން ތިޖޫރީ ފަޅާލާފައި ވަނީ 2016 ވަނަ އަހަރުގެ އޭޕްރީލް މަހުގެ 23 ވަނަ ދުވަހުގެ ރޭ 2:30 އެހާކަށް ހާއިރު އެވެ.\nއެ މައްސަލައިގައި ފަސް މީހަކު ހައްޔަރުކޮށް ދައުލަތުން ހަތަރު ދައުވާއެއް އުފުލި އެވެ.\nދައުލަތުން ދައުވާ އުފުލީ މޫސާ ޔޫސުފް، ހިމާޔަތް ތުނޑި / ލ. ގަން، އަހްމަދު ފާރިސް، މ.އޭޝިޔާ / މާލެ، އަހްމަދު ޝިފާން، މއ. ކަޅުފެހިގެ / މާލެ، އިސްމާއީލް ސަޔާހް، ހ. ބުރެކިގެއާގެ / މާލެ އަދި ޔޫސުފް ޝާހީން، ހ.ރޯޝަންވިލާ / މާލެ ގެ މައްޗަށެވެ.\nއެމީހުން ހ.ބުރަކިގޭގައި ދިރިއުޅުނު ކޮޓަރި ބަލައި ފާސްކުރިއިރު އެކޮޓަރީގެ ވައިގޮޅި ތެރެއަށް ބޮޑެތި ދަބަސް ތަކެއް އުކާލާފައި ވަނިކޮށް ފެނިފައިވާ ކަމަށް ފުލުހުން ބުންޏެވެ.\nފުލުހުން ބުނީ އެ ދަބަސްތަކުގައި ގިނަ އަދަދެއްގެ ފައިސާ ހުރިކަން ފާހަގަކުރެވި އެދަބަސްތައް ފުލުހުންގެ ބެލުމުގެ ދަށަށް ގެންގޮސް ބެލި އިރު ދެ މިލިއަނަށް ވުރެ ގިނަ ރުފިޔާ އާއި އެއް ލައްކަ 17 ހާސް ޔޫއެސް ޑޮލަރު އެ ދަބަސްތަކުގައި ހުރިކަން ފާހަގަ ކުރެވުނު ކަމަށެވެ. އަދި އެމީހުން ވައްކަން ކޮށްފައި ވަނީ ފިލާ ބިލްޑިންގުގައި ހުރި ސެކިއުރިޓީ މީހާ ރަހީނުކުރުމަށް ފަހު ކަމަށް ފުލުހުން ބުންޏެވެ.\nއެމީހުންގެ މައްޗަށް އުފުލީ މުދަލަށް ގެއްލުންދިނުމުގެ ދައުވާ އާއި އެނގިހުރެ ހުއްދަނޫން ތަނަކަށް ވަނުމުގެ ދައުވާ އާއި ހުއްދަނޫން ގޮތުގައި މީހުން ހިފެހެއްޓުމުގެ ދައުވާ އާއި ވައްކަންކުރުމުގެ ކުށުގެ ދައުވާ އެވެ.\nއެ މައްސަލައިގައި މި މަހުގެ 28 ވަނަ ދުވަހު ކްރިމިނަލް ކޯޓުން ވަކިވަކިން ހުކުމް ކުރީ، އެމީހުންގެ މައްޗަށް އެއްވެސް ދައުވާއެއް ސާބިތުނުވާ ކަމަށެވެ.\nއެމީހުން ވަނީ ހަތަރު ދައުވާ އަށް ވެސް އިންކާރުކޮށްފަ އެވެ. އަދި ދައުވާ ސާބިތުކުރުމަށް ދައުލަތުން ވަނީ ގިނަ އަދަދެއްގެ ހެކިހުށަހަޅާފަ އެވެ.\nމުދަލަށް ގެއްލުންދިނުމުގެ ދައުވާގައި ގާޒީ އަލީ އާދަމް އިއްވެވި ހުކުމުގައި ބުނެފައި ވަނީ، މައްސަލައިގެ ތުހުމަތުވާ މީހުން ފިލާ ބިލްޑިންގެ 10 ވަނަ ފަންގިފިލާގައި ހުންނަ އެމްޔޫ ސްޓޯރާއި ގުޑް ސްމާޓް އޮފީހުގެ ދޮރުތަކަށް ގެއްލުން ދިނުމަށް ކޮށްފައިވާ އަމަލަކީ ކޮބައިކަމާއި، ތިޖޫރީ ހަލާކުކޮށްލުމުގެ ގޮތުން ކޮށްފައިވާ އަމަލަކީ ކޮބައިކަން ދައުލަތަށް ބުނެދެވިފައި ނުވާ ކަމަށެވެ. އަދި ދައުލަތުން ހުށަހެޅި އެއްވެސް ހައްކަކު، ތުހުމަތުވާ މީހުން އެ އަމަލު ހިންގިތައް ދެކެފައިވާ ކަމަށް ވެސް ބުނެފައި ނުވާކަމަށް ހުކުމްގައިވެ އެވެ. އަދި އޮފީހުގެ އެއްވެސް ތަނަކުން އަދި އެއްޗަކުން ވެސް ތުހުމަތުވާ މީހުންގެ ފިންގަޕްރިންޓް އަދި ޑީއެންއޭ ޕްރޮފައިލް ވެސް ލިބިފައި ނުވާ ކަމަށް ހުކުމްގައި ވެއެވެ.\nއެހެންކަމުން، އެއްވެސް ޝައްކެއް ނެތް މިންވަރަށް އެ ދައުވާ ޝަރީއަތަށް ސާބިތުކޮށްދެވިފައި ނުވާކަމަށް ވަނީ ހުކުމް ކޮށްފަ އެވެ.\nއެނގިހުރެ ހުއްދަނޫން ތަނަކަށް ވަނުމުގެ ދައުވާގެ ހުކުމްގައި ބުނެފައި ވަނީ ދައުވާ ލިބޭ އެއްވެސް މީހަކު އޮފީހަށް ވަންނަނިކޮށް ނުވަތަ ވަދެ އުޅެނިކޮށް އެއްވެސް މީހަކަށް ފެނިފައި ނުވާ ކަމަށެވެ.\nހުއްދަނޫންގޮތުގައި މީހުން ހިފެހެއްޓުމުގެ މައްސަލައިގެ ހުކުމްގައި ބުނެފައި ވަނީ ތުހުމަތުވާ މީހުން ގަދަކަމުން މީހަކު ހިފަހައްޓަނިކޮށް ފެނިފައިވާ ކަމަށް އެއްވެސް ހެއްކަކު ހެކިބަސް ދީފައި ނުވާ ކަމަށެވެ. އަދި އަތްފައި ބަނދެފައި އޮތް މީހާއަށް ވެސް، އޭނާއާ މެދު އެ އަމަލު ހިންގީ ސީދާ ކުށުގެ ތުހުމަތުވާ މީހުންކަން ބުނެދެވިފައި ނުވާ ކަމަށެވެ. އަދި އެކަން އެނގޭނެ މާއްދީ ހެއްކެއް ވެސް ދައުލަތުން ހުށަހަޅާފައި ނުވާކަމަށް ހުކުމްގައިވެ އެވެ.\nވައްކަމުގެ މައްސަލައިގެ ހުކުމްގައި ވަނީ، ތިން ތިޖޫރީ ފަޅާލައި ފަސް މިލިއަނަށް ވުރެ ގިނަ ރުފިޔާ ވަގަށް ނެގުމުގައި އެ ފަސް މީހުން ބައިވެރިވި ކަމުގެ ހެއްކެއް ނެތް ކަމަށެވެ. އަދި ދައުވާ ލިބޭ މީހުންގެ ބެލުމުގެ ދަށުން ފައިސާ ފެނިފައި ނުވާ ކަމަށާއި، ފެނުނު ފައިސާ އާއި އެ ފަސް މީހުންނާ ގުޅުވޭނެ ހެއްކެއް ނެތް ކަމަށް ހުކުމްކޮށް، ދައުވާ ސާބިތުނުވާކަމަށް ވަނީ ހުކުމްކޮށްފަ އެވެ.\nފުލުހުން މީގެކުރިން ބުނެފައި ވަނީ އެ މައްސަލާގައި އަތުލައި ގަނެވުނު ފައިސާއަކީ އެހާތަނަށް ކުރެވިފައިވާ ވައްކަންތަކުގައި އަތުލައި ގަނެވުނު އެންމެ ގިނަ އަދަދެއްގެ ފައިސާ ކަމަށެވެ.\nހަރުކަށި ފިކުރު ފެތުރުމުގެ ބޮޑެއް މާލެ އިން ހައްޔަރުކޮށްފި\nކާޑު ވަގަށް ނަގައިގެން ވިތުޑްރޯކުރި 18،000 ރުފިޔާ ހޯދައިފި\nއެމްއައި ކޮލެޖަށް ގެއްލުންދީ، ވައްކަންކުރި މީހަކު ހޯދަނީ


ކަސްރަތު ކުރުމުގެ ކުރިން މި ކާނާ ތަކާއި ދުރުވެލާ\nNovember 19, 2019 08:36:27\nކޮންމެ މީހަކަށް ވެސް އެނގޭނެފަދައިން ކަސްރަތު ކުރުމަށްޓަކައި ރަނގަޅު ހަކަތައެތް ބޭނުންވެއެވެ. ނަމަވެސް ކަސްރަތު ކުރުމުގެ ކުރިން ކެއުން ރަނގަޅު ނޫން ބައެއް ކާތަކެތި ހުރެއެވެ. އެގޮތުން މި ބަލައިލަނީ ކަސްރަތު ކުރުމުގެ ކުރިން ކެއުން ނުވަތަ ބުއިން ރަނގަޅުނޫން ބައެއް ކާބޯ ތަކެއްޗަަށެވެ.\n1- ކާބޯ ހައިޑްރޭޓް ގިނަ ބުއިންތައް\nކާބޯހައިޑްރޭޓް ގިނައިން ހުންނަކާބޯތަކެތި ބޭނުންކުރުމަކީ ކަސްރަތުކުރުމުގައި ނުހަނު ގިނަ ގެއްލުންތައް ކުރިމަތިވެދާނެކަމެކެވެ. އެގޮތުން ބަނޑަށް ތަދުވުމާއި ނޭވާއަށް އުނދަގޫވުން ފަދަ ކަންކަމާއި ކުރިމަތިލާންޖެހެވެ. އަދި ހާއްސަކޮށް ގިނައަދަދަކަށް ހަކުރު އެކުލެވިގެންވާ ބުއިންތައް ބޯނަމަ ކަސްރަތު ކުރުމުގެ ތެރޭގައި ހަށިގަނޑު ވަރަށް އަވަހަށް ވަރުބަލި ކޮށްލައެވެ.\nކަސްރަތު ކުރުމިގެ ކުރިން ކިރު ތައްޓެއް ބުއިމަކީ އެއްގޮތަކަށްވެސް އެދެވިގެންވާ ކަމެއް ނޫނެވެ. ނަމަވެސް ގިނަމީހުންނަށް ހީވެފައި އޮންނަނީ އެެއީ ހަށިގަނޑަށް ވަރަށް ފައިދާ ހުރި ކަމެއް ކަމުގައެވެ. ނަމަވެސް ކަސްރަތު ކުރުމުގެ ކުރިން ކިރުތައްޓެއް ބޮއިފިނަމަ އޭގެ ސަބަބުން ބަނޑުގައި ގޭސް އުފެދުމަށް މަގުފަހި ފެއެވެ. ކިރުތައްޓެއްގެ ބަދަލުގައި ޗޮކްލެޓެއްކަހަލަ ލުއި އެއްޗެއް ކާލުމަކީ އެދެވިގެންވާ ކަމެކެވެ.\nބީންސް އަކީ ހަށިގަނޑަށް ވަރަށް ފައިދާ ހުރި ތަރުކާރީއެކެވެ. ނަމަވެސް ކަސްރަތުކުރުމުގެ ކުރިން ބީންސް ކެއުމުގެ ސަބަބުން ހަޖަމްކުރުމުގެ ނިޒާމްގައި މައްސަލަތައް ކުރިމަތިވެއެވެ.\n4- ކުޅި ކާނާ\nކަސްރަތުކުރުމުގެ ކުރިން ކުޅި އެއްޗިހި ކެެއުމަކީ ވަރަށް ގެއްލުންހުރި ކަމެކެވެ. އެކަމުގެ ސަބަބުން މޭ އެންދުމާއި މީޙާ އަށް އެކިކަހަލަ އުނދަގޫތަކާއި ކުރިމަތިވެ ކަސްރަތުކުރުމަށް ބޮޑަތި އުނދަގޫތަކާއި ކުރިމަތިލާންޖެހެއެވެ.\n62.5 % އުފާވި\nދުޅަހެޔޮ ސިއްހަތު ކަސްރަތުކުރުން ރަނގަޅު ކާާނާ\nApril 12, 2019 15:08:10\nބަނޑު ހިންދަން ޖައްސާނެ ކަސްރަތުތައް


Advent care ge ufehdhunthah mihaaru SIMDI in | Mihaaru\nސިމްޑީން ވިއްކާ އެޑްވެންޓް ކެއާގެ އުފެއްދުންތައް--\nއެޑްވެންޓް ކެއާގެ އުފެއްދުންތައް މިހާރު ސިމްޑީން\n14 ސެޕްޓެމްބަރ 2020 - 14:522comments\nލަންކާގެ ސެނިޓަރީ އުފެއްދުންތައް ކަމަށްވާ އެޑްވެންޓް ކެއާގެ އުފެއްދުންތައް ސިމްޑީން ރާއްޖެއަށް ތައާރަފުކޮށްފި އެވެ.\nއެ ކުންފުނިން ރާއްޖެއަށް ތައާރަފުކުރި ތަކެތީގެ ތެރޭގައި އެޑްވެންޓް ކެއާގެ ކޮންޓެކްޓްލެސް ތާމޯމީޓަރާއި، ހޭންޑް ސެނިޓައިޒަ އާއި މާސްކާއި އަންގި ހިމެނެ އެވެ.\nސިމްޑީން މިހާރު މަގުބޫލު މި ބްރޭންޑުގެ ސެނިޓައިޒާގެ 50 އެމްއެލްގެ ފުޅިން ފެށިގެން ފަސް ލިޓަރާ ހަމައަށް ލިބެން ހުންނާނެ އެވެ. އަދި އަންގީގެ ތެރޭގައި "ޕައުޑާޑް" އަންގި އާއި "ޕައުޑާ ފްރީ" އަންގީގެ އިތުރުން ސާޖިކަލް މާސްކާއި އެއްފަހަރަށްވުރެ ގިނަ ފަހަރު ބޭނުން ކުރެވޭ މާސްކު ވެސް މިހާރު އެ ކުންފުނިން ލިބެން ހުންނާނެ އެވެ.\nސިމްޑީން ލިބެން ހުންނަ ސެނިޓައިޒާ ފުޅިތަކެއް: އެކި ސައިޒުގެ ސެނިޓައިޒާ ފުޅި ލިބެން ހުންނާނެ ކަމަށް ސިމްޑީން ބުނޭ--\nއެޑްވެންޓް ކެއާގެ އުފެއްދުންތަކަށް ސިމްޑީގެ މޯބައިލް އެޕްލިކޭޝަން އަދި ވައިބާ ކޮމިއުނިޓީ މެދުވެރިކޮށް ވެސް އޯޑަރު ކުރެވޭނެ އެވެ. އެ ކުންފުނިން ވަނީ މި އުފެއްދުންތައް ފަސޭހައިން ކަސްޓަމަރުންނަށް ފެންނަ ގޮތަށް މޯބައިލް އެޕްލިކޭޝަންގައި "ހައިޖީން އެންޑް ސެނިޓަރީ"ގެ ނަމުގައި ހާއްސަ ކެޓަގަރީ އެއްވެސް ހަދައިފަ އެވެ.\nމޯބައިލް އެޕްލިކޭޝަން ނުވަތަ ވައިބާ ކޮމިއުނިޓީ މެދުވެރިކޮށް އޯޑަރު ކުރާ ކަސްޓަމަރުންނަށް ސިމްޑީން ހިލޭ ޑެލިވަރީގެ ހިދުމަތް ވެސް ދޭނެ އެވެ. މިކަމާ ގުޅޭ ތަފްސީލު ހޯދުމަށް ހޮޓްލައިން ނަންބަރު 3334455 އަށް އަދި ވައިބާ ނަންބަރު 7338472 އަށް ގުޅައިގެން ކުރިއަށް ގެންދެވޭނެ އެވެ. ޑެލިވަރީގެ ހިދުމަތް ކޮންމެ ދުވަހު ހެނދުނު 9:00ން ރޭގަނޑު 8:00 އަށް ކުރިއަށްދާނެ އެވެ. މިހާލަތުގައި ޑެލިވަރީގެ ހިދުމަތް ދޭ އިރު މުވައްޒަފުންނާއި ކަސްޓަމަރުންގެ ރައްކާތެރި ކަމަށް ވަރަށް ހާއްސަ ސަމާލުކަމެއް ދޭނެ ކަމަށް އެ ކުންފުނިން ބުންޏެވެ.\nސިމްޑީން މިހާރު ވެސް އަންނަނީ 12،000 އަށް ވުރެ ގިނަ އުފެއްދުން ރީޓެއިލް ކުރަމުންނެވެ. އެގޮތުން މަޝްހޫރު ބްރޭންޑްތައް ކަމަށްވާ އިލީ އާއި ދިލްމާ އާއި އިލެކްޓްރޯލަކްސް އާއި ކެނޮން އާއި މޮނިން ސިރަޕް ބްރޭންޑްތައް ހިމެނެ އެވެ. މިގޮތުން މިހާރު ވެސް 200 އަށް ވުރެ ގިނަ ބްރޭންޑް އެ ކުންފުނިން ވަނީ ރާއްޖެއަށް ތައާރަފްކޮށްފަ އެވެ.\nއިތުރު ލިޔުންތައް ސިމްޑީ ވިޔަފާރި ޕްރޮމޯޝަން


Velana Ge Kairy Parking Zone Eh Hulhuvaifi - Vaguthu\nވެލާނާގެ ކައިރީގައި ޕާކިން ޒޯނެއް ހުޅުވައިފި\nވެލާނާގެ ކައިރީގައި ހުޅުވި ޕާކިން ޒޯން – ފޮޓޯ: މާލޭ ސިޓީ ކައުންސިލް\nގިނަ އޮފީސްތަކެއް ހުންނަ ވެލާނާގެ ކައިރީގައި އޮންނަ ހުސް ބިމުގައި ޕާކިން ޒޯނެއް ހުޅުވައިފިއެވެ.\nމާލެ ސިޓީ ކައުންސިލްގެ ޑެޕިއުޓީ މޭޔަރ ޝަމާއު ޝަރީފް "ޕީއެސްއެމް" ވިދާޅުވީ ހައުސިންގ މިނިސްޓްރީއާއި ޓްރާންސްޕޯޓް މިނިސްޓްރީއާ ގުޅިގެން ތަރައްޤީކުރި މި ޕާކިންގ ޒޯނަކީ 100 އަށްވުރެ ގިނަ ސައިކަލު ޕާރކް ކުރެވޭ ވަރުގެ ޕާކިން ޒޯނެއް ކަމަށެވެ.\nއެ ސަރަހައްދުގައި ޕާކިންގ ޒޯނެއް ހެދުމަށް ސިޓީ ކައުންސިލުން ނިންމީ އެއީ ސަރުކާރުގެ ގިނަ އޮފީސްތަކެއް ހުންނަ ސަރަހައްދެއްކަމުން، އެ އޮފީސްތަކުން ޚިދުމަތް ހޯދާ އާންމުންނަށް ފަސޭހަކޮށްދިނުމުގެ ގޮތުން ކަމަށް ސިޓީ ކައުންސިލުން ބުނެއެވެ.\nA new parking lot for2wheelers is ready for parking next to Velaanaage bldg. [capacity is 200 motorcycles] Please use this space wisely and maintain order and follow the markings. pic.twitter.com/Sor2TbdVmh\n— Male' City Council (@MaleCitymv) January 1, 2019\nޝަމާޢު ޝަރީފް އިތުރަށް ވިދާޅުވީ، ޕާކިންގގެ މައްސަލަ ހައްލު ކުރުމަށް މިހާތަނަށް ކުރެވުނު މަސައްކަތްތަކުން، މެކޭނިކަލް ޕާކިންގ ސިސްޓަމެއް ބަހައްޓައިގެން އެކަންވެސް ތަޖުރިބާ ކުރެވިއްޖެ ކަމަށާ، ނަމަވެސް އެއީ އެންމެ ރަނގަޅު ހައްލު ނޫންކަންވެސް އެނގިގެން ގޮސްފައިވާ ކަމަށެވެ. އެހެންކަމުން އެކަން އަލުން ރިވިއު ކުރުމަށް ނިންމާފައިވާ ކަމަށްވެސް ޝަމާޢު ވިދާޅުވިއެވެ.\nމާލޭގައި ވެހިކަލްތައް ގިނަވެ ޕާކް ކުރުމަށް ދަތިތަކެއް ދިމާވެފައިވާއިރު، އެކަން ހައްލު ކުރުމަށްޓަކައި މާލެއިން ބިން ހުސްކޮށް، ޕާރކް ކުރެވޭނެ ޖާގަ ހެދުމުގެ މަސައްކަތް ކުރަމުންދާކަމަށް ވެސް މާލޭ ސިޓީ ކައުންސިލުން ވަނީ ބުނެފައެވެ.\nޖެނުއަރީ 2, 2019 10:41\nބަލަ މީ ކުރިންވެސް ސައިކަލު ޕާކު ކުރަމުން އައި ތަނެއް. ރީނދޫ ރޮނގު ދަމާ ރަސްމީ ކޮށްލީ ދޯ. ރަގަޅު ދެން.\nއޭގެ ކުރިންވެސް ތިބުނާ ޕާކިން ޒޯނެއް ބޭނުންކުރަމުން ގެންދިޔަ.\nޖެނުއަރީ 2, 2019 12:09\nކުރިންވެސް ސައިކަލްތައް ޕާކުކުރަމުން އައިތަން ވަޢުދުފުއްދުމަށް ރޮގު ދަމާލީ! އޯކޭ\nޖެނުއަރީ 2, 2019 12:26\nމެގަ ޕްރޮޖެކްޓެއް ތިޔަ ނިންމާލީ. ގެރި މޯދީއަށް ތިވަރުގެ ޕްރޮޖެކްޓެއް ނިންމާލެވޭނީ 10 އަހަރުން. އެހެންނާ އެއީ މީގެ ކުރިންވެސް ވެހިކަލްތައް ޕާކް ކުރި ތަނެއް. ހީވަނީ އަލަށް ބަޔަކަށް މިލިއަން ޑޮލަރުގެ އިންވެސްޓެއް ކުރެވިގެން އުޅޭ ހެން. ލޮލް...\nހުޅުމަލޭގައި ރައީސް ޔަމީންގެ ސަރުކާރުން ހެއްދެވި ޕާކިންޒޯންގެ ރިބަންކަނޑާ ވަޢުދުފުއްދިފަދައިން އެފަދަ އަނެއް ވަޢުދު ތިޔަ ފުދުނީ!\nޖެނުއަރީ 2, 2019 13:56\nތިޔަ ކައުންސިލުން އަދި ކުރަނީ ހަމަހުސް ތިކަހަލަ ގަޅި ކަންތައް.


Zuvaanun ge hih'thakugai gaumee loabi aalaakoh dhiruvanjehey: Khuthuba\nޒުވާނުންގެ ހިތްތަކުގައި ގައުމީ ލޯބި އާލާކޮށް ދިރުވަންޖެހޭ: ހުތުބާ\n11 ސެޕްޓެމްބަރ 2020 - 12:59:02\nޒުވާނުންގެ ހިތްތަކުގައި ގައުމީލޯބި އާލާކޮށް ދިރުވަންޖެހޭ ކަމަށް ހުކުރު ހުތުބާގައި ބުނެފި އެވެ.\nމިއަދުގެ ހުކުރު ހުތުބާގައި ބުނެފައިވަނީ ޒުވާނުންނަކީ ގައުމުގެ އެންމެ ބޮޑު ރައުސްމާލުކަމަށެވެ. އަދި ގައުމެއް ތަރައްގީވެ ކުރިއަރައި ދިއުން ބިނާވެފައިވަނީ ވަނީ ގައުމުގެ ޒުވާނުންގެ ހުނަރާއި ސުލޫކާއި އެ މީހުންގެ ހަރުދަނާ އަގީދާގެ މައްޗަށް ކަމަށް ވެސް ހުތުބާގައި ފާހަގަކޮށްފައިވެ އެވެ. މިހެންކަމުން އިސްލާމް ދީނުގައި ޒުވާނުންނަށް ރަނގަޅު އިސްލާމީ ތަރުބިއްޔަތެއް ދީ، ހަރުދަނާ ގާބިލު ބަޔަކަށް ހެދުމަށް ވަރަށް ބޮޑަށް ބާރުއަޅުއްވާފައިވާކަމަށް ހުތުބާގައި ވެއެވެ. އަދި ހަރުދަނާ އީމާންތެރި ޒުވާނުންނަކީ އެމީހުންގެ ނަފުސާއި މުދަލުން ވެސް ދީނާއި ގައުމަށްޓަކައި ގުރުބާންވާނޭ ބަޔެއްކަމަށް ހުތުބާގައިވެ އެވެ.\nމީގެ އިތުރުން ހުތުބާގައި ބުނެފައިވަނީ ޒުވާނުންނަކީ ގައުމު އެމީހުންނާއި މެދު ފަހުރުވެރިވާ ބަޔަކަށް ހެދުމަށް މައިންބަފައިން އެމީހުންގެ ޒިންމާ ފުރިހަމައަށް އުފުލަންޖެހޭކަމަށެވެ. އަދި މިނޫނަސް އެންމެހާ ޒިންމާދާރު ފަރާތްތަކުން ވެސް އެ ޒިންމާ އުފުލަންޖެހޭ ކަމަށެވެ. އެގޮތުން އެންމެ އިސްކަމެއްގެ ގޮތުގައި ޒުވާނުން އިސްލާމީ އަޤީދާއާއި، މަތިވެރި އަހްލާގެއްގެ މަތީގައި ތަރުބިއްޔަރު ކުރުމަށް ހާއްސަ ސަމާލުކަމެއް ދޭންޖެހޭކަން ހުތުބާގައި ފާހަގަކޮށްފައިވެ އެވެ.\n"ޒުވާނުން އިސްލާމް ދީނަށް ލޯބި ޖައްސައި، އިސްލާމް ދީނުގެ މަތިވެރި އަސާސްތަކުގެ މަތީގައި ދިރިއުޅޭން ދަސްކޮށްދޭންޖެހޭ ފަދައިން، ޒުވާނުންގެ ހިތްތަކުގައި ޤައުމީ ލޯބި އާލާކޮށް ދިރުވަންޖެހޭ އެވެ." ހުކުރު ހުތުބާގައި ވެއެވެ.\nހުތުބާގައި ބުނެފައިވަނީ ޒުވާނުންނަކީ ގައުމުގެ އުންމީދު ކަމަށެވެ. އަދި ކޮންމެ ޒުވާނަކަށް ލިބޭ ދެރައަކީ އެކަމުގެ މައްޗަށް އެ ޒުވާނާގެ އާއިލާތަކާއި މުޅި ގައުމު ހިތާމަކުރާނޭ ކަމެއްކަމަށް ވެސް ހުތުބާގައި ފާހަގަކޮށްފައިވެއެވެ.\nހުތުބާގައި އިތުރަށްބުނެފައިވަނީ، ތަރައްޤީއާއި ތަހުޒީބުގެ އާ އުސްމިންތަކަކަށް ވާސިލުވުމަށްޓަކައި، ގިނަގުނަ މަސައްކަތްތަކެއް ކުރަންޖެހިފައިވާ ކަމަށެވެ. އަދި މި މަސައްކަތް ކާމިޔާބުވާނީ ގައުމުގެ ޒުވާނުންނާއި، ހެދި ބޮޑުވަމުން އަންނަ ޖީލަކީ ހެޔޮލަފާ ބަޔަކަށް ވެގެން ކަމަށް ހުތުބާގައިވެއެވެ.\nއިސްލާމް ދީނަކީ އިލްމުގެ ދީން: ހުތުބާ\nދުނިޔެއިން ފިލުވާލަން އެންމެ އުނދަގުލީ ރިޝްވަތުގެ ވަބާ!


Yameen jalah laafaivaa massala idhikolhun EU aa hissaakoffi | Mihaaru\nޚަބަރު / އިދިކޮޅު ފަރާތްތައް\nޔާމީން ޖަލަށްލާފައިވާ މައްސަލަ އިދިކޮޅުން އީޔޫއާ ހިއްސާކޮށްފި\nޕީއެންސީގެ ނައިބު ރައީސް މަޑުއްވަރީ ދާއިރާގެ މެމްބަރު އާދަމް ޝަރީފް އީޔޫގެ އޮފިޝަލް ޕައޮލާ ޕަމްޕަލޯނީއާ މިއަދު ބައްދަލުކުރައްވަނީ: ޔާމީން ޖަލުގައި ހުންނެވުމުގެ ކަންބޮޑުވުން ފާޅުކުރެއްވި.\n09 ފެބުރުއަރީ 2020\nކުރީގެ ރައީސް އަބްދުﷲ ޔާމީން، ޖަލަށް ލާފައިވާ މައްސަލަ އިދިކޮޅު ފަރާތްތަކުން ޔޫރަޕިއަން ޔޫނިއަން (އީޔޫ) އާ މިއަދު ހިއްސާކޮށްފި އެވެ.\nއިދިކޮޅު ޕީއެންސީގެ ނައިބު ރައީސް އަދި ޔާމީންގެ ސަރުކާރުގެ ޑިފެންސް މިނިސްޓަރު އާދަމް ޝަރީފް، މިހާރު ރާއްޖެ އައިސް އުޅޭ އީޔޫގެ ވަފްދާ އެކަން ހިއްސާކުރެއްވީ އެ ވަފްދުގެ ބޭފުޅުންނާ އެކު، މިއަދު ބޭއްވި ބައްދަލުވުމެއްގަ އެވެ.\nއީޔޫގެ ވަފްދެއް ރާއްޖެ އައިސް އުޅެނީ އެ ޖަމާއަތުން ދިވެހި ސަރުކާރާ އެކު ބާއްވާ ބައްދަލުވުމަކަށެވެ. އެ ބައްދަލުވުމުގެ ތަފްސީލެއް އަދިއެއް ނުލިބެ އެވެ.\nޔާމީން ޖަލަށް ލާފައިވާ މައްސަލަ، އާދަމް ޝަރީފް ހިއްސާ ކުރެއްވީ އީޔޫގެ ވަފްދުގެ އިސްވެރިއަކަށް ވަޑައިގެން އުޅުއްވާ، އެކްސްޓާނަލް އެކްޝަން ސާވިސް ފޯ އޭޝިއާ އެންޑް ޕެސިފިކްގެ ޑެޕިއުޓީ މެނޭޖިން ޑައިރެކްޓަރު ޕައުލާ ޕަންޕަލޯނީއާ އެވެ.\nޔާމީނަށް، މިދިޔަ އަހަރުގެ ޑިސެމްބަރު މަހު 28 ގައި ފަސް އަހަރުގެ ޖަލު ހުކުމެއް ކްރިމިނަލް ކޯޓުން އިއްވީ މަނީލޯންޑަރިންގެ މައްސަލަ ސާބިތުވުމުންނެވެ.\n"އަޅުގަނޑުމެންގެ ކަންބޮޑުވުންތައް އޭނާ އެއްސެވި. އަދި އީޔޫ ހެޑް އޮފީހާ އެ ކަންބޮޑުވުންތައް ހިއްސާ ކުރައްވާނެ ކަމަށް ވިދާޅުވި،" އާދަމް ޝަރީފް\nއީޔޫގެ ވަފްދާ ބައްދަލުކުރެއްވުމަށް ފަހު، އާދަމް ޝަރީފް "މިހާރު" އަށް މިއަދު ވިދާޅުވީ މައިގަނޑު ދެ ކަންބޮވުމެއް އެ ޖަމާއަތުގެ އިސް މަންދޫބު ޕައޮލާއާ ހިއްސާ ކުރެއްވި ކަމަށެވެ. އެއް ކަމަކީ، ޔާމީން ޖަލަށް ލާފައި ވަނީ އިންސާފުވެރި ނޫން ޝަރީއަތަކުން ކަމެވެ. ދެވަނަ ކަންބޮޑުވުމަކީ އާދަމް ޝަރީފް ވިދާޅުވި ގޮތުގައި، އިދިކޮޅު ފަރާތްތަކަށް މިހާރު ކުރިމަތިވަމުން އަންނަ ދައްޗާއި އުނދަގުލެވެ.\n"އަޅުގަނޑުމެންގެ ކަންބޮޑުވުންތައް އޭނާ އެއްސެވި. އަދި އީޔޫ ހެޑް އޮފީހާ އެ ކަންބޮޑުވުންތައް ހިއްސާ ކުރައްވާނެ ކަމަށް ވިދާޅުވި،" މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވި އެވެ.\nޔާމީނަށް ހުކުމް އިއްވި ޝަރީއަތް ކުރިއަށް ގެންގޮސްފައި ވަނީ އިންސާފުން ނޫން ކަމަށް އިދިކޮޅުން ދަނީ ބުނަމުންނެވެ. އެ ހުުކުމް ޔާމީންގެ ފަރާތްޕުޅުން ހައި ކޯޓުގައި އިސްތިއުނާފުކުރުމުން އެ މައްސަލައިގެ ޝަރީއަތް އެ ކޯޓުގައި މިހާރު ވަނީ ފަށައިފަ އެވެ.\nޕީޕީއެމުން ބޭއްވި ޖަލްސާއެއްގައި ޔާމީން ބައިވެރިވެވަޑައިގަންނަވަނީ: އެމަނިކުފާނު ޖަލަށްލާފައިވާ މައްސަލަ އިދިކޮޅުން މިއަދު ވަނީ އީޔޫއާ ހިއްސާ ކޮށްފައި.---ފޮޓޯ: މިހާރު\nޔާމީން، ކަފާލާތުގެ ދަށުން މިނިވަން ކުރަން ވެސް އެމަނިކުފާނުގެ ވަކީލުން ހައި ކޯޓުގައި އެދުނެވެ. އެކަމަކު، އެންމެ ފަހުން މިދިޔަ ބުރާސްފަތި ދުވަހު ބޭއްވި އަޑުއެހުމުގައި ހައި ކޯޓުން ނިންމީ ޔާމީނަށް ކަފާލާތު ދެވެން ނެތް ކަމަށެވެ.\nYamin kafaalaathuge dhashun minivaneh nukuri\nއެކަނިކުފާނު ކަފާލާތުގެ ދަށުން ދޫނުކުރެވޭނެ ކަމަށް ނިންމެވީ އެ މައްސަލަ ބެއްލެވި ތިން ފަނޑިޔާރުންގެ އިއްތިފާގުންނެވެ. ނަމަވެސް، ހުކުމް ތަންފީޒު ކުރުން ފަސް ކުރުމުގެ އަމުރު ނުނެރެވޭނެ ކަމަށް ނިންމެވީ ދެ ފަނޑިޔާރުންގެ އަޣުލަބިއްޔަތުންނެވެ.\nއިދިކޮޅު ފަރާތްތައް ޕީޕީއެމް ރައީސް އަބްދުﷲ ޔާމީން ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު އީޔޫ ރާއްޖެ-އީޔޫ ރާއްޖެ-ޔޫރަޕް މެމްބަރު އާދަމް ޝަރީފް (މަޑުއްވަރި)\n59 ކޮމެންޓް, 113 ރިއެކްޝަންސް\nޖަމީލު މީ ފީފީއެމްގެ މުސްތަގުބަލުގެ ލީޑަރތަ?\nއޭރު ހެދީ ކިހިނެއް ؟ ބައްދަލު ނުކުރި ! އެވަރުން ނުވެގެން ދުއްޕާނެއް ކަމު ދެކި މެމްބަރު ކަމުން ވެސް ވަކިވީ. ދޭހަ އަކީ " ކޮމެންވެލްތު" މެމްބަރުކަމުގަ ގައުމު އޮތުން މުހިއްމު ކަމާއި ބޭނުންތެރިކަން ތިބޭފުޅުންނަށް ވެސް ބޮޑުކަން . އަދު ތިތިބީ ސައްލާ އަކަށް ފައިބުޑައް ގޮސް ދެއްތޯ !\nހީހީ ހަލާކު. ވައްކަން ކޮށްގެން މީހަކު ޖަލަށްލީމާ އޭނަ ދޫކުރުވަން އީ.ޔޫ. އަށް ދިޔާމަ އެމީހުން ހޭނީއެއްނުން. އެމީހުން ހިތަށް އަރާނެ މިއީ ކޮންކަހަލަ މޮޔައިން ތަކެއްހޭ.\nއީޔޫއީން ވަކިވެފަ މިހާރު ދެން ހާދަ ހުތުރުކޮށްނޭ!\nކޮބާތަ އިންސާފުވެރި ނޫން ސަރީއަތަކީ! ހުޅުވާލައިގެން ބޭއްވީމަ، އެންމެންނަށް އެނގުނު އެއްޗަކީ އަނދީބާ ޒިނޔަތު ލައްވާ ހުރިހާ ކަމެއް ކުރުވީ ތި ޔާމީނު ކަން! އެ ކުދިން އަނގައިން ސަރީއަތުގަ އެއްވެސް މަޖްބޫރު ކަމެއް ނެތި އެ ކިޔައިދިނީ! ދެން އަނެއްކާ ފަސް ޖަޖުން އިއްތިފާޤުން ދޯ އެ ނިންމީވެސް އެންމެން ކުރިމަތީ! ދެން ކޮން ވާހަކަ އެއް ދައްކާކަށްހޭ ސަރީފޫ އޭ!\nޔާމީން ޖަލަށްލީ ޝައްކު އުފެދޭ ފައިސާގެ ޓްރާންސިޓަކުން، މައްސަލަ ބެއްލެވި ޤާޒީ ހައިލަމު ނެރުނު ބަޔާނުން ވެސް އެނގޭ މައްސަލާގެ ޙުކުމަކަށް ވެފައި އޮތީ ޔާމީން ކުއްވެރި ނުވާނެ ކަމަށްކަން.\nމަގޭ ހިތައް އަރާ ޔާމީނު ޖަލަށް ލީ މައްސަލަ އީޔޫ އާއި ހިއްސާ ކުރުމެކެ ނަހަލާލަށް ދަރިއަކު ވިހެއުމުން ހައްދު ޖެހީމައި، ތިމަންންނެގެ ކުށެއް ނެތިހައްދު ޖަހައިފިއޭ ބުނުން ފަދަކަމެކޭ ތީ. އީޔޫ ވަފްދުގެ މީހުން ހިނިގަޅާނޭ މަގޭ ހިތަށް އަރާ.\nއާދަމްޝަރީފަށް އެނގިނުލައްވާތޯ އަދުރޭއާ ރިޔާޒްރަޝީދް ކުރެއްވި މިންނެތްމަސައްކަތުން ދިވެހިރާއްޖެވަނީ އީޔޫންވެސްވަކިވެފަކަމެއް!\nއެއީ ޔާމީނު ބަލައި ގަންނަބައެއްނޫ ؟ މިހާރު ޖަލައްލީމާ އެމީހުން އޯކޭވީތަ\nއީޔޫ އެއީ ކަލޭމެންގެ ހައިކޯޓުގެ މައްޗަށް އޮންނަ ކޯޓު ދޯ؟


Bollywoodgai emme huthuru bathalainge listeh! | Hurihaa.mv\nބޮލީވުޑްގައި އެންމެ ހުތުރު ބަތަލާއިންގެ ލިސްޓެއް!\nLast updated on 10 Jan 2022, 10:45\nރާކީ ސާވަން، ކޮއެނާ މިތްރާ.\nއިންޑިޔާގެ އިތުރުން އަވަށްޓެރި އެކި ގައުމުތަކުގެ ރީތި އަންހެނުން، މަސައްކަތްކުރާ ބޮލީވުޑްގައި ވެސް އެންމެ ހުތުރު ބަތަލާއިންގެ ލިސްޓެއް އާންމުކޮށްފައިވެ އެވެ.\nމި ލިސްޓުގެ ތެރޭގައި ގިނަ ފަންނާނުންނެއް ހިމެނޭއިރު، ލިސްޓުގައިވާ ގިނަ ފަންނާނުންނަކީ އެމީހުންގެ ގުދުރަތީ ރީތިކަން، ސާޖަރީތަކުގެ ޒަރިއްޔާއިން ނަގާލި މީހުންނެވެ.\nމިގޮތުން ލިސްޓުގެ އެއްވަނައިގައި ވަނީ ސޯފިއާ ހަޔާތް އެވެ. އޭނާ އަކީ ބޮލީވުޑްގެ ބައެއް ލަވަތައް ކިޔައި އެކްޓުކޮށް، މޮޑެލިންގެ ދާއިރާގައި ހަރަކާތްތެރިވި ފަންނާނެކެވެ.\nލިސްޓުގެ ދެވަނައިގައި ވަނީ ރާކީ ސާވަން އެވެ. ރާކީ ސާވަންއަކީ މީގެ އަހަރުތަކެއް ކުރިން ނެރުނު އަލްބަމް ލަވަތަކުން ވިދާލި ފަންނާނެކެވެ. އޭނާގެ ރިތިކަމާއި ނެށުމަށް ގިނަ ބައެއްގެ ތައުރީފު ލިބުނު ނަމަވެސް ރާކީ ވަނީ ފަހުން އޭނާގެ މޫނާއި ހަށިގަނޑުގެ ބައެއް ތަންތަނުގެ ސާޖަރީ ހަދާފަ އެވެ. އަދި ފޭނުންނަށް އޭނާގެ ސާޖަރީގެ ނަތީޖާ ކަމުނުދާއިރު، ރާކީގެ އުޅުމާއި މިޒާޖުގެ ސަބަބުން އޭނާއަށް ވަނީ ގިނަ ބައެއްގެ ފާޑުކިޔުންތައް އަމާޒުވެފަ އެވެ.\nލިސްޓުގެ ތިންވަނައިގައި ވަނީ ކޮއެނާ މިތްރާ އެވެ. ކޮއެނާއަކީވެސް އޭނާގެ ރީތިކަމަށް ގިނަ ބައެއްގެ ތައުރީފު ލިބުނު ފަންނާނެކެވެ. އޭނާގެ ބޮލީވުޑްގެ ކެރިއަރު އެއްކޮށް ފެއިލްވީ، އިތުރަށް ރީތިވުމަށް ހެދި ސާޖަރީ ގޯސްވުމުންނެވެ.\nލިސްޓުގެ ހަތަރުވަނައިގައި ވަނީ ވީނާ މަލިކް އެވެ. ވީނާ އަކީ ބޮލީވުޑްގައި މަސައްކަތްކުރި ޕާކިސްތާރުނުގެ އެކްޓަރެކެވެ. އޭނާ އަކީ އޭނާގެ ބަރަހަނާ ފޮޓޯ އާންމުވުމުގެ ސަބަބުން ގިނަ ބައެއްގެ ފާޑުކިޔުންތަކާ ކުރިމަތިލާން ޖެހުނު ފަންނާނެކެވެ.\nލިސްޓުގެ ފަސްވަނައިގައި ވަނީ ޕޫނަމް ޕާންޑޭ އެވެ. އޭނާ އަކީ މޮޑެލިންގެ ދާއިރާގައި މަސައްކަތްކޮށް އެކްޓުކުރުމުގެ ދާއިރާގައި ވެސް ހަރަކާތްތެރިވި ފަންނާނެކެވެ. ޕޫނަމް އެންމެ ފުރަތަމަ ކުޅުނީ "ނަޝާ" ނަމަކަށް ކިޔާ ފިލްމެކެވެ.\nޕޫނަމް ޕާންޑޭ. ފޮޓޯ: ދަ އިންޑިއަން އެކްސްޕްރެސް\nލިސްޓުގެ ހަވަނައިގައި އާންމުން ފާހަގަކޮށްފައިވާ ފަންނާނަކީ ތަނިޝާ މުކަރްޖީ އެވެ.\nތަނީޝާ އަކީ މަޝްހޫރު ބަތަލާކަމަށްވާ ކާޖަލްގެ އަންހެން ކޮއްކޮ އެވެ. ތަނީޝާ ބޮލީވުޑްގައި އެންމެ ފުރަތަމަ އެކްޓުކުރީ 'ނީލް އެންޑް ނިކީ' ނަމަކަށް ކިޔާ ފިލްމަކަށްށެވެ.\nތަނީޝާ މުކަރްޖީ. ފޮޓޯ: އިންޑިއާ ޓީވީ ނިއުސް\nލިސްޓުގެ ހަތްވަނައިގައި ވަނީ މުގްދާ ގޯޑްސޭ އެވެ. މުގްދާ އަކީ އެންމެ ފުރަތަމަ މޮޑެލިންގެ ކެރިއަރުގައި ހަރަކާތްތެރިވި ފަންނާނެކެވެ. އެއަށްފަހު އޭނާ ވަނީ ބޮލީވުޑްގެ ފިލްމުތަކުގައި މަސައްކަތްކޮށްފަ އެވެ.


EPL: Hazard Adhi Higuain Ge Goal Thakaa Eku Chelsea Ah5Thareege Molheh - Vaguthu\nހަޒާޑް އަދި ހިގުއައިންގެ ގޯލްތަކާއެކު ޗެލްސީއަށް ފަސްތަރީގެ މޮޅެއް\nއިނގިރޭސި ޕްރިމިއާ ލީގުގައި މިރޭ ކުޅުނު މެޗުގައި 5-0ގެ ނަތީޖާއަކުން ހަޑަލްސްފީލްޑް ބަލިކޮށް، ޗެލްސީން މުހިއްމު މޮޅެއް ހޯދައިފިއެވެ.\nމިރޭ އަމިއްލަ ދަނޑުގައި ޗެލްސީން ކުޅުނު މެޗަށް ނުކުތް އިރު، އެންމެފަހުން ޕްރިމިއާ ލީގުގައި ކުޅުނު ދެ މެޗުންވެސް އެ ޓީމު އޮތީ ބަލިވެފައެވެ. ހާއްސަކޮށް މިދިޔަ ހަފްތާ ތެރޭގައި އެޓީމަށް ވަނީ ބޯންމައުތު ކައިރީ 4-0ގެ ތަފާތު ބޮޑު ބައްޔަކާ ކުރިމަތިލާން ޖެހިފައެވެ.\nމިރޭގެ މެޗަށް ނުކުތް އިރު، ޗެލްސީ ދަށް ފޯމެއްގައި އޮތް ނަމަވެސް، އެޓީމަށް މިރޭގެ މެޗު ވެގެންދިޔައީ ފަސޭހަ މެޗަކަށެވެ. ހަޑަލްސްފީލްޑަށް ނުރައްކާތެރި ހަމަލާއެއްވެސް އުފެއްދިފައިނުވާ އިރު، މެޗު ކޮންޓްރޯލް ކޮށްގެން ކުޅުނީ އެޓީމުންނެވެ. މެޗުގެ 16 ވަނަ މިނެޓުގައި އެންގޯލޯ ކަންޓޭ މެދުތެރެއިން ރީތި ޕާހަކަށް ހުސްވެ، ޗެލްސީއާ އަލަށް ގުޅުނު ފޯވަޑް ހިގުއައިން އެ ޓީމަށް ލީޑު ނަގައިދިނެވެ.\nޗެލްސީއަށް ހިގުއައިން ޖަހައިދިން ފުރަތަމަ ގޯލާއެކު އެޓީމަށް ހިތްވަރު ލިބުނެވެ. ސީޒަންގެ މިހާތަނަށް އެޓީމަށް ދިމާވި އެންމެ ބޮޑު މައްސަލައަކީވެސް ގޯލް ޖަހާނެ ފޯވަޑެއް ނެތުމެވެ. މިރޭގެ މެޗުގައި ހިގުއައިން ވަނީ އޭނާގެ ފެންވަރު ދައްކާލާފައެވެ.\nޗެލްސީން ހާފް ނިންމާލީ އިތުރު ގޯލަކާވެސް އެކުގައެވެ. އޭރިއާ ތެރެއިން ކެޕްޓަން އަޒްޕިލިކުއެޓާއަށް ކުރި ފައުލަކާ ގުޅިގެން ރެފްރީ ދިން ޕެނެލްޓީ ކާމިޔާބުކޮށްދިނީ އެޑެން ހަޒާޑެވެ.\nދެވަނަ ހާފްވެސް ވަރުގަދަކޮށް ފެށީ ޗެލްސީންނެވެ. ހަޒާޑާއި ހުގުއައިންގެ ކުޅުން އެ ހާފްގައިވެސް ފާހަގަކޮށްލެވުނެވެ.\nދެވަނަ ހާފް ފެށިގެން މާ ގިނައިރެއް ނުވެ ހަޒާޑްގެ ދެވަނަ ގޯލް ފެނިގެން ދިޔަ އިރު، މެޗުގެ 69 ވަނަ މިނެޓުގައި ހުގުއައިންގެ ދެވަނަ ގޯލް ފެނިގެންދިޔައެވެ. އަރިމަތިން ހަޒާޑްގެ ހުނަރުވެރިކަމާއެކު އޭނާ އޭރިއާ ތެރެއަށްވަދެ، އޭރިއާ ރޮނގުމަތީގައި ކަހަލަ ގޮތަކަށް ހުރި ކަންޓޭއަށް ބޯޅަ ދިނެވެ. ކަންޓޭ މަޑުމަޑުން ޖައްސާލި ބޯޅަ، އޭރިއާ ބޭރުން ގޯލްގެ ކަނަށް ނިންމާލީ ހިގުއައިންނެވެ.\nމެޗުގެ ނިމެން ދަނިކޮށް ޗެލްސީގެ ފަސްވަނަ ގޯލް، ކޯނަރަކަށް އަރާ ބޮލުން ވައްދާލީ ޑިފެންޑަރު ޑޭވިޑް ލުއިޒްއެވެ.\nމިރޭގެ މޮޅާއެކު 25 މެޗުން 50 ޕޮއިންޓާއެކު ޗެލްސީ ވަނީ ހަތަރުވަނައަށް ޖެހިލާފައެވެ. އެޓީމަށްވުރެ އެއް މެޗު މަދުން ކުޅެ އާސެނަލް އޮތީ ފަސްވަނައިގައެވެ. ސިޓީ ތިންވަނައިގައި އޮތީވެސް ޗެލްސީއަށްވުރެ މެޗެއް މަދުން ކުޅެގެންނެވެ. މާދަމާރޭ އާސެނަލްއާ ސިޓީ ލީގުގައި ކުޅޭނެއެވެ.


Sonam ge kaivengnah Aishwarya ah dhauvath card eh nufonuvaa | Mihaaru\nއައިޝްވާރިޔާ އާއި ސޯނަމް: ސޯނަމްގެ ކައިވެނީގެ ހަފުލާގައި އޭޝް ބައިވެރި ވާނެ.\nސޯނަމްގެ ކައިވެންޏަށް އައިޝްވާރިޔާ އަށް ދައުވަތު ކާޑެއް ނުފޮނުވާ\n07 މެއި 2018 - 06:176comments\nމިހާރު ވަނީ ދައުވަތު ކާޑު ވެސް ބަހައިފަ އެވެ. އެކަމަކު ތިމާވެށްޓާ ރައްޓެހި ގޮތަކަށް ކައިވެނީގެ ކަންކަން ކުރިއަށް ގެންދަން ސޯނަމް ބޭނުންވެގެން، ދައުވަތު ފޮނުވީ ޑިޖިޓަލް ކޮށެވެ. ޗާޕްކޮށްގެން ކާޑެއް ނުބަހަ އެވެ.\nހަފުލާގެ އެންމެ ފަހުގެ ތައްޔާރީތައް ކުރިއަށްދާ އިރު، މިހާރު އެންމެ ހޫނުކޮށް ދެކެވޭ އެއް ވާހަކަ އަކީ ސޯނަމް އަމިއްލަ އަށް ގުޅާފައި ބަތަލާ އައިޝްވާރިޔާ ރާއީ އަށް ދައުވަތު ދިން ވާހަކަ އެވެ.\nމި ދެ ބަތަލާއިންނަކީ ކޮންމެ އަހަރަކު ވެސް ކާންސް ފިލްމް ފެސްޓިވަލްގައި އިންޑިއާ ތަމްސީލުކުރާ ދެ ތަރިންނެވެ. ދެ މީހުންނަކީ ފްރާންސްގެ ބްރޭންޑެއް ކަމަށްވާ ލޯރިއަލްގެ ބްރޭންޑް އެމްބެސެޑަރުން ވެސް މެ އެވެ.\nސޯނަމްގެ ކައިވެނީގެ ދައުވަތު: ކައިވެނީގެ ހަފުލާ އޮންނާނީ އަންގާރަ ދުވަހު.\nރިޕޯޓްތައް ބުނާ ގޮތުން ސޯނަމް ސީދާ އައިޝްވާރިޔާ އަށް ފޯނުން ގުޅާފައި ކައިވެނީ ދައުވަތު ދިނީ ދެ މީހުންގެ މެދުގައި ކުޑަ ވަރެއްގެ ކުންޏެއް ކުރިން ޖެހިފައިވާތީ، ގުޅުން އެހާ ރަނގަޅު ނޫންވީމަ އެވެ. މައްސަލައަކަށްވެފައި އޮތީ ތަންކޮޅެއް ކުރިން ސޯނަމް ދިން އިންޓަވިއުއެއްގައި އައިޝްވާރިޔާ އަށް "އާންޓީ" ކިޔާފައިވާތީ އެވެ. ބޮލީވުޑްގެ އޭ ލިސްޓް ބަތަލާއަކާ ދިމާއަށް ސޯނަމް އޭރު "އާންޓީ" އޭ ކިޔައިގެން ވާހަކަ ދައްކާފައިވާތީ ބައެއް މީހުން މަލާމާތް ވެސް ކޮށްފައިވެ އެވެ.\nއެކަމަކު ބައެއް މީހުން ބުނެފައި ވަނީ ސޯނަމްގެ ބައްޕައާ އެކު ފިލްމްތައް ކުޅެފައިވާ ބަތަލާއަކާ ދިމާ އަށް ސޯނަމް އާންޓީއޭ ކިޔުމަކީ އެއްވެސް މައްސަލައެއް ނޫން ކަމަށެވެ. އަނިލް އާއި އައިޝްވާރިޔާ އެކުގައި އެންމެ ފުރަތަމަ ކުޅުނީ ތާލް (1999) އެވެ. އޭގެ ފަހުން 2000 ވަނަ އަހަރު "ހަމާރާ ދިލް އާޕް ކޭ ޕާސް ހޭ" އިން ވެސް ދެ ތަރިން ފެނިފައިވެ އެވެ.\n"ހަމާރާ ދިލް އާޕް ކޭ ޕާސް ހޭ" ލަވައެއް.\nޖުލައި 13 ގައި ރިލީޒް ކުރާ "ފޭން ހާން" އިން ވެސް އަނިލް އާއި އައިޝްވާރިޔާ ފެންނާނެ އެވެ.\nރިޕޯޓްތައް ބުނާ ގޮތުން ސޯނަމް މި އަހަރުގެ ކާންސް ފިލްމް ފެސްޓިވަލްގައި ބައިވެރި ވާނީ ފިރިމީހާ އާނަންދް އަހޫޖާއާ އެކުގަ އެވެ. އަދި ދެ މީހުން ހަނީމޫނަށް ރަސްމީކޮށް ދާނީ އަންނަ ނޮވެމްބަރު މަހުގެ ތެރޭގަ އެވެ.\nމި އަހަރު ބާއްވާ 71 ވަނަ ކާންސް ފިލްމް ފެސްޓިވަލް ބުދަ ދުވަހު ފަށާނެ އެވެ. އަދި ފެސްޓިވަލް މި މަހުގެ 19 އާ ހަމައަށް ކުރިއަށް ދާނެ އެވެ.\nސޯނަމް ދެން އެންމެ އަވަހަށް ފެނިގެން ދާނީ އަންނަ މަހުގެ 1 ގައިި ރިލީޒް ކުރާ "ވީރޭ ދީ ވެޑިން" އިންނެވެ. އަދި ހަނީމޫން ނޮވެމްބަރަށް ލަސްކޮށްލި މައިގަނޑު ސަބަބައަކީ ބައްޕަ އަނިލްއާ އެކު ކުޅޭ ފިލްމް "އޭކް ލަޅްކީ ކޯ ދޭކާ ތޮ އޭސާ ލަގާ" އޮކްޓޯބަރު 18 ގައި ރިލީޒް ކުރަން ނިންމާފައިވާތީ އެވެ.\nއިތުރު ލިޔުންތައް ބޮލީވުޑް ސޯނަމް ކަޕޫރު އައިޝްވާރްޔާ ރާއީ


އުތުރު ޕޮލިސް ކްލަސްޓަރ : ހއ.ދިއްދޫން އިތުރު މީހަކު ޕޮޒިޓިވްވެއްޖެ އުތުރު ޕޮލިސް ކްލަސްޓަރ : ހއ.ދިއްދޫން އިތުރު މީހަކު ޕޮޒިޓިވްވެއްޖެ\nއުތުރު ޕޮލިސް ކްލަސްޓަރ : ހއ.ދިއްދޫން އިތުރު މީހަކު ޕޮޒިޓިވްވެއްޖެ\nހއ.ދިއްދޫއިން އިތުރު މީހަކު ކޯވިޑް-19އަށް ޕޮޒިޓިވް ވެއްޖެއެވެ.\nއެރަށުން ޕޮޒިޓިވްވެފައިވަނީ މިމަހުގެ 7ވަނަ ދުވަހު ކޯވިޑް-19އަށް ޕޮޒިޓިވްވީ3ފުލުހުންގެތެރެއިން ފުލުހެއްގެ އަންހެނުންނެވެ. މަޢުލޫމާތު ލިބިފައިވާ ގޮތުގައި އެއީ ޢުމުރުން 27 އަހަރުގެ މީހެކެވެ. މިއީ މި ކްލަސްޓަރގައި ދިއްދޫއިން ޕޮޒިޓިވްވި 4ވަނަ މީހާއެވެ.\nހއ.އަތޮޅު ހޮސްޕިޓަލުން ވިދާޅުވެފައިވަނީ މިއަދު ނަތީޖާ ލިބުނު5ސާމްޕަލްގެ ތެރެއިން ޕޮލިސް ކްލަސްޓަރއާ ގުޅޭ ސާންޕަލެއް ޕޮޒިޓިވް ވެފައިވާކަމަށެވެ.\nއުތުރު ޕޮލިސް ކްލަސްޓަރއާ ގުޅިގެން ބުރާސްފަތިދުވަހުގެ ހެނދުނާއ ހަމައަށް ހއ، ހދ، އަދި ށ، އަތޮޅުން 137 ސާމްޕަލެއް ނަގާފައިވާ ކަމަށާ، އޭގެ ތެރެއިން7މީހުން ކޯވިޑް-19އަށް ޕޮޒިޓިވް ވެފައިވާ ކަމަށް ކުޅުދުއްފުށީ ރީޖަނަލް ހޮސްޕިޓަލްގެ މެނޭޖަރ އަޙްމަދު ދާވޫދުވަނީ ވިދާޅުވެފައެވެ.\nމިކްލަސްޓަރގައި ފުރަތަމަ ކޯވިޑް-19އަށް ޕޮޒިޓިވް ވެފައިވަނީ ކުޅުދުއްފުށީ ސިޓީ ޕޮލިސް ސްޓޭޝަންގައި މަސައްކަތްކުރާ، ކުރިނބީއަށް ނިސްބަތްވާ ފުލުހެކެވެ. ކުޅުދުއްފުށީގައި މަސައްކަތްކުރާ އެ ފުލުސް އޮފިސަރު ޕޮޒިޓިވްވެފައިވާކަން އެނގުނީ ބަލީގެ ޢަލާމަތްތައް ހުރެގެން މިމަހުގެ ހަތަރުވަނަ ދުވަހު ކުޅުދުއްފުށީ ރީޖަނަލް ހޮސްޕިޓަލަށް ދެއްކުމުންނެވެ.\nކޯވިޑް-19 ދިފާޢު: 90،865 މީހުން ވެކްސިން ޖަހައިފި\nކޯވިޑް-19 : އިތުރު 124 މީހުން ޕޮޒިޓިވް، އަދިވެސް ނުރައްކާ ބޮޑީ މާލެ ސަރަޙައްދުގައި


ކުޅުދުއްފުށި ސިޓީން އެންމެ ފަހުން ޕޮޒިޓިވްވި ކޭސްއާ ސްކޫލު ދަރިވަރުންނާއި ޓީޗަރުން އަދި ފުޓްބޯޅަ އެކެޑަމީއެއްގެ ކުދިންތަކެއް ކޮންޓެކްޓްވެފައިވާ ކަމަށް ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nކުޅުދުއްފުށިން އެންމެ ފަހުން ޕޮޒިޓިވް ވެފައިވަނީ އެރަށުގައި މަސައްކަތްކުރާ ފުލުހެއްގެ އާއިލާގެ ހަތަރު މެންބަރުންނެވެ. އަދި އެ ކޭސްތަކާ ގުޅިގެން ކުޅުދުއްފުށި މޮނީޓަރިންގެ ހާލަތަށް ގެނެސްފައިވާއިރު، އެރަށުގައި ލޯކަލް ޓްރާންސްމިޝަނެއް ހިނގާފައިވާ ކަމަށް އެޗްއީއޯސީން ބުނެ އެވެ.\nއެޗްއީއޯސީގައި މިރޭ ބޭއްވި ނޫސްވެރިންގެ ބައްދަލުވުމުގައި ކުޅުދުއްފުށީ ޓާސްކު ފޯސްގެ ފަރާތުން ވާހަކަ ދައްކަވަމުން އިބްރާހިމް ނާޒިމް ވިދާޅުވީ، އެރަށުން އެންމެ ފަހުން ފެނުނު ކޭސްގެ ކޮންޓެކްޓުންގެ ގޮތުގައި 15 ދަރިވަރުންނާއި ހަތް ޓީޗަރުން ފާހަގަކުރެވިފައިވާ ކަމަށެވެ. އަދި ކޮންޓެކްޓް ޓްރޭސިންގެ މުއްދަތުގައި އޭނާ ފުޓުބޯޅަ ކުޅެން ގޮސްފައިވާތީ، ފުޓްބޯޅަ އެކެޑަމީން 38 ކުއްޖަކާ ކޮންޓެކްޓް ވެފައިވާ ކަމަށް ވިދާޅުވި އެވެ.\nނާޒިމް ވިދާޅުވި ގޮތުގައި، ކުޅުދުއްފުއްޓަށް ބަލި ފެތުރުނީ މިދިޔަ ސެޕްޓެމްބަރު މަހުގެ 24 ވަނަ ދުވަހު މާލެއިން އެރަށަށް ދިޔަ 18 ފުލުހަކާ ބައްދަލުވި އެހެން ފުލުހެއްގެ ފަރާތުންނެވެ. އެ ޓީމުން ކުޅުދުއްފުށީގެ އިތުރުން ހއ. ބާރަށް، ހއ. ދިއްދޫ، ހއ. ހޯރަފުށި އަދި ށ. ފުނަދޫ އަށް ދަތުރުކޮށްފައިވެ އެވެ. އަދި ކުޅުދުއްފުށިން ޕޮޒިޓިވް ފުލުސް މީހާގެ ކޮންޓެކްޓުން ދިހަ ރަށެއްގައި އެބަ ތިބި ކަމަށް އޭނާ ވިދާޅުވި އެވެ. އެއީ ކުޅުދުއްފުށީގެ އިތުރުން ހޯރަފުށި، ފުނަދޫ، ހދ. ކުރިނބީ، ހއ. އިހަވަންދޫ، ށ. މިލަންދޫ، ށ. ފޯކައިދޫ، ށ. ކަނޑިތީމު އަދި ހއ. ބާރަށެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފައިވާ މައުލޫމާތަށް ބަލާއިރު އުތުރު ޕޮލިސް ކްލަސްޓާއާ ގުޅިގެން މިހާތަނަށް ޖުމްލަ 19 މީހަކު ޕޮޒިޓިވްވެފައިވެ އެވެ. އެއީ ކުޅުދުއްފުށިން ޕޮޒިޓިވްވި 13 މީހަކާއި ކުރިނބިން ޕޮޒިޓިވްވި މީހަކާއި ފޯކައިދޫން ޕޮޒިޓިވްވި މީހެއްގެ އިތުރުން ދިއްދޫން ޕޮޒިޓިވްވި ހަތަރު މީހެކެވެ.\nއަރުޝީފަށް ނެގީ 20/10/2020 00:51\nއެންމެފަހުން އަޕްޑޭޓްކުރީ 20/10/2020 00:51


ނިޒާމްބެއާ އެކު އެފްއޭއެމުން ފެށި ދަތުރުން ގެނެސްދެނީ އުއްމީދު\nމޮރިޝަޝްގައި މިދިޔަ މަހު ކުރިއަށްދިޔަ އިންޑިއަން އޯޝަން އައިލެންޑް ގޭމްސްގެ ފުޓްބޯޅަ އިވެންޓްގައި ރާއްޖެ ވާދަކުރި ހުރިހާ މެޗަކުން ބަލިވެ މުބާރާތުން ކެޓުމާއެކު ގިނަ ފާޑުކިތުންތަކެއް ގައުމީ ޓީމަށް އަމާޒުވި އެވެ. އަދި މުބާރާތުގެ ބައެއް އެހެން ކުޅިވަރު އިވެންޓްތަކުން ރާއްޖެ ހޯދި ތާރީހީ ކާމިޔާބީއާ އެކު އެފާޑުކިޔުންތައް އިތުރުވި އެވެ. ކޮންމެ ގޮތަކަށް ކަން ހިނގި ނަމަވެސް 2023 ވަނަ އަހަރު ރާއްޖޭގައި ބާއްވަން ހަމަޖެހިފައިވާ މުބާރާތުގައި މިފަހަރު ފުޓްބޯޅައިން އެކުރި ތަޖުރިބާ ތަކުރާރުވިޔަ ނުދޭން ރާއްޖޭގެ ފުޓްބޯޅަ އެސޯސިއޭޝަނުން މިހާރުއްސުރެ މިވަނީ މަސައްކަތް ފަށައިފަ އެވެ. އަދި، އެ މަސައްކަތުގެ ދަށުން މުބާރާތަށް ވަރުގަދަ ޓީމެއް ބިނާކުރުމުގެ މަސައްކަތް ރާއްޖޭގައި މިވަގުތު ހުރި އެންމެ މަގްބޫލް އެއް ކޯޗް މުހައްމަދު ނިޒާމް (ނިޒާމްބެ) އާއި އެފްއޭއެމުން މިދިޔަ ބުރާސްފަތި ދުވަހު ވަނީ ހަވާލުވެސް ކޮށްފަ އެވެ.\nދުރު ރާސްތާގެ މުހިއްމު އަމާޒެއް ކަނޑައަޅައިގެން ރާއްޖޭގެ 16 އަހަރުން ދަށުގެ ގައުމީ ފުޓްބޯޅަ ޓީމްގެ ހެޑް ކޯޗެއްގެ ގޮތުގައި ޓީސީ ސްޕޯޓްސް ކްލަބްގެ ކުރީގެ ކޯޗް ނިޒާމްބެ އެފްއޭއެމުން ހަމަޖެއްސިއިރު ނިޒާމްބެއާ މެދު އެފްއޭއެމަށް އޮތް އިތުބާރު ވެސް ބޮޑެވެ. އޭގެ ފަހަތުގައި އޮތް ސަބަބުތައް ވެސް މަދެއް ނޫނެވެ. ރާއްޖޭގައި ބާއްވާ އެންމެ ޝަރަފްވެރި ފުޓްބޯޅަ ލީގުގެ ތަށްޓާއި ހަމައަށް ޓީސީ ގެންގޮސްދޭން ނިޒާމްބެ ކުރި މަސައްކަތް އެކަނި ވެސް މިކަމަށް ފުދެ އެވެ. 2015 ވަނަ އަހަރު ދެ ވަނަ ޑިވިޝަންގެ ޗެމްޕިއަންކަން ހޯދައި ފުރަތަމަ ޑިވިޝަނަށް ޓީސީ ޕްރޮމޯޓްކޮށްދިނުމަށް ފަހު 2018 ވަނަ އަހަރުގެ ދިވެހި ޕްރިމިއާ ލީގު އެ ކްލަބުން އުފުލާލުމާއި ހަމައަށް ޓީސީގައި ނިޒާމްބެ ކޮށްފައިވާ މަސައްކަތްތަކީ ގިނަ ބައެއްގެ ތައުރީފް ލިބުނު މަސައްކަތްތަކެކެވެ. ރާއްޖޭގެ ކްލަބަކުން ފުރަތަމަ ފަހަރަށް ބައިނަލްއަގްވާމީ މުބާރާތެއްގެ ތަށި ހޯދުމުގެ ޝަރަފް ޓީސީން ހޯދީ ނިޒާމްބެގެ ކޯޗްކަމުގެ ދަށުންނެވެ. މިވަގުތު ރާއްޖޭގެ ގައުމީ ސީނިއާ ފުޓްބޯޅަ ޓީމްގެ އެޓޭކިން ޑިޕާޑްމަންޓްގައި މުހިއްމު ދައުރެއް އަދާކުރަމުން އަންނަ އިބްރާހީމް ވަހީދު ހަސަން (އިއްބެ ވަހީދު) އާއި އިބްރާހިމް މަހުދީ ހަސަން (ފޭދޫ އިއްބެ) ގެ އިތުރުން ނާއިޒް ހަސަން (ދާދު) އަކީ ނިޒާމްގެ އިރުޝާދުގެ ދަށުން ޓީސީގައި ކުޅެމުންދަނިކޮށް ގައުމީ ޓީމުން ޖާގަ ހޯދި ކުޅުންތެރިންނެވެ.\nމި މަހުގެ 23 ވަނަ ދުވަހު ގަތަރުގައި ފަށާ ބައިނަލްއަގްވާމީ ފުޓްބޯޅަ މުބާރާތަށް ތައްޔާރުވަމުން އަންނަ ރާއްޖޭގެ 16 އަހަރުން ދަށުގެ ގައުމީ ޓީމްގެ ހެޑް ކޯޗްކަން ނިޒާމްބެއާ ހަވާލުކުރުމަށް މިދިޔަ ބުރާސްފަތި ދުވަހު އެފްއޭއެމް ހައުސްގައި ބޭއްވި ރަސްމިއްޔާތުގައި އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެފައިވަނީ ޖޫނިއާ ޓީމެއްގެ ކޯޗެއްގެ ގޮތުގައި ނިޒާމްބެ ކަހަލަ ކާމިޔާބު ކޯޗަކު ހަމަޖެހުމަކީ މުޅި އެފްއޭއެމްގެ ޓެކްނިކަލް ޓީމަށް ލިބުނު ބޮޑު ހިތްހަމަޖެހުމެއް ކަމަށެވެ.\n“ނިޒާމްބެއަކީ އިތުރު ތައާރަފަކަށް ބޭނުމެއް ނުވާނެ ކަންނޭގެ ފުޓްބޯޅައިގަ އުޅޭ އެއްވެސް މީޑިއާއަކަށް، ނިޒާމްބެގެ އަމަލުން ދައްކުވައިދީފި ނިޒާމްބެއަކީ ކިހާވަރެއްގެ ކޯޗެއްކަން. ޓީސީ ޓީމަށް ގެނެވުނު ބަދަލު، އަދި އޭގެ ކުރިން އެކި ޓީމްތަކުގަ މަސައްކަތްކުރިއިރުގަ އެގެނެވުނު ބަދަލު. އެހެންވީމަ މިއީ އަޅުގަނޑުމެންނަށް، އަޅުގަނޑުމެންގެ ޓެކްނިކަލް ޓީމަށް ލިބިގެންދިޔަ ވަރަށް ބޮޑު އުފާވެރިކަމެއް މިއީ ނިޒާމްބެ އަޅުގަނޑުމެންގެ ޓެކްނިކަލް ޓީމްގަ ކޯޗެއްގެ ގޮތުގަ ހިމެނިގެން ދިއުން.” 2017 ވަނަ އަހަރު އެފްއޭއެމްގެ ރައީސްކަމުގެ މަގާމާއި ހަވާލުވެވަޑައިގެންނެވި ބައްސާމް ވިދާޅުވި އެވެ.\n16 އަހަރުން ދަށުގެ ގައުމީ ޓީމުގެ ހެޑް ކޯޗަކަށް އެފްއޭއެމުން ނިޒާމްބެ ހަމަޖެއްސި ނަމަވެސް ނިޒާމްބެއަށް އެފްއޭއެމުން ދީފައިވާ އެންމެ މުހިއްމު ޓާގެޓަކީ އެ މަސައްކަތުގެ ތެރެއިން 2023 ވަނަ އަހަރުގެ އައިއޯއައިޖީ އަށް ރަނގަޅު ފުޓްބޯޅަ ޓީމެއް ބިނާކުރުމެވެ.\n“މައިގަނޑު ޓާގެޓަކަށް މިވަނީ 2023 ވަނަ އަހަރު ރާއްޖޭގަ މި ބޭއްވޭ އިންޑިއަން އޯޝަން އައިލެންޑް ގޭމްސްއަށް ޒުވާން ވަރުގަދަ ޓީމެއް ތައްޔާރުކުރުމުގެ މަސައްކަތް.” ބައްސާމް ވިދާޅުވެފައިވެ އެވެ.\nފުޓްބޯޅަ ކެރިއަރުގައި ކްލަބް ވެލެންސިއާ އާއި އައިއެފްސީ އަށް ކުޅުނު ނިޒާމްގެ ކޯޗިން ކެރިއަރުގައި އެންމެ ވިދާލީ ޓީސީ ސްޕޯޓްސް ކްލަބުގަ އެވެ. އެ ކްލަބާއެކު 2017 ވަނަ އަހަރު ބަންގްލަދޭޝްގައި ބޭއްވި ބަންގުބަންދު ގޯލްޑް ކަޕް ޓީސީ އަށް ކާމިޔާބުކޮށްދިން އިރު މިދިޔަ އަހަރު ނިޒާމްބެގެ އިރުޝާދުގެ ދަށުން ޓީސީން ވަނީ ފުރަތަމަ ފަހަރަށް ލީގު ކާމިޔާބުކޮށްފަ އެވެ. ފަސް އަހަރު ޓީސީ އަށް އިރުޝާދު ދިންއިރު ނިޒާމްބެ ވަނީ ކުރު މުއްދަތެއްގެ ތެރޭގައި އެ ކްލަބް ރާއްޖޭގެ ފުރަތަމަ ޑިވިޝަނުގެ ގަދަ ބާރަކަށް ހަދައިފަ އެވެ. ޓީސީގެ އިތުރުން ނިޒާމްގެ ވަނީ ވިޔަންސާ އާއި ލ. ކަޅައިދޫއަށް ވެސް އިރުޝާދު ދީފަ އެވެ.\nއެފްއޭއެމުން ނިޒާމްބެއާ ހަވާލުކުރި މުހިއްމު މަސައްކަތާއި ނިޒާމްބެ ހަވާލުވެހުރީ ފުރިހަމަ އިތުބާރާއި ޔަގީންކަމާއި އެކުގައެވެ. އެއާއެކު ނިޒާމްބެގެ ވާހަކަތަކުން ވެސް ދިވެހިންނަށް ގެނެސްދެނީ އުއްމީދެވެ.\n“މީގަ ނަތީޖާއަކާއި މެދު ހިނގާ އަދި އެއްޗެއް ނުކިޔަމާ. ހަމަގައިމުވެސް ޑިސަޕޮއިންޓިން ޕާފޯމެންސްއެއް ފެނިގެން ނުދާނެ ޓީމުގެ ފަރާތަކުންނެއް. އެކަށީގެންވާ ވާދަވެރިކަމެއް ޓީމްގެ ފަރާތުން ފެންނަ ވަރަށް އިރާދަކުރެއްވިއްޔާ މަސައްކަތްކުރާނަން. އެއީ ޔަގީންކަމެއް.” 16 އަހަރުން ދަށުގެ ގައުމީ ޓީމްގެ ހެޑް ކޯޗަކަށް ހަމަޖައްސައި އެކަމުގެ ލިޔުން ހަވާލުކުރުމަށް އެފްއޭއެމްގައި މިދިޔަ ހަފްތާގައި ބޭއްވި ރަސްމިއްޔާތުގައި ވާހަކަދައްކަމުން ނިޒާމްބެ ބުންޏެވެ.\n“އިރާދަކުރެއްވިއްޔާ 2023 ގަ އަޅުގަނޑުމެން ނުކުންނައިރު އަޅުގަނޑުމެންނަށް ތަފާތު ހުނަރެއް ފެންނަވަރުގެ ކުޅުންތެރިއަކު ނެރެވޭތޯ އެއީ އަޅުގަނޑުމެން ބަލާނެ ކަމެއް. ދެން ޓީމެއްގެ ގޮތުގަ މިހާތަނަށް ނެރެވުނު އެންމެ ރަނގަޅު ޓީމް ނެރެވޭތޯ އެއީ މަސައްކަތްކުރާނެ ކަމެއް ހަމަ ޔަގީނުން ވެސް.” ނިޒާމްބެ ކުރަން ރާވައިފައިވާ މަސައްކަތުގެ މިސްރާބު ތިލަކޮށްދެމުން އިތުރަށް ބުނެފައިވެ އެވެ.\nކޮންމެއަކަސް ނިޒާމްބެގެ ވާހަކަތަކަކީ ހުސް ވާހަކަތަކަކަށް ނުވާނެކަން މިހާތަނަށް އޭނާ ކޮށްފައިވާ މަސައްކަތްތަކުން ވަނީ ސާބިތުކޮށްދީފަ އެވެ. ޓީސީ ގެ ހަޔާތުން ވަރަށް ޅަފަތުގައި ދިވެހި ފުޓްބޯޅައިގެ ގަދަ ބާރަކަށް ނިޒާމްބެ އެކްލަބް ހަދައިދިނީ މާގިނަ މަޝްހޫރު ކުޅުންތެރިންތަކެއް ބޭނުންކޮށްގެންނެއް ނޫނެވެ. އެއީ ކެތްތެރިކަމާއި ރޭވުންތެރިކަމާ އެކު ޒުވާން ކުޅުންތެރިންތަކެއްގެ ހުނަރު ތަރައްގީކޮށްގެން ކާމިޔާބީއާ ހަމައަށް ވާސިލްވާން ނިޒާމްބެ ކުރި މަސައްކަތުގެ ނަތީޖާ އެވެ. ދެން އޮތީ ކްލަބް ފެންވަރުގައި ނިޒާމްބެ އެހޯދި ފަހްރުވެރި ކާމިޔާބީ ގައުމީ ފެންވަރުގައި ހަގީގަތަކަށް ހެދޭތޯ ބަލަން އިންތިޒާރު ކުރުމެވެ. ގަބޫލުކުރެވޭ ގޮތުގައި ގިނަ ދިވެހިން ތިބީ ފޮނި އުއްމީދެއްގަ އެވެ.\nމުހައްމަދު ނިޒާމް (ނިޒާމްބެ), ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)\nފައިނަލް ސްކޮޑާއެކު ޒުވާން ޓީމް މާދަމާ ސައުދީ އަށް ސުޒޭންގެ އަސަރުގަދަ ވާހަކައިން އެތައް މެސެޖެއް! ދިވެހި ފުޓްބޯޅަ ޓީމަށް އައިއޯއައިޖީން ހާސިލްވީ ކޮންކަމެއް؟


BREAKING: Iran in Iraq gai huri America ge2base akah 15 missile fonuvaifi – adduLIVE\nއެމެރިކާގެ އަސްކަރީ ދެ މަރުކަޒަކަށް ހަމަލާ ދީފި\nJan 08, 2020, 08:50 އަހުމަދު ނަސޫހް\nއިރާގުގައި ގާއިމްވެފައި ހުރި އެމެރިކާގެ އަސްކަރީ ދެ މަރުކަޒަކަށް އިރާނުން މިސައިލް ހަމަލާ ފޮނުވައިފިއެވެ.\nމިހަމަލާތައް ފޮނުވާލާފައިވަނީ އެމެރިކާއިން މަރާލި އެގައުމުގެ އަސްކަރީ ލީޑަރު، ގާސިމް ސުލެއިމާނީ ފަސްދާނުލެވުނުތާ ގަޑިއިރުތަކެއް ފަހުންނެވެ. ހަމަލާތައް ފޮނުވާފައިވަނީ ސުލެއިމާނީގެ މަރުގެ ބަދަލު ހިފާނެ ކަމަށް އިރާނުން ބުނެފައިވަނިކޮށެވެ.\nހަމަލާ ފޮނުވާފައިވަނީ އިރާގުގެ އަސަދް އަދި އާބިލް ގައި ހުރި އެމެރިކާ ބޭސްތަކަށެވެ. ނަމަވެސް މިސައިލްތައް ގޮވުމުގެ ކުރިން ހަމަލާތަކުގެ އިންޒާރު ލިބުމުން ސިފައިން ވަނީ ސަލާމަތީ ފިޔަވަޅުތައް އަޅާފައެވެ.\nއެމެރިކާ އަސްކަރިއްޔާ އާ ހަވާލާދީ އޮފިޝަލުން ރިޕޯޓުކުރާ ގޮތުގައި ހުރިހާ ސިފައިން ވެސް ވަނީ ހަމަލާ ލިބުމުގެ ކުރިން ބަންކަރުތަކަށް ވަދެފައެވެ. އަދި މިހާތަނަށް އެއްވެސް ސިފައިންގެ މީހަކު މަރުވެފައިނުވާ ކަމަށް މައުލޫމާތު ލިބެއެވެ.\nމިހަމަލާ ގައި އިރާގުގެ އާންމު ރައްޔިތުން މަރުވެފައިވާ ކަމަށް ދެކެވޭ ވާހަކަތައް ވަނީ ދޮގުކޮށްފައެވެ. އިރާގު އަސްކަރިއްޔާގެ އޮފިޝަލަކާ ހަވާލާދީ ސީއެންއެން އިން ރިޕޯޓުކޮށްފައިވާ ގޮތުގައި އެއްވެސް މީހަކު މަރުވެފައިނުވެއެވެ.


މެންބަރުންގެ ޚިޔާލު: އެމްޑީޕީގެ ކޮންގްރެސް ލޮލުންދެކި އަތުން ހިފުމުން ލިބުނު ތަޖުރިބާ – Maldivian Democratic Party\n31 އޮކްޓޯބަރު 2010\nމެންބަރުންގެ ޚިޔާލު: އެމްޑީޕީގެ ކޮންގްރެސް ލޮލުންދެކި އަތުން ހިފުމުން ލިބުނު ތަޖުރިބާ\n31 އޮކްޓޯބަރ 2010\nއެމްޑީޕީގެ ދެވަނަ ކޮންގްރެސްގައި ބައިވެރިވެލައި ލޮލުންދެކި އަތުން ހިފާލުމުން ގިނަ ކަންތައްތަކެއް ތަޖުރިބާ ކުރެވި ގަބޫލުކުރެވިއްޖެއެވެ. އެނގި ހާމަވެގެންދިޔަ އެއްކަމަކީ ހަމަގައިމުވެސް އެމްޑިޕީގެ މެންބަރުންގެ ބާރަކީ ސަހަލު އެއްޗެއް ނޫންކަމެވެ. އިންޓާނަލް ޑިމޮކްރަސީއަކީ ކޮންއެއްޗަކަށް ކިޔާ ނަމެއްކަން އެނގި ހާމަވެގެން ދިޔައެވެ.\nއެއްކަމަކަށް ބަލާލަމާތޯއެވެ. ގައުމީ މަޖްލިސްއިން ފާސްކޮށް ކޮންގްރެސްއަށް ތަސްދީޤު ކުރުމަށް ހުށައެޅި ދާއިރާގެ ރައީސުން ކަނޑައަޅާނެ ގޮތާބެހޭ މައްސަލަޔަކީ އެންމެ ޚިޔާލުތަށް އެވަށައި އެނބުރުނު މައްސަލައެވެ. އިދާރީ ދާއިރާތަކުގެ ރައީސުންގެ ގޮތުގައި އެދާއިރާއަކަށް ރައްޔިތުންގެ މަޖްލިސްއަށް ހޮވިފައިވާ އެމްޑީޕީގެ މެންބަރުން ދާއިރާގެ ރައީސުންގެ ގޮތުގައި މިހާރުވެސް ހަމަޖައްސާފައިވާ ވުމާމެދު އެއްވެސް ޝަކުވާއެއް އެއްވެސް މެންބަރަކު ނުކުރެއެވެ. ނަމަވެސް މިނޫންދާއިރާތަކުގައި މިހާރު އިންތިޚާބުވެފައިވާ ދާއިރާ ރައީސުން އެދާއިރާއެއް މިހާރު ތަމްސީލުކުރާ މިޕާޓީގައި ނުހިމެނޭ ރައްޔިތުންގެ މަޖްލިސްގެ މެންބަރަކު ޕާޓީއަށް ސޮއިކޮށްފިނަމަ އޮޓަމެޓިކުން ޕާލަމެންޓާރީ މެންބަރަށް އެމަޤާމު ލިބިގެން ދިޔުމަކީ ގިނަ މެންބަރުންގެ މެދުގައި ބޭއިންސާފެއް ކަމުގައި ދެކެމުން ދިޔައެވެ. ސަބަބަކީ އެގޮތަށް މިހާރު ތިއްބެވި ދާއިރާގެ ރައީސުންނަކީ އެމްޑިޕީގެ ޚިދުމަތުގައި މިންނަތް މަސައްކަތްތަކެއް ކުރައްވައިގެން މެންބަރުންގެ ރުހުމާއެކު އިންތިޚާބަކުން ވަޑައިގެން ތިއްބެވި ރައީސުން ކަމުގައި ވުމުން އެގޮތަށް އެކަން ކުރުމާމެދު ގިނަ މެންބަރުން ހިންހަމަ ނުޖެހެނީއެވެ.\nސުވާލަކީ ޕާޓީގެ އިސްސަފުގައި ތިއްބެވި ފަރާތްތަކުން އެގޮތަށް އެކަން ބަދަލުކުރުމަށް ހުށައެޅުއްވީ ކިހާވަރަކަށް ވިސްނަވާފަބާވައެވެ؟ ޝައްކެއްވެސް ނެތެވެ. އެއް ނަޒަރަކުން ބަލާއިރު ރައްޔިތުންގެ މަޖްލިސްގެ އެންމެ މެންބަރަކީވެސް ވިސްނާލައިފިނަމަ މިޕާޓީގެ އެންމެ އަގުބޮޑު އެއް މެންބަރެވެ. މަޖްލިހުގެ މެޖޯރިޓީ މިޕާޓީއަށް ކުރިއެކޭ އެއްގޮތަށް މިއަދުވެސް މާދަމާވެސް މުހިންމެވެ.\nވެރިކަމަށް މިޕާޓީއައިއިރު މެންބަރުންގެ އަދަދު ވިހިހާހުން ދަށުގައި އޮވެފައި މިދެއަހަރުގެ ތެރޭގައި ސާޅީސްހާހުން މައްޗަށް އަރައި ރާއްޖޭގައި އެންމެ މެންބަރުންގިން “ބޮޑުޕާޓީގެ” ލަގަބު ލިބި ވެރިކަމުގެ އާރާ ބާރު އޮތްއިރުވެސް މިސަރުކާރު “ބަލިފަޔަށް ބުރަވާން” ޖެހިފައި މިވަނީ މަޖްލިހުގެ މެޖޯރިޓީ ނެތުމުންނެވެ. މަޖްލީހުގައި އެތިއްބެވި މިޕާޓީގެ މެންބަރުންގެ އެހީތެރިކަން ސަރުކާރަށް ލިބޭ މިންވަރުން މެނުވީ މިއަދު މިހާސިލްކޮށްފައިވާ މިންވަރު ހާސިލް ކުރުމަކީ ވާނޭ ކަމެއް ނޫނެވެ. އެހާމެ އަގުހުރި ޚިދުމަތްތަކެއް މިޕާޓީއަށް އެމެންބަރުން އެގެންދަވަނީ ކޮށްދެއްވަމުންނެވެ. މިއަދު މިޕާޓީން ރީކޯ މޫސައެކޭ އިއްޔެ ޕާޓީއާއި ގުޅިވަޑައިގެންނެވި އާދިލްއެކޭވެސް އެއްމިނެއްގައި ހަމަހަމަކަމާއެކު މިޕާޓީ ބަލައިގަނެއެވެ. އެއީ މިޕާޓީގެ އިސްތަނބުތަކުގެ ސާބިތުކަން ހާމަކޮށްދޭ ހެއްކެކެވެ. ޕާޓީގެ ޗެއަރ ޕާސަން ޕާލަމެންޓަރީ ގުރޫޕުގައި އިންނަވާނީ އެގުރޫޕުގެ ރައީސްއަށްވުރެ ތިރީގައެވެ. މިއީ ރަނގަޅު މިސާލެކެވެ. ޔަޤިނުންވެސް މިޕާޓީގެ އެންމެ އިއްޒަތްތެރީންނަކީ ޕާލަމެންޓާރީ ގުރޫޕޭ ދެންނެވުމަކުން މިޕާޓީގެ ފަރާތުން މިއަދު ވެރިކަމުގައި ހުންނެވި ރައީސް ނަޝީދުވެސް އަދިކިއެއްތަ މިޕާޓީގެ ވަޒީރެއްވިޔަސް އަދި އާންމު މެންބަރެއް ވިޔަސް ހިތުގައި ކުޑަވެސް އެއްޗެއް ނުލާނެއެވެ. އެހެން ނަމަވެސް ޕާޓީގެ މެންބަރެއްގެ މަޤާމުގައި ދާއިމްވެހުންނެވި ދާއިރާއެއްގެ ރައީސް އެހެން ޕާޓީއަކުން މިޕާޓީއާ ގުޅިވަޑައި ގަންނަވާ ޕާލަމެންޓަރީ މެންބަރަކަށް ޓަކައި ގުރުބާން ކުރާން އަމިއްލައަތުން ފާހަގަ ޖަހާލަން ޖެހުމުން ގިނަ މެންބަރުންނަށް މިކަން ހަޖަމުކުރާން ހާދަބޮޑަކަށް އުނދަގޫވީއެވެ. މިކަމުންް އެނގެނީ މެންބަރުންގެ މެދުގައި އޮތް ބަދަހި ގުޅުމެވެ. ލާމަސީލު މިސާލެއްކަމުގައި މިޕާޓީގެ މެންބަރުން ލިޔެލާން ޖެހުނީއެވެ. ނަމަވެސް މާދަމާވެސް އެފަދަ ރައްޔިތުންގެ މަޖްލީހުގެ މެންބަރަކު މިޕާޓީއާއި ގުޅި ވަޑައިގެންފިނަމަ އެދާއިރާއެއްގެ ރައީސަކަށް ހުންނެވި ކޮންމެ ބޭފުޅަކުވެސް ހިތުން ރުހުމުން އެމަޤާމު ދޫކޮށް ލައްވާނެއެވެ. މިގޮތައް ދަންނަވާން ޖެހެނީ މިމާއްދާ ފާސްކުރެއްވުމަށް ލޮލުން ބޮލުން އެދިގެން އެންމެ ބޮޑަށް އުޅުއްވީ އެފަދަ ދާއިރާތަކުގެ ރައީސުންކަން ޔަޤީނުންވެސް އެނގޭތީއެވެ.\nކަން ކޮންމެ ގޮތަކަށް ނިމިގެން ދިޔަސް ކޮންގްރެސްގެ އެއްވެސް ފަރާތަކުން މިކަމުގައި އެއްވެސް ޝަކުވާއެއް ނެތި މެންބަރުން ނިންމެވިގޮތް ގަބޫލުކުރެއްވިކަން އެއީވެސް މިޕާޓީގެ އެމައްޗަށް ބިނާވެފައިވާ ޑިމޮކްރަސީގެ ހަރުދަނާކަން ދަށްކުވައިދިން ކަމެކެވެ. މިނޫންވެސް ރާއްޖޭގައި އާދަޔާ ޚިލާފު ކިތަންމެ ކަމެއް މިކޮންގްރެސްގައި ފާހަގަކުރެވުނެވެ. ހުރިހާ ކަމަކަށް އަލިއަޅުވާލުމަކީ މިފަދަ ކުރު ލިޔުމެއްގައި ކުރެވޭނެ ކަމެއް ނޫނެވެ.\nދާއިރާތަކުން ޝުޢޫރު ފާޅުކުރުމަށް ހުޅުވާލެވުނު ފުރުސަތުގައިވެސް ރިޔާސަތުގައި އިންނެވި ޕާޓީގެ ޗެއަރ ޕާސަން ގެންގުޅުއްވި ހަމަހަމަކަމަކީ ބޭރުން މިކަން ދެކެފި މީހަކު އަޖާބުވެދާނެ ކަމެކެވެ. ރައީސް ނަޝީދު އޭނާގެ ދާއިރާގެ ފަރާތުން ވާހަކަ ދެއްކެވުމަށް ކިޔޫ ތަރުތީބުން ފުރުސަތު ހޯއްދެވިއިރު ލިބިވަޑައިގެންނެވި ދެމިނެޓު ހަމަވުމާ އެކު މައިކް ކަނޑާލުމުން އަޖާބުވި މެންބަރަކު ނުފެނެއެވެ. އަދި ރައީސް ނަޝީދުވެސް އެކަން ފާހަގައެއް ނުކުރައްވައެވެ. މިފަދަ ކިތަންމެ ކަމަކުން މިކޮންގްރެސް އަކީ މިޕާޓީގެ އަސްލު ހައިބަތު ދައްކުވައިދިން ކޮންގްރެސް އެއްކަމުގައި ގަބޫލުކުރާން ޖެހެއެވެ. މެންބަރުން ފިސާރި އެމްޑިޕީގެ ރޫހުގައި ޚިޔާލު ފާޅުކޮށް އެކުވެރިކަމާއެކު އެހާމެ ކާމިޔާބު ކަމާއެކު ނިންމާލި މިކޮންގްރެސްއިން އިދިކޮޅު ޕާޓީތަކުން ދަސްކުރާންޖެހޭ ކިތަންމެ ފިލާވަޅެއް ލިބިދިނެވެ. މިޕާޓީއަކީ ވަކި މީހެއްގެ ވަށައިގެން އެނބުރުމެއް ނެތި ފިސާރި ގޮތެއްގައި ހިންގާން ބޭނުންވާ ޕާޓީއެއް ކަމާއި އެއް މެންބަރަކާ އަނެއް މެންބަރަކާ އޮންނާންވީ ގުޅުން ފިސާރިޔަކަށް ދައްކުވައިދޭ ޕާޓީއެއްކަން ހާމަކޮށްދީފިއެވެ. ފުރާފުރިހަމަވެ މިޤައުމުގެ ކުރިމަގަށްޓަކައި އެންމެ އެކަށޭނަ ޕާޓީއަކީ މިއީކަން މުޅިގައުމަށް މިޕާޓީގެ މެންބަރުން ހާމަކޮށްދީފިއެވެ. މިވިންދާއި އިހްސާސްތައް ބައެއްގެ ކިބައިގައި ހަރުލައްވައި ދިނުމުގައި މިންނެތް މަސައްކަތްތަކެއް އިސްނަންގަވައިގެން ކުރެއްވީ ކޮންބަޔެއްކަން އެމްޑީޕީގެ ކޮންމެ މެންބަރަކަށްވެސް ޔަޤީނުންވެސް އެނގޭނެއެވެ. އެހެންކަމުން އެމްޑިޕީގެ އިސްސަފުގައި އެތިއްބެވި އެއްވެސް މެންބަރަކާމެދު ކުޑައިމީސް ބަހެއްގެ އަޑުއިވުމަށްވެސް މިޕާޓީގެ މެންބަރަކު ނޭދޭނެކަން އިދިކޮޅު ފަރާތްތަކާ އެފަރާތްތަކުގެ އަވާގައި ޖެހިފައިތިބި މީހުންނަށް ފިސާރި ރަނގަޅަށް މިކޮންގްރެސްއިން ބައިވެރީން ހާމަކޮށްދީފިއެވެ.\nކީރިތި ﷲ މިޕާޓީގެ އެންމެހާ މެންބަރުންނަށާ އަދި ދިވެހި އެންމެހާ އަޚުންނަށާއި އިޚުތުންނަށް އަދަށްވުރެ ފަހި މާދަމާއެއް މިންވަރު ކުރަށްވާށިއެވެ. ހެޔޮވިސްނުމުގައި މިމިސްރާބުން ދީލައިނުލައި ކުރިޔަށް ދިއުމުގެ ހެޔޮތައުފީޤު އަޅުގަނޑުމެންގެ ވެރީންނަށް ދެއްވާށިއެވެ. އެވެރީންގެ ގޮވާލުންތަކަށް ފިސާރި އިޚްލާސްތެރި ކަމާ ވިސްނުންތެރި ކަމާއެކު ހެޔޮހިތުން އަމަލު ކުރާ ބައެއްކަމުގައި އަޅުގަނޑުމެން ލައްވާށިއެވެ. އާމީން.


"Dhidhdhoo Junior College Ga Kiyavan Fesheynee Kon Iraku?" - Vaguthu\nސަޕޯޓަރުން ރައިސް ޔާމިންއަށް މަރުހަބާ ދެއްނެވުން:- ވަގުތު އިމޭޖެސް:އަހްމަދް އަލީ\nހއ. ދިއްދޫގައި ޖޫނިއާ ކޮލެޖެއް ގާއިމު ކޮއްދެއްވުމަކީ ރައީސް އިބްރާހިމް މުހައްމަދު ސޯލިހު ދިއްދޫ އަށް ވެވަޑައިގެން ރިޔާސީ ވައުދެއް ނަމަވެސް، މިއަދާއި ހަމައަށް އައި އިރުވެސް ދިއްދޫގައި ޖޫނިއާ ކޮލެޖު އަޅާކަމުގެ އެއްވެސް ހިލަމެއް ފެންނާކަށް ނެތެވެ.\nޖޫނިއާ ކޮލެޖުގެ އިތުރުން ދިއްދޫގެ ހުރިހާ މަގެއްގައި ތާރު އެޅުމާއި، ދިއްދޫގައި ޓާޝަރީ ފެންވަރުގެ އައު ހޮސްޕިޓަލެއްގެ އިތުރުން ދިއްދޫގެ ބިން ހިއްކައި، އިސްލާމީ މަރުކަޒެއް ގާއިމު ކުރުމަށް ވެސް ރައީސް ވައުދުވެ ވަޑައިގެންނެވިއެވެ. އެކަމަކު މިއިން އެއްވެސް ކަމެއްގެ މަސައްކަތެއްް މިހައިތަނަށް އައިއިރު ވެސް ފެށިފައެއް ނުވެއެވެ.\nމި ސަރުކާރުން ރާއްޖޭގެ އެހެން ރަށްތަކަށް ވެފައިވާ ބޮޑެތި ވައުުދުތައް ވެސް ދިއްދޫ އެކޭ އެއް ހާލަތެއްގައި ވާއިރު މި ހުރިހާ ކަމެއްވެސް ނިމޭނީ 2023 އަށް ކަމަށް ސަރުކާރުން ވިދާޅުވެއެވެ. 2023 އަންނަން ބާކީ އޮތީ ދޮޅު އަހަރެއް ވަރު ކަމުގައިވާއިރު މިކަންކަން މި މުއްދަތުގެ ތެރޭގައި ހާސިލް ކުރެވުމަކީ ވަރަށް ނާދިރު ކަމެކެވެ.\nރައީސް ޔާމީން މިނިވަންވެ ވަޑައިގެން ރައްޔިތުންނާއި ބައްދަލުކުރައްވައި ރޭ ބޭއްވި ފުރަތަމަ ޖަލްސާގައި ވަނީ މިކަަމަށް އަލި އަޅުއްވާލައްވާފައެވެ. މިގޮތުން ރައީސް ޔާމީން ވިދާޅުވީ މި ސަރުކާރުން ކުރަން ވައުދުވި ކަންކަން ސަރުކާރަށް3އަހަރުވި އިރުގައި އެކަންކަން ފުރިހަމަ ވެއްޖެތޯ ރައްޔިތުން ސުވާލު ކުރާނެ ކަމަށާއި އެ ސުވާލުތައް ކުރުމަކީ ރައްޔިތުންގެ ހައްގެއް ކަމަށެވެ. އެ ސުވާލުތައް ކުރުމާއި އެކު ސަރުކާރުން ޖަވާބު ދޭން ޖެހޭކަމަށް ވިދާޅުވެ ރައީސް ޔާމީން ވަނީ ސަރުކާރުން ޖަވާބު ދެއްވާ ގޮތުގެ މިސާލުތަކެއް ޖައްސަވާފައެވެ. މިގޮތުން :\n•ސުވާލު - ސިވިލް ސާވިސް މުވައްޒަފުންގެ ކަނޑާލާފައި އޮތް އެލަވަންސް ދޭނީ ކޮންއިރަކު؟ ޖަވާބު : 2023 ގައި.\n• މަސްވެރިން ބާނާ މަހަށް ހަމަ އަގު ދެވޭނީ ކޮންއިރަކު؟ ޖަވާބު : 2023ގައި\n• ތިލަމާލެ ބްރިޖު ފެންމަތި ވާނީ ކޮންއިރަކު؟ ޖަވާބު : 2023ގައި\n• ދިއްދޫ ޖޫނިއާ ކޮލެޖުގައި ކިޔަވައިދޭން ފަށާނީ ކޮންއިރަކު؟ 2023ގައި\nމިފަދަ ސުވާލުތަކެއް ކުރެއްވުމަށް ފަހުގައި ބޮޑު ސުވާލެއްގެ ގޮތުން ރައީސް ވަނީ ދިވެހި ރައްޔިތުން ގުނބޯ ހެއްދުން ހުއްޓާލާނީ ކޮންއިރަކުތޯ ސުވާލު ކުރައްވައި ޖަވާބުގައި އެއީ 2023ވަނަ އަހަރުގައި ކަމަށް ވިދާޅުވެފައެވެ.\nމިއަދު ފެންނަމުން މިދާ މަންޒަރުތައް ވަރަށް ވެސް ސާފެވެ. ސަރުކާރުން ރަށްތަކަށް ވެފައިވާ ވައުދުތައް ފުއްދުމުގައި ސަރުކާރު ވަނީ ނުކުޅެދިފައެވެ.\nދިއްދޫ ޖޫނިއާ ކޮލެޖުގައި ހިދުމަތް ދެވެން ފަަށާނީ ކޮންއިރަކުތޯ އެ ދާއިރާގެ މެމްބަރު ސުވާލު ކުރެއްވުމުން އެކަން ވާނީ 2023 ވަނަ އަހަރުގައި ކަމަށް މީގެ ކުރިން މިނިސްޓަރ އޮފް ހަޔަރ އެޑިއުކޭޝަން ޑރ. އިބްރާހީމް ޙަސަން ވަނީ ވިދާޅުވެފައެވެ.\nދިއްދޫ އަކީ އެމްޑީޕީ މެޖޯރިޓީ އަބަދުވެސް އޮންނަ ރަށެކެވެ. ނަމަވެސް ދިއްދޫ ރައްްޔިތުން 2023ވަނަ އަހަރު މި ސަރުކާރުގެ ހޮޅި ވައުދުތަކަށް ވޯޓު ފޮށިން ޖަވާބު ދޭނެކަމުގެ މަންޒަރު މިހާރު ވަނީ ފެންނަން ފަށާފައެވެ. މިގޮތުން އެންމެ ފަހުން ބޭއްވި ކައުންސިލް އިންތިހާބުގައި ވެސް އެކަމުގެ ކުލަވަރު ފެންނަން ފަށާފައިވާކަން ފާހަގަކޮށްލެވެއެވެ.\nޑިސެމްބަރު 4, 2021 15:51\nމަމެން ޕިންކީން ތިބީމޭ ތަމެންނަށް ތިން އަހަރު ދީގެން ތަމެންގައި ގައި ހުރި އުރަތްޕެއް ރައްޔިތުންނަށް އަންގާދޭން މިހާރު ރައްޔިތުންނަށް އިނގޭނެއޭ ތަމެންގެ ސަރުކާރަކީ އެއީ ވާނުވާ ސަރުކާރެކޭ މުޅިން ވެސް ހަދަނީ މަކަރާއި ހީލަތޭ ދެން ރާއްޖެތެރެއަށް ގޮސް ރިބަން ފަށް ކަނޑަނީ މިކަން ފަށާނަމޭ ފަށަނީއޭ ކިޔުމަށް ފަހު އެއީވެސް ދޮގޭ ހިޔާ ފްލެޓްސް ތަކުގެ ކުލި ކުޑަ ނުކުރެވި އަދި އެތަނުގެ ސެކިއުރިޓީ ބަލަހައްޓަން ނޭގުނު ބަޔަކަށް ދެން ކެއްކޭނެ ޑޮންޑޮނެއް ނުހުންނާނެއޭ ތަމެން ދެން ފައިބަންވީއޭ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ ފައިބާ\nޑިސެމްބަރު 4, 2021 16:35\nހަމައެމްޑީޕީގަ އުޅުނުގޮތައް ދެންމަވެސް އުޅޭނީ ޕީޕީ އެމްގަ ވެރިކަން ލިބި ކަމެއްނުކޮއްފިއްޔާމުން ވަކިވާނީ ހަމަ ޔާމީން ވަރެއްނެތޭމިހާރު މަވެސް ބުނާނީ\nޑިސެމްބަރު 4, 2021 23:08\nޔާމިނު5އަހަރުގެ ދައުރެއް ނިންމާލި އިރު ދިއްދޫ އަށް ވީ ކޮން ކަމެއް ދައުރު ނިމިނު އިރުވެސް ޓާފް ދަނޑެއް ނުހެދުނު. ދާއިރާ މެންބަރުގެ ގޮޑި ގެއްލުވާލި.


ޖަލުގައި ޖާގަ ނެތިގެން ދޫކޮށްލާފައި ހުރި މީހަކު، މަސްތުވާތަކެތީގެ މައްސަލައެއްގައި އަނެއްކާވެސް ހައްޔަރަށް – Dhen.mv\nމަރްޔަމް ވަޙީދާ October 22, 2020 - 2:12 pm\nމަސްތުވާތަކެތީގެ ވިޔަފާރިކުރާ ކަމުގެ ތުހުމަތުގައި ކުރިން ހައްޔަރުކޮށް، ނަމަވެސް ޖަލުގައި ޖާގަ ނެތިގެން ކްރިމިނަލް ކޯޓުގެ އަމުރަކަށް ދޫކޮށްލާފައި ހުރި މީހަކު، މަސްތުވާތަކެއްޗާއެކު އަނެއްކާ ވެސް ހައްޔަރު ކޮށްފިއެވެ.\nއެމައްސަލައިގައި ކޯޓުން މިދިޔަ އޮކްޓޯބަރު މަހުގެ7ވަނަ ދުވަހު ދޫކޮށްލާފައި ވަނީ މ. އެންޑްލެސް، ހުސައިން އިރުފާން (35އ.) އެވެ.\nއިރުފާނުގެ މައްޗަށް ތުހުމަތު ކުރީ، މަސްތުވާތަކެތި ބޭނުން ކުރުމާއި ވިޔަފާރި ކުރާ ކަމަށެވެ. ކްރިމިނަލް ކޯޓުން އެއިރު އޭނާ ދޫކޮށްލާފައި ވަނީ ޝަރީއަތް ނިމެންދެން ބަންދު ކުރުމަށް އަމުރު ކުރުމަށްފަހު އެވެ.\nއެއިރު އޭނާ ބަންދުން ދޫކޮށްލި ސަބަބެއް ކަމުގައި ކްރިމިނަލް ކޯޓުން ބުނެފައިވަނީ ކޯޓު އަމުރާއި ޖަލުތަކުގެ ޕެރޯލް ގާނޫނުގެ ހަތަރުވަނަ މާއްދާއާ ހިލާފަށް، އޭނާ ކަސްޓޯޑިއަލް ޖަލުން ރިމާންޑް ޖަލަކަށް ބަދަލުކޮށްފައި ނުވާތީ ކަމަށެވެ.\nނަމަވެސް މަސްތުވާތަކެއްޗާއެކު އަނެއްކާ ވެސް އިރުފާނު ވަނީ ހައްޔަރު ކޮށްފައެވެ. އަދި "ކެނެބިސް ޓްރެފިކް" ކުރުމުގެ އަޑުއެހުމެއް އޭނާ ދޫނިދޫ ޖަލުގައި ބަހައްޓައިގެން މިއަދު ހެނދުނު 10:00 ކްރިމިނަލް ކޯޓުގައި ކުރިއަށް ދިޔައެވެ. މިއަޑުއެހުމުގައި ދައުލަތުގެ ފަރާތުން ބުނެފައިވަނީ ކްރިމިނަލް ކޯޓުން އޭނާ ދޫކޮށްލުމުން އަނެއްކާވެސް މަސްތުވާތަކެތީގެ މައްސަލައެއްގައި ހައްޔަރު ކޮށްފައިވާ ކަމަށެވެ.\nމިއަދު ބޭއްވުނު އަޑުއެހުމުގައި ދައުލަތުގެ ވަކީލު ވިދާޅުވީ ހުސައިން އިރުފާނުގެ ބަންދާއި ގުޅޭ ގޮތުން އެންމެ ފަހުން ބޭއްވުނު އަޑުއެހުމުގައި ކްރިމިނަލް ކޯޓުން ވަނީ ޝަރުތުތަކަކާ އެކު އޭނާ ދޫކޮށްލާފައި ކަމަށެވެ. އެޝަރުތުތަކުގެ ތެރޭގައި، ބަންދުން ދޫކޮށްލާފައި ހުންނަ މުއްދަތުގައި ގާނޫނާއި ހިލާފު އެއްވެސް އަމަލެއް ނުކުރުމަށް ވެސް ހިމަނާފައިކަން ވެސް ވަކީލު ފާހަގަ ކުރެއްވިއެވެ.\n"އެއަމުރު ކުރައްވާފައި ވަނިކޮށް ކްރިމިނަލް ކޯޓުގެ އަމުރެއްގެ ދަށުން ހުސައިން އިރުފާނު މި ވަނީ ހައްޔަރުކުރެވިފައި އަދި ބަންދާއިމެދު ގޮތެއް ކަނޑައެޅުމަށް ފަނޑިޔާރެއްގެ ކުރިމައްޗަށް ގެންދިއުމުން ހަތް ދުވަހުގެ މުއްދަތަށް ބަންދުގެ މުއްދަތު އިތުރުކޮށްދީފައި އެބަވޭ" ދައުލަތުގެ ވަކީލު ވިދާޅުވިއެވެ.\nމިއަދުގެ އަޑުއެހުން މެދުކަނޑާލާފައި ވަނީ ވަކީލަކު އައްޔަނު ކުރުމަށް ފުރުސަތު އިރުފާނަށް ދިނުމަށްފަހުގައެވެ.\nކްރިމިނަލް ކޯޓު މަސްތުވާތަކެތި\nކްރިމިނަލް ކޯޓުގެ ބަންދު މަޖިލިސް ބާއްވާގޮތް ބަލަނީ\n130 ކިލޯގެ މަސްތުވާތަކެތި އެތެރެ ކުރި ކަމަށް ބުނާ ޝަހީބު ދޫކޮށްލައިފި


vnews - Sridevi maruvi goiy firimeehaa Boney Kapoor kiyaadheefi\nސްރީދޭވީ މަރުވި ގޮތް ފިރިމީހާ ބޮނީ ކަޕޫރު ކިޔައިދީފި\nބޮލީވުޑްގެ އަންހެން ސްޕަސްޓާރ ސްރީދޭވީ އާއި އޭނާގެ ފިރިމީހާ ބޮނީ ކަޕޫރު - ފޮޓޯ: އޭއެފްޕީ\nބޮލީވުޑްގެ ކުރީގެ މަޝްހޫރު ތަރި ސްރީދޭވީގެ މަރާ ބެހޭ ގޮތުން އޭނާގެ ފިރިމީހާ ބޮނީ ކަޕޫރު ފުރަތަމަ ފަހަރަށް ވާހަކަ ދައްކައިފި އެވެ.\nސްރީދޭވީ މަރުވީ ފެބްރުއަރީ މަހުގެ 24 ވަނަ ދުވަހުގެ ރޭ ދުބާއީގެ ހޮޓެލެއްގަ އެވެ. ސްރީދޭވީގެ ކުއްލި މަރަށްފަހު އެކަމާ ގުޅޭ ގޮތުން ފުރަތަމަ ފަހަރަށް ވާހަކަދައްކަމުން ބޮނީ ބުނީ އޭނާގެ އަންހެނުން މަރުވީ ބިލިގާ ތެރެއަށް ގެނބިގެން ކަމަށެވެ.\nބޮނީ މިވާހަކަ ހިއްސާ ކުރީ އޭނާގެ އެކުވެރިއެއް ކަމަށްވާ ބޮލީވުޑްގެ ފިލްމު އެނަލިސްޓް ކޯމަލް ނަހްތާއާ އެވެ. ކޯމަލް ގާތުގައި ބޮނީ ބުނީ އޭނާގެ 22 އަހަރުވީ އަނބިމީހާ މަރުވެފައި އޮއްވާ ފެނުނީ ފެން އަޅާ ފުރާފައި ހުރި ބިލިގާގެ ތެރެއިން ކަމަށެވެ.\nއުމުރުން 62 އަހަރުގެ ބޮލީވުޑްގެ ޕްރޮޑިއުސަރު ބޮނީ އެ ދުވަހު ދުބާއީއަށް ދިޔައީ ކުރިން ރާވާފައި އޮތް ދަތުރެއްގައި ނޫން ކަމަށާއި، ސްރީދޭވީއަށް އެ ދަތުރުން ކުއްލި ހައިރާންކަން ލިބުނު ކަމަށެވެ. އަދި އޭގެ ގަޑިއިރުތަކެއް ފަހުން އަނބިމީހާ ފެނުނީ މަރުވެފައި އޮއްވާ ކަމަށްވެސް ބޮނީ ބުނެ އެވެ.\nސްރީދޭވީ މަރުވި ދުވަހުގެ ހެނދުނު ބޮނީ މުމްބާއީގައި ހުރެ ސްރީދޭވީއާއި ފޯނުން ވާހަކަ ދެއްކި ކަމަށާއި، އެހެންނަމަވެސް ދުބާއީއަށްދާ ވަހަކަ ނުބުނާ ކަމަށްވެސް ބޮނީ އޭނާގެ އެކުވެރިޔާ ނަހްތާ ގާތު ބުންޏެވެ.\nދުބާއީއަށް ގޮސް ސްރީދޭވީ އުޅުނު ޖުމެއިރާ އެމިރޭޓްސް ޓަވަރ ހޮޓަލަށް ބޮނީއަށް އާދެވުނީ އެދުވަހުގެ ހަވީރު ހަގަޑި ބައި ހާއިރު ކަމަށާއި، ދެމީހުން 15 ވަރަކަށް މިނިޓް ވަންދެން ވާހަކަދައްކަން ތިބުމަށްފަހު ނިންމީ އެރޭ ކެއުމަކަށް ދާން ކަމަށް ބޮނީ އޭނާގެ އެކުވެރިޔާއަށް ކިޔައިދިނެވެ. ރޭގަނޑުގެ ހާއްސަ ކެއުމަކަށް ދާން ތައްޔާރުވާން މާސްޓަބެޑް ރޫމުގައި ހުރި ފާހާނާއަށް ސްރީދޭވީ ވަނުމުން ބޮނީ ދިޔައީ ސިޓިންރޫމަށް ކަމަށް ބޮނީ ބުނެ އެވެ.\nއަންހެނުން ތައްޔާރުވެގެން އަންނަންދެން ބޮނީ އިނީ ކްރިކެޓް މެޗެއް ބަލަން ކަމަށާއި، އެރޭ 8:00 ޖަހަން ކައިރިވެފައި ވަނިކޮށް މާބޮޑަށް ވަރުބަލިކަން އިހްސާސް ކުރެވި، އެ ދުވަހަކީ ހޮނިހިރު ދުވަސް ކަމުން ރެސްޓޯރެންޓްތައްވެސް ފުރިފައި އޮންނާނެ ކަމަށް ވިސްނައިގެން އަވަސް ކުރުމަށް ސްރީދޭވީއަށް ދެ ފަހަރަކަށް ގޮވި ކަމަށް ބޮނީ ބުންޏެވެ.\nސިޓީން ރޫމުގައި އިނދެގެން ދެ ފަހަރު ގޮވުމުންވެސް އަންހެނުންގެ ހަބަރެއް ނުވުމުން ކޮޓަރިއަށް ގޮސް ފާހާނާގެ ދޮރުގައި ޓަކި ދިން ކަމަށް ބޮނީ އޭނާގެ ރަހްމަތްތެރިޔާ އަށް ކިޔައިދީފައިވެ އެވެ.\nސްރީދޭވީގެ ހަބަރެއް ނުވުމުން ހާސްވެގެން ދޮރު ހުޅުވާލީ ކަމަށާއި، ފާހާނާގެ ދޮރު ހުރީ އެތެރެއިން ތަޅު ނުލާ ކަމަށްވެސް ބޮނީ ބުންޏެވެ. އެވަގުތު ބޮނީއަށް ފެނުނީ ބިލިގާ ތެރެއަށް އަންހެނުން ގެނބިފައި އޮއްވާ ކަމަަށާއި، އޭނާގެ އެއްވެސް ހަރަކާތެއް ނެތުމުން ވަރަށް ބިރު ގަތް ކަމަށްވެސް ބޮނީ ބުންޏެވެ.\nސްރީދޭވީގެ ޕޯސްޓްމޯޓަމް ރިޕޯޓުން އެނގުނު ގޮތުގައި އޭނާ މަރުވީ "ނޭންގުމެއްގެ ތެރެއިން ގެނބިގެން"ނެވެ. އަދި އޭނާ ހުރީ މަސްތުވެފައިވާ ކަމަށާއި، އޭނާ ގެނބުނީ ބިލިގާ ތެރެއަށް ވެއްޓިގެން ކަމަށްވެސް މީޑިއާތަކުން ރިޕޯޓު ކުރި އެވެ.\nޕޯސްޓްމޯޓަމް ރިޕޯޓު އާންމުވުމުގެ ކުރިން ސްރީދޭވީ މަރުވީ ހާޓް އެޓޭކެއް ޖެހިގެން ކަމަށް ބުނެ މީޑިއާގައި ހަބަރު ފަތުރާފައިވެ އެވެ. އެހެންނަމަވެސް އޭނާއަކީ އެއްވެސް އިރެއްގައި ހިތުގެ މައްސަލައެއް ހުރި މީހެއް ނޫން ކަމަށް ސްރީދޭވީގެ އާއިލާއިން ބުނުމުން އޭނާގެ މަރާ މެދު މީޑިއާގައި ގެންދިޔައީ ސުވާލު އުފައްދަމުންނެވެ.\nސްރީދޭވީގެ މަރުގެ ހަބަރު ފުރަތަމަ މީޑިއާއަށް ހާމަކުރީ ކަޕޫރު އާއިލާއިންނެވެ. އެހެންކަމުން އޭނާގެ މަރާ ގުޅިގެން އޮޅުވާލުންތަކެއް އުޅޭ ކަމަށް ސްރީދޭވީގެ އަމިއްލަ ދައްތަ އާއި އާއިލާގެ އެހެން މެންބަރުންވެސް ދިޔައީ ސުވާލު އުފައްދަމުންނެވެ. ނަމަވެސް މިއިން އެއްވެސް ސުވާލަކަށް ބޮނީގެ ޖަވާބެއް ނުލިބި ސްރީދޭވީގެ ޖަނާޒާގެ ހުރިހާ ކަމެއް ނިމިގެން ދިޔައީ އެވެ. އޭގެ ފަހުން ބޮނީ އޭނާގެ އަންހެނުންގެ ކުއްލި މަރުގެ ހާދިސާ މި ހިއްސާ ކުރީ އާއިލާ އާއި މާދުރު ގާތް އެކުވެރިއަކަށެވެ.


World cup aa eku Mbappe ge huvafeneh hageegathakah | Mihaaru\nއެމްބާޕާ ވޯލްޑް ކަޕް ތަށްޓައް ބޮސްދެނީ.-- ފޮޓޯ: އޭއެފްޕީ\n16 ޖުލައި 2018 - 12:26\nމޮސްކޯ (ޖުލައި 16) - މި ފަހަރުގެ ވޯލްޑް ކަޕް ކާމިޔާބުކުރެވުމާ އެކު ފުޓްބޯޅައިގައި އޭނާ ދުށް އެއް ހުވަފެން ހަގީގަތަކަށް ހެދިއްޖެ ކަމަށާއި ދެން އޮތީ ކްލަބް ލެވެލްގައި ބޮޑެތި ކާމިޔާބީތައް ހޯދުން ކަމަށް މި ފަހަރުގެ ވޯލްޑް ކަޕްގެ އެންމެ މޮޅު ޒުވާން ކުޅުންތެރިއާގެ މަގާމު ހޯދި ފްރާންސްގެ ކިލިއަން އެމްބާޕޭ ބުނެފި އެވެ.\nއުމުރުން 19 އަހަރުގެ އެމްބާޕޭ ވަނީ މި ފަހަރުގެ ވޯލްޑް ކަޕުގައި ހަތަރު ގޯލު ޖަހައިފަ އެވެ. ރޭ ކުޅުނު ވޯލްޑް ކަޕް ފައިނަލުގައި ފްރާންސުން 4-2 އިން ކްރޮއޭޝިއާ ބަލިކުރިއިރު، ފްރާންސްގެ ހަތަރު ވަނަ ގޯލު ޖެހީ އެމްބާޕޭ އެވެ.\nމި ފަހަރުގެ ވޯލްޑް ކަޕްގައި އެމްބާޕޭ ވަނީ ބްރެޒިލްގެ ލެޖެންޑް ޕެލޭ އަތުގައި އޮތް 60 އަހަރުވީ ދެ ރެކޯޑާ ހަމަކޮށްފަ އެވެ. އެއީ ވޯލްޑް ކަޕް ފުޓްބޯޅަ މުބާރާތެއްގެ އެއް މެޗެއްގައި ޒުވާން އުމުރުގައި (20 އަހަރުން ދަށް) ދެ ލަނޑު ޖަހައިގެންނާއި ފައިނަލުގައި ލަނޑު ޖަހައިގެން އުމުރުން 17 އަހަރުގައި ޕެލޭ ހަދާފައި އޮތް ދެ ރެކޯޑެވެ. އެމްބާޕޭ އެ ދެ ރެކޯޑާ ހަމަކުރީ ދެ ވަނަ ބުރުގައި އާޖެންޓީނާ ކޮޅަށް ދެ ލަނޑު ޖަހައިގެންނާއި ރޭގެ ފައިނަލުގައި ކްރޮއޭޝިއާ ކޮޅަށް ލަނޑު ޖަހައިގެންނެވެ.\nރޭގެ މެޗަށް ފަހު ޕެލޭ ވަނީ އެމްބާޕޭ އަށް މަރުހަބާ ކިޔުމުގެ ގޮތުން ޓްވީޓެއް ކޮށްފަ އެވެ.\nނޫސްވެރިން ކުރި ސުވާލުތަކަށް ޖަވާބު ދެމުން އެމްބާޕޭ ބުނީ މިއީ އޭނާގެ ކެރިއަރުގެ ފެށުން ކަމަށެވެ.\n"އަހަރެންގެ ކާމިޔާބީގެ ވާހަކަތައް ދާނީ ކުރިއަށް. މިއީ ވަރަށް ރަނގަޅު ފެށުމެއް. ދެން އަމާޒުހިފާނީ ކްލަބް ލެވެލްގެ އެންމެ ބޮޑު ކާމިޔާބީތަކައް. އެއީ ހަގީގަތަކަށް ހަދަން ޖެހޭ އަނެއް ހުވަފެން،" އެމްބާޕޭ ބުންޏެވެ.\nއެމްބާޕޭ ވޯލްޑް ކަޕްގެ އެންމެ މޮޅު ޒުވާން ކުޅުންތެރިއާ އަށްދޭ އެވޯޑް ހިފައިގެން. -- ފޮޓޯ: އޭއެފްޕީ\nއެމްބާޕޭ މިހާރު ކުޅެމުން އަންނަނީ ފްރާންސްގެ ޗެމްޕިއަން ޕީއެސްޖީ އަށެވެ. އިޓަލީގެ ޔުވެންޓަސް އިން ރެއާލް މެޑްރިޑްގެ ތަރި ކްރިސްޓިއާނޯ ރޮނާލްޑޯ ގަތުމުން އޭނާ ނެތްތަން ފޫބެއްދުމަށް ރެއާލުން ބޭނުންވާ ކުޅުންތެރިންގެ ތެރޭގައި އެމްބާޕޭ ހިމެނެ އެވެ. އެމްބާޕޭ ބުނީ އޭނާ އަންނަ ސީޒަނުގައި ވެސް ފެންނާނީ ޕީއެސްޖީން ކަމަށެވެ.\nނައިޖީރިއާ ފިޔަވައި މި ފަހަރުގެ ވޯލްޑް ކަޕަށް އެންމެ ޒުވާން ސްކޮޑެއް ފޮނުވީ ފްރާންސުންނެވެ. ފްރާންސްގެ ކޯޗު ޑިޑިއޭ ޑެޝޯމްޕްސް ބުނީ މިހާރު އެ ޓީމުގައި އޮތް ސްކޮޑަށް މުސްތަގުބަލުގައި އިތުރު މުބާރާތްތައް ކާމިޔާބު ކުރެވޭނެ ކަމަށާއި އަދި އެއް ފަހަރު ވޯލްޑް ކަޕް ތަށި ވެސް އުފުލާލެވިދާނެ ކަމަށެވެ.\n"މިސާލަކަށް ބަލަމާ އެމްބާޕޭ އޭނާގެ އުމުރުން އަދި 19 އަހަރު. އަދި އެއް ފަހަރު ވެސް އޭނާ މި މުބާރާތް ކާމިޔާބު ކޮށްފާނެ. ކިހިނެއް އެނގެނީ. މީގެ 20 އަހަރު ކުރިން އަހަރެމެން ތަށި އުފުލާލިއިރު އޭރު ވެސް ތިބި 20 އަހަރުގެ ދެ ކުޅުންތެރިން އޮންރީ (ތިއެރީ އޮންރީ) އާއި ޑޭވިޑް (ޓްރެޒެގޭ). އެ ދެ ކުޅުންތެރިންނަށް ވެސް ދެ ވަނަ ފަހަރު ވޯލްޑް ކަޕް އުފުލާލުމުގެ ފުރުސަތު ލިބުނު. އެކަމަކު ފައިނަލުގައި ދެރަކޮށް ދިމާވީ،" 1998 ވަނަ އަހަރު ފްރާންސަށް ފުރަތަމަ ފަހަރަށް ވޯލްޑް ކަޕް ކާމިޔާބު ކޮށްދިން ކެޕްޓަން އަދި މިހާރުގެ ކޯޗު ޑެޝޯމްޕްސް ބުންޏެވެ.\nފްރާންސުގެ ކޯޗު ޑެޝޯމްޕްސް ވަނީ ވޯލްޑް ކަޕުގެ ޗެމްޕިއަންކަން ކުޅުންތެރިއެއްގެ ގޮތުގައި އަދި ކޯޗެއްގެ ގޮތުގައި ހޯދި ތިން ވަނަ މީހާގެ ގޮތުގައި ތާރީހުން ޖާގަ ހޯދައިފަ އެވެ. އޭނާ އަކީ 1998 ވަނަ އަހަރު ފްރާންސުން ތަށި ހޯދިއިރު ކެޕްޓަނެވެ. މި ޝަރަފް ދެން ހޯދާފައިވަނީ ބްރެޒިލްގެ މާރިއޯ ޒަގަލޯ އާއި ޖަރުމަނުގެ ފްރެންޒް ބެކެންބާ އެވެ.\n12 ކޮމެންޓް, 40 ރިއެކްޝަންސް\nކްރޮއޭޝިއާ އަށް "ލިބިފަ" އޮތް ތައްޓެއް ތިޔޮތީ ފްރާންސް އަށް ހަދިޔާކޮށްފަ. އެއީ ބައިކޮޅަށް ގޯލު ޖަހައިގެންނާ ބޭކާރު ޕެނަލްޓީއެއް ފްރާންސް އަށް ދީގެން. އެހެން މެޗް ތަކުގަ ކުޅުނުގޮތަށް އެއްވާނަކަށް ހިފަހައްޓާލެވުނު ނަމަ ކްރޮއޭޝިއާ މޮޅުވީސް.. ދެން ފްރާންސްގެ ކޯޗުގެ ތަޖުރިބާއާ ރޭވުންވެސް ހަމަ މޮޅީ.\nއެމްބާޕޭ އަށް ވަރަށް ސަޕޯރޓްކުރިން ބެލްޖިއަމް މެޗުގެ ކުރިން. ބެލްޖިއަމް އާ ދެކޮޅަށް ކުޅުނު މެޗުގަ މެޗު ލަސްކުރަންވެގެން ބޭރުވެފަ އޮތް ބޯޅައެއް އަތުން ނަގާ އަމިއްލަޔަށް ބިމަށް ވައްޓާލާފަ ކޮށްޓަމުން ކޮށްޓަމުން ދިޔަހިސާބުން ފޫހިވެއްޖެ. ޑިސިޕްލިން އެއް ނެތް އަދި.\nއެއީ އަދި ޅަވީމަ އާކޮޅުވީމަ ކަމަށް ވެދާނެ.\nބައިކޮޅަށް ފައިދާވަންޏާ މެޗް ލަސްނުކުރާ ކުޅުންތެރިއެއް ނުވަތަ ޓީމެއް ދައްކަބަލަ؟ އެންމެންވެސްކުރޭ އަދި ޓެކްޓިކަލީ ކުރަންޖެހޭވެސް ކަމެއް އެއީ! ވަރލްޑްކަޕް ގައިވެސް ކެނޑިނޭޅި ފެންނަމުން ދިޔަމަންޒަރެއް ދެއްތޯ!\nބަލަ ޕެލޭގެ ރިކޯޑު މުގުރޭނީ 17 އަހަރުން ދަށުމީހެއްއެގޮތަށްގޯލުޖަހިއިގެން އެމްބެޕޭ 19 އަހަރުގަގޯލްޖެހީ ޕެލޭ 17 އަހަރުގަގޯލްޖެހީ ދެން ރިކޯޑުމުގުރޭނީ ކިހިނެއްބާ\nރިކޯޑް މުގުރި ވާހަކައެއް ނެތް. ޕެލޭއަށްފަހު ވޯލްޑްކަޕް ފައިނަލް ގައި ސްކޯރ ކުރި ފުރަތަމަ ޓީނޭޖަރ\nޑެޝޯމްޕްސް އަކީ ކެޕްޓަނެއްގެ ގޮތުގަ އަދި ކޯޗެއްގެ ގޮތުގަ ވޯލްޑް ކަޕުގެ ޗެމްޕިއަންކަން ހޯދި2ވަނަ މހާ..ދެން އެކަން ކުރީ ބެކެންބާ..މިކަން ވެސް ފާހަނގަ ކުރާނަމަ\nކުޅުންތެރިއެއްގެ ގޮތުގައި އަދި ކޯޗެއްގެ ގޮތުގައި ވޯލްޑް ކަޕުގެ ޗެމްޕިއަންކަން ހޯދި3ވަނަ މީހާ.\nބިހަށް އެންމެފުރިހަމަ އަށް މައުލޫމާތު ލިބިފަ ނެތް ކަން ފާހަގަ ކުރެވޭ.. ޑިޝޯމްޕްޝް އަކީ ތިކިޔާ ޝަރަފު ހޯދި ތިންވަނަ މީހާ.. އެންމެ ފުރަތަމަ ތިކަން ކާމިޔާބު ކުރި މީހާ އަކީ މާރިއޯ ޒަގަލޯ..ދެން ބެކެންބާ..\nކުޅުންތެރިއެއްގެ ގޮތުގައި އަދި ކޯޗެއްގެ ގޮތުގައި ވޯލްޑް ކަޕުގެ ޗެމްޕިއަންކަން ހޯދި3ވަނަ މީހުން..އެއީ ޒަގަލޯ،ބެކެންބާ އަދި ޑެޝޯމްޕްސް..ނަމަވެސް ކެޕޓަން އެއްގެ ގޮތުގަ އަދި ކޯޗުގެ ގޮތުގަ ތަށި ނެގީ ޑެޝޯމްޕްސް އަދި ބެކެންބާ..ޒަގަލޯ އަކީ 1958 ގެ ކެޕްޓަނެއް ނޫން ނަމަވެސް ކުޅުނު ކުޅުންތެރިއެއް..1958 ބުރެޒިލް ކެޕްޓަނަކީ ބެލިނީ\nޒަގަލޯ އަކީ އެއްވެސް އިރެއްގައި ކެޕްޓަން ބޭންޑް އަޅައިގެން ތަށި ނެގި މީހެއް ނޫން. ނަމަވެސް އެއީ ކުޅުންތެރިއެއްގެ ގޮތުގައި 1958 އާއި 1962 ގެ ތަށި އަދި ހެޑް ކޯޗެއްގެ ގޮތުގައި 1970 އަދި އެސިސްޓެންޓް ކޯޗެއްގެ ގޮތުގައި 1994 ގައި ތަށި އައްލި މީހެއް. ކެޕްޓަނެއްގެ ގޮތުގައި އަދި ކޯޗެއްގެ ގޮތުގައި ތަށި އުފުލާލި ކުޅުންތެރިއެއްގެ ޝަރަފް ހޯދީ2މީހެއް. އެއީ ކެޕްޓަނެއްގެ ގޮތުގައި 1974 އަދި ކޯޗެއްގެ ގޮތުގައި 1990 ގައި ތަށި އުފުލާލި ޖަރުމަނުގެ ޝަހުސިއްޔަތު ފްރެންޒް ބެކެންބާ ގެ އިތުރުން ކެޕްޓަނެއްގެ ގޮތުގައި 1998 އަދި ކޯޗެއްގެ ގޮތުގައި މިއަހަރުގެ ތަށި އުފުލާލި ފްރާންސްގެ ލެޖެންޑް ޑިޑިއޭ ޑެޝޯމްޕްސް.


ލިވަޕޫލް އާއި ސިޓީ ބައްދަލުކުރި މެޗުގެ ތެރެއިން. މެޗު ނިމުނީ 2-2 އިން އެއްވަރު ވެގެން\nޔުއެފާ ޗެމްޕިއަންސް ލީގުގައި ލިވަޕޫލް އާއި މެންޗެސްޓާ ސިޓީ ކުޅުނު މެޗު އެއްވަރު ވެއްޖެ އެވެ.\nލިވަޕޫލްގެ ދަނޑުގައި ސިޓީ އާއި ބައްދަލުކުރި މެޗު ނިމުނީ 2-2 ގެ ނަތީޖާ އަކުން އެއްވަރު ވެގެންނެވެ.\nމި މެޗުގެ ފުރަތަމަ ހާފުގައި އެއްވެސް ގޯލެއް ފެނިފައި ނުވާއިރު، މެޗުގެ ހަތަރު ގޯލު ވެސް ފެނުނީ ދެވަނަ ހާފުގަ އެވެ. ގޯލުޖަހައި މެޗުގައި ފުރަތަމަ ލީޑު ނެގީ ލިވަޕޫލް އިންނެވެ. ސާޑިއޯ މާނޭގެ މި ގޯލަކީ މުހައްމަދު ސަލާހް ދިން ޕާހަކުން އޭނާ ކާމިޔާބު ކުރި ގޯލެކެވެ. އޭގެ 10 މިނެޓު ފަހުން ގެބްރިއަލް ޖީސޫސް ދިން ޕާހަކުން ގޯލު ޖަހައި ފިލް ފޯޑެން ސިޓީއަށް ނަތީޖާ ހަމަހަމަ ކޮށްދިނެވެ.\nއޭގެ އިރުކޮޅެއް ފަހުން ލިވަޕޫލުން އަނެއްކާ ވެސް ލީޑު ނެގި އެވެ. އޭރިއާގެ ކަނާއަތު ފަޅިން ވަދެ ގޯލުގެ ހަނި އަރިއަށް ބޯޅަ ފޮނުވާލައިގެން ސަލާހް ގޯލެއް ޖަހައި ލިވަޕޫލްއަށް ލީޑު ނަގައިދިނެވެ. ސިޓީގެ ފަހު ގޯލަކީ އޭރިއާ ބޭރުން ކެވިން ޑި ބްރައިން ކާމިޔާބު ކޮށްދިން ގޯލެކެވެ.\nމި ނަތީޖާއާ އެކު ލިވަޕޫލް ތާވަލުގެ ދެވަނައިގައި އޮތީ 15 ޕޮއިންޓް ލިބިގެންނެވެ. ސިޓީއަށް ތިން ވަނަ ލިބެނީ 14 ޕޮއިންޓާއި އެކުގަ އެވެ.\nއިނގިރޭސި ޕްރިމިއާ ލީގުގައި އެސްޓަން ވިލާގެ މައްޗަށް ޓޮޓެންހަމުން ކުރިހޯދީ 2-1 ގެ ނަތީޖާ އަކުންނެވެ. ކްރިސްޓަލް ޕެލެސް އާއި ލެސްޓާސިޓީ ބައްދަލުކުރި މެޗު 2-2 އިން އެއްވަރު ވިއިރު، ވެސްޓްހަމް އަތުން ބްރެންޓްފޯޑް މޮޅުވީ 2-1 އިންނެވެ.